
Prefaţă 


Lucrarea domnului Constantin Stancu este un studiu temeinic asupra 
ceea ce s-a scris în cultura românească, urbană înainte de tcate, asupra 
Căluşului. 

Căluşul, un foarte vechi obicei popular de Rusalii, marchează înce¬ 
putul verii. Din ceea ce ştim până acum, a fost răspândit în zona de şes a 
Munteniei şi Olteniei şi uneori şi din Moldova şi, numai sub forma mai nouă 
culturală de “Căluşer”, în Transilvania. 

Ca şi sărbătorile de peste an, obiceiul marchează, de fapt, începutul 
unui anotimp, vara. în formele lui vechi şi autentic populare pe care le-arn 
mai putut cunoaşte şi care probabil că mai există şi astăzi îrt unele locuri, 
jocul a putut să fie folosit şi ca rit de vindecare a bolilor, mai cu seamă a 
anumitor deficienţe nervoase. A fost însă, în formele lui autentice pe care 
le-am mai putut încă cunoaşte, fără îndoială o mare petrecere populară, la 
care participa întreaga comunitate, uneori întreaga zonă, cu care ocazie, 
ca şi în cazul colindătorilor, căluşarii treceau din casă în casă pentru a ura 
gospodarilor belşug. De la această formă populară străveche, Căluşul a 
intrat în cultura generală românească şi a fost folosit de către mişcările de 
valorizare a culturii populare ca o marcă a specificităţii etnice româneşti, 
după cum în domeniul muzicii, tot ca marcă, a fost folosită de către învăţaţi 
şi Doina. 

Pentru a pune în deplină valoare culturală această marcă a cuiturii 
noastre populare, Căluşul a devenit obiect de reflecţii cărturăreşti, de studii 
ştiinţifice. De aceste studii despre Căluş se ocupă în esenţă lucrarea Dlui 
Constantin Stancu. 

Este, de fapt, un corpus a tot ce s-a spus despre Căiuş în cultura scrisă 
românească spre a reflecta importanţa lui pentru cultura populară 
românească. Importanţa acestei mărci a specificului culturii noastre popu¬ 
lare a fost scoasă în relief după ce jucătorii de Căluş din Pădureţi - Argeş 
au câştigat prin jocul lor străvechi premiu! I !a Concursul organizat între cele 
două războaie la Londra de către “International Foik Music Councii”. 

De fapt, studiile ştiinţifice asupra Căluşului au început în cultura scrisă 
românească o dată cu informaţiile pe care le dă despre el Dimitrie Cantemir 
şi continuă cu studiile de specialitate ale diferiţilor învăţaţi români care au 
studiat cu interes şi pricepere cultura orală. Trebuie menţionat aici, în primul 
rând, folcloristul Simion Florea Marian, cu studiul său folcloric, apoi nu¬ 
meroasele menţiuni ale istoricilor care folosesc obiceiul ca argument pentru 

legătura culturii noastre populare cu vechea cultură geto-dacă şi cea greco- 
. romană. 

Apoi, pe lângă prezenţa lui în literatura de specialitate folcloristică şi 
etnografică, nu trebuie omise lucrările coregrafilor şi, în sfârşit, studiul 
complet şi foarte temeinic al cunoscutului etnograf clujean Romulus Vuia. 
De fapt, studiul său, care trebuie neapărat cunoscut pentru a ne da seama 
de valoarea culturală profundă a obiceiului, este cea mai temeinică lucrare 
de etnologie culturală asupra Căluşului. 

Un loc care merită a fi menţionat aparte îl ocupă şi studiile celor care 
l-au şi practicat ca dans în cadrul echipelor de valorificare scenică a obice¬ 
iurilor populare. Printre aceştia aş menţiona pe coregrafii Gheorghe 
Popescu - Judeţ, Petre Bodeuţ şi Constantin Costea. Acesta din urmă, 
lucrând la Institutul de Etnografie şi Folclor, a studiat din perspectiva 
ştiinţifică modernă acest obicei. 

Printre toate lucrările ştiinţifice despre Căluş, lucrarea domnului Con¬ 
stantin Stancu ocupă un loc aparte, pentru că ne dă o imagine nu asupra 
Căluşului ca fenomen cultural, ci asupra literaturii despre Căluş, ca feno¬ 
men ştiinţific al culturii scrise româneşti. Alcătuită pe baza unei cunoaşteri 
temeinice a tot ce s-a scris, prezentând ceea ce s-a scris nu numai cro¬ 
nologic, ci şi structuralist, lucrarea merită să fie remarcată în chip special şi 
să fie un început pentru alţii care se vor ocupa de fapte sau de fenomene 
de cultură populară şi care doresc să cunoască aceste fenomene nu numai 
nemijlocit, prin oralitatea lor, ci şi mijlocit, prin ceea ce studiile de specialitate 
au avut de spus despre ele. 

în aceasta constă valoarea deosebită a lucrării domnului Constantin 
Stancu, şi tipărirea ei, sunt convins, va fi un exemplu şi pentru alţi cercetători 
care ar putea să ne ofere astfel de lucrări despre literatura fenomenelor şi 
faptelor de cultură populară. 

Prof. Univ. Dr. Doc. Mihai POP 

Preface 


"Căluşul” (’The Horsie”) is an ancient folk custom for the Whitsunday 
time, making the begining of summertime. It has been, in its very authen- 
tic forms it has come down to us up to present-day, a great folk party in 
wich the qhole community took part, sometimes the whole area, and on 
this occasion just like in the case of the Carol singers, ’The Horsie” 
("Căluşul”) lads passed f rom house to house to greet people for good crops 
and prosperity. 

From this very old folk form. "Căluşul” has penetrated in the Roma- 
nian general culture and it it has been used by the artists, people meant to 
give a new value to the folk culture as a distinct mark of the Romanian 
ethnical specifity. 

In order to throw some more light on its cultural value, ”The Horsie" has 
become an object of scientific studies and stylistic, as well. 

In fact, these have begun in our written culture with information 
inherited from Dimitrie Cantemir, about this specific "Căluş" and they have 
deeply studied the Romanian oral culture. Here we can merrtion, first of all, 
the folklore scholar Simion Florea Marisn, with folklore study, as well as 
many other studies and essays and refferences belonging to other histori- 
ans that use this custom as a motif (orground) of the reiationship and link 
of our folk culture with the ancient Geto-Dacian and Greek-Roman one.We 
have not to leave out the complete and very serious study of Romulus 
Vuia, a wellknown ethnograph from Cluj-Napoca, Transylvania. 

Among all the scientific essays the "Căluş", the paper of. Mr. Constantin 
STANCU holds a special place, because it gives us a comprehensive image 
on the literaturo about the "Căluş", as a scientific phenomenon of the Rou- 
manian written culture, a mirror of basic knowledge of all that has been 
written on the matter so far, presenting everything written not only chrono- 
togically but structurally, as well. 


Profesor Mihai POP, Ph. D. 

Preface 


Le "Căluş” (le petit cheval) - une coutume populaire trâs veille - 
marque le commencement de l’ete. II dans Ies formes authentiques que 
nous avons pu encore connaître - sans doute aucun - une grande fete 
populaire â laquelle participait toute la communaute, parfois toute une region 
et â l'aoccasbn de laquelle Ies "căluşari” (ceux qui dansait le "căluş”) allaient 
- de meme que Ies "colindători” - d’une maison â l’autre pour faire des 
voeux de prosperite. A partir de cette forme populaire trăs ancienne, le 
"căluş" est entre dans la culture generale roumaine et a etâ utilise par Ies 
mouvements de valorisation de la culture populaire comme une marque de 
la specificite ethnique roumaine. Pour mettre dans toute sa vaieurculturelle 
cette marque de notre culture populaire, le "Căluş” est devenu aussi l’objet 
des râflexions des erudits et des etudes scientifiques. 

En fart, celles-ci ont fait leur apparitions dans la culture roumaine 
ecrite avec Ies details que Dimitrie Cantemir donne le "căluş” et continue 
avec Ies etudes de specialite des differents erudits roumains qui ont etudiâ 
avec interet et competence la culture orale. 

II faut mentionner â ce propos-en tout premier lieu-le folktoriste Simion 
Florea Marin et son etude folklorique de mene que Ies nombreuses men- 
tions des historiens qui utilisent la coutume en tant qu’argument pour at- 
tester Ies rapports de noutre culture populaire avec la vieille culture gâto- 
dace et la culture greco-romaine. Nous ne devons pas du tout omettre Ies 
travaux des choregraphes et, finalement, l’etude exhaustive et tres fondee 
du celebre ethnographe Romulus Vuia de Cluj-Napoca. 

Entre touts le ouvrages scientifiques sur le "căluş”, l’ouvrage de 
Monsieur Constantin Stancu occupe une place privilegiâe parce qu’elle 
nous donne une image vaste sur la litterature concernant le "Căluş” en tant 
que phenomene scientifique de la culture roumaine ecrite, reflâte une 
connaissance solide de tout ce qu’on a ecrit â ce sujet et prâsente ce 
qu'on a ecrit non seulement chronologiquement mais aussi de maniere 
structuraliste. 


Prof. univ. dr. doc. Mihai POP 

TIBERIU ALEXANDRU 


JOCUL CĂLUŞARILOR 

Jocul căluşarilor are în linii generale următoarea înfăţişare: Dansatorii 
depun în prealabil un legământ să joace laolaltă un număr de ani (şapte ori 
nouă), să respecte cu stricteţe disciplina impusă de tradiţie şi să dea 
ascultare conducătorului, numit obişnuit vătaf. Echipa este alcătuită din- 
tr-un număr impar de dansatori. Unul din ei, “mutul”, e mascat. Este bufonul 
trupei; altădată însă se pare că a avut un rol însemnat. El poartă în mână o 
sabie de lemn, pe când ceilalţi căluşari poartă un băţ. Căluşarii îmbracă un 
costum anumit. Opincile le sunt prevăzute cu pinteni sunători,iar picioarele 

- uneori şi mijlocul - le sunt înfăşurate cu panglici sau curele de care sunt 
cusuţi zurgălăi ori clopoţei. Trupa duce cu sine un “steag": o prăjină în vârful 
căreia se află basmale, panglici colorate şi un mănuchi de ierburi de leac: 
pelin şi usturoi verde. Scene de tămăduire, ca cea descrisă de Cantemir, 
s-au putut nu o dată vedea. De asemenea. întreceri - de astă dată artistice 

- între echipe care se întâlnesc din întâmplare în aceeaşi localitate. De aici 
decurge şi seriozitatea cu care echipele de căluşari se pregătesc. Fiecare 
caută să aibă figuri cât mai frumoase şi cât mai grele, ceea ce duce la o 
permanentă şi vie activitate de creaţie coregrafică. Dansul se compune 
dintr-o “plimbare” în cerc care alternează cu multe figuri, din ce în ce mai 
complicate. Are o dinamică particulară şi este deosebit de spectaculos. 
Odinioară muzica acestui stăvechi dans era cântată din fluier sau din 
cimpoi, apoi din vioară, din două viori şi mai ales din vioară acompaniată de 
cobză (mai rar din ţambal). Melodiile alternează necesităţile desfăşurării 
dansului: “Plimbarea” alternând cu “Floricica" şi cu alte dansuri, fiecare cu 
multe figuri, cu multe nume cunoscute doar de jucătorii echipei respective, 
după un cod propriu(...) 

Eliberat de funcţia magică de altădată, jocul căluşarilor a fost preluat 
şi valorificat în vremea din urmă de o seamă de echipe artistice de amatori 
şi profesioniste. Este unul din jocurile care obţin cele mai mari succese, atât 
în spectacole, cât şi în diverse competiţii coregrafice,atât în ţară, cât şi peste 
hotare. 

TIBERIU ALEXANDRU 


CĂLUŞUL 

Dansul ocupă un loc insemnat în folclorul românesc. Strâns legat de 
manifestările multiple ale vieţii, repertoriul coregrafic s-a dezvoltat, spe- 
cializându-se şi diversificându-se. O seamă de dansuri sunt rituale, in¬ 
disolubil legate de anumite datini şi obiceiuri. Capra, Brezaia, Turca, Ursul, 
Căiuţii şi altele împodobesc şi înveselesc sărbătorile de iarnă, Paparuda 
invocă ploaia, Drăgaica oficiază un însemnat rit agrar, jocul căluşarilor a 
păstrat până in zilele noastre o complexă semnificaţie magică (el este 
concomitent dans de fertilitate, de profilaxie şi tămăduire). în ciuda timpului, 
poporul a păstrat multe dintre aceste dansuri străvechi datorită caracterului 
lor teatral, frumuseţii şi valorii lor artistice. Ele au pierdut în mare parte 
înţelesul de odinioară, prefăcându-se cu timpul în dansuri de petrecere. 
Căluşul zilelor noastre, despovărat de credinţele şi superstiţiile de altădată, 
este un joc spectaculos, de mare virtuozitate şi măiestrie coregrafică. El se 
dansează în diferite ocazii festive (nu la o anume sărbătoare de peste an). 
(....) Căluşul, dispărut în Moldova cu mult înainte, pare să fi lăsat urme în 
unele jocuri sărbătoreşti de virtuozitate de acolo. (....) Dansurile sărbătoreşti 
sunt de obicei de linie, dansatorii {inându-se cu mâinile încrucişate la spate. 
Paşii, deosebit de iuţi, croşetează parcă în fugă o migăloasă horbotă. Fetele 
şi femeile, deşi au jocurile lor, se prind din ce în ce mai des în dansurile 
bărbaţilor, vădind tendinţa de a le preface în dansuri mixte. CĂLUŞUL (2), 
bine păstrat pe meleagurile Olteniei, a rămas în exclusivitate un dans 
bărbătesc. El presupune o echipă bine organizată, care s-a antrenat 
îndelung spre a-l stăpâni cum se cuvine (....) 

DUMITRU ANGHEL 


DIN TAINELE CĂLUŞULUI 

(însemnări din discuţia cu vătaful Dumitru Tudor) 

Jocul căluşului ţine trei zile, de Rusalii, ceata dansatorilor merge in 
curţile gospodarilor, joacă cât mai frumos, iar ritmul devine, de la o casă la 
alta, tot mai viguros. Căluşarii sunt însoţiţi de un “mut”, îmbrăcat cu (oale 
zdrenţuite şi murdare(poartă o fustă verde sub care ţine ascuns paloşul de 
lemn), este broşcovit pe faţă, pe mâini cu roşu şi mormăie ca un urs sau urlă 
ca un taur: oabreau! 

Cu multe zile înainte de Rusalii, căluşarii se strâng la marginea satului, 
într-un loc ferit şi fac pe ascuns repetiţii, cu vioristul şi cobzarul. în fine, de 
Rusalii, dimineaţa, toţi dansatorii vin la viorist acasă, îmbrăcându-se în port 
căluşăresc. Ei poartă clopoţei la picioare, sunt încinşi peste cămăşi cu bete, 
încât nu-i mai recunoşti. Urmează depunerea jurământului. “Mutul" face 
grăbit aşa-numita numărătoare, trecând de la un căluşar la altul, le mormăie 
ceva nedesluşit la ureche, apoi se trage înapoi şi strigă poruncitor: Hăp-şa!". 
Vătaful îi răspunde prompt: “Hăp-şa!”, întorcându-şi faţa de la mut, porneşte 
la pas şi înmânează fiecărui căluşar câte un fir de pelin şi de usturoi, pe care 
aceştia îl mestecă în gură. Apoi, solemn, el rosteşte: “Jur să joc în credinţă, 
să nu părăsesc căluşul trei zile!”. “Mutul” repetă textul după care jură şi 
căluşarii: “Jur că voi juca în credinţă şi voi asculta comenzile vătafului şi nu 
voi părăsi căluşul!”. Jurământul se depune pe steag (o prăjină de lemn, 
dreaptă, în vârful căreia se află o batistă cusută cu fluturi, în care se leagă 
pelinul şi usturoiul stâns de căluşari după ce au rostit textul jurământului), 
în mare taină, fără martori. La terminarea ceremoniei de legământ, vătaful 
se întoarce cu faţa spre jucători şi le strigă chemarea: “Hăp, hăp, hăp, hălăi 
şa!” (de trei ori), la care toţi jucătorii răspund în acelaşi fel Se repetă 
chemarea vătafului ca o rugăminte, ca o poruncă, şi ridicându-se ciomagul 
deasupra capului, se strigă aspru: “Hăp-şa!”. Stegarul înalţă steagul, jocul 
porneşte, încep figurile, vătaful jucând în faţa cetei, mergând de-an- 
daratelea şi chiuind mereu, în tactul trepidant al muzicii: “Hăp-şa!Hăp-şa!”. 
După jocul început în curtea casei unde s-a depus jurământul, ceata de 
căluşari porneşte prin sat, iar oamenii găzduiesc cu plăcere căluşul. Gazda 
îi întâmpină pe căluşari cu daruri(sare, usturoi, făină)care sunt puse la 
mijloc, iar aceştia încing jocul. Apare “mutul”care se repede cu sabia scoasă 

la mulţime, ţipând: "Abreacau!”. Oamenii se retrag cu strigăte sălbatice de 
veselie şi spaimă. "Mutul” scoate paloşul de lemn şi mormăie bestial, se 
roteşte în jurul căluşarilor, turnând peste ei lapte şi albuş de ou. Căluşarii 
îşi reiau jocul, iar ritmul clopoţeilor se sincronizează cu tactul rigid şi intens 
al viorilor şi cobzei. "Mutul” opreşte jocul în hazul mulţimii, împreună cu 
vătaful şi un căluşar travestit în femeie (purtând mască de carnaval), 
interpretează “scena cu cocoana”, cuprinzând câteva momente: aducerea 
ploconului, udatul cu apă, după care, în râsul tuturor, "cocoana” intră în 
casă, iar “mutul” o strigă disperat. Se repetă chemarea: “Hăp-şa!, Hăp-şaf, 
interpretându-se dansuri căluşăreşti, specifice locului, timp de o oră. fn 
încheiere, se împarte celor de faţă usturoiul, căluşarii intră în altă curte, 
repetând spectacolul. 

fn “spargerea” căluşului, ceata încinge un joc îndrăcit la care pot să 
comande toţi căluşarii (nu numai vătaful), timp de o oră. Ceremonialul se 
desfăşoară în ascuns, ca şi depunerea jurământului. Dansatorii se alini-ază 
în ordinea în care au jucat de-a lungul celor trei zile, vătaful le împarte pelinul 
şi usturoiul păsţrat în batista steagului; cu ochii închişi, toţi poartă cu mâna 
dreaptă prăjina, fac cinci paşi în faţă, la comandă o aruncă şi fug şapte-opt 
paşi înapoi, spre a fi dezlegaţi de jurământ, după care se îmbrăţişează 
frăţeşte. Prăjina se lasă timp de o săptămână pe tocul unde a căzut, după 
care fiecare căluşar primeşte câte o aşchie ca amintire. Căluşarii vin la 
răspântie, la hora satului, unde tinerii joacă şi ei horele tor mai domoale şi 
participă cu consătenii tor la o petrecere, până în zorii zilei. 

C. ARGATU ARGEŞANU 
Adevărata bogăţie 

Cultura arhaică 

(... )Cultura arhaică a ţăranului român înseamnă cu totul altceva decât 
se înţelege prin folclor. învăţatul italian Giulio Carlo Argan observa că noi 
ar trebui să vorbim nu de “folclor”, ci de civilizaţie ţărănească. Iar un alt 
italian, scriitorul Giorgio Bassani, privind frescele Voroneţului, spunea, 
făcând o butadă, că pridvoarele bisericilor noastre, prin picturile lor( şi se 
referea la sugestiile antiotomane introduse de zugrav) jucau pentru români 
rolul pe care îl joacă în lumea modernă ziarele. . . în această remarcă 
trecătoare, Bassani a sugerat, fără să-şi dea seama, un mare şi copleşitor 
adevăr: pentru ţăranul român ziua(căci de acolo vine cuvântul ziar) a fost 
mereu un reflex al eternităţii. Aceasta înseamnă smerita bogăţie de simţire 
a ţăranului român: certitudinea identităţii. Adevărata bogăţie rămâne iden¬ 
tică mereu cu ea însăşi, nu caută să iasă cu orice preţ la iveală şi nici nu se 
trufeşte, fiindcă ştie că va veni ceasul său. Iar lumea trăieşte azi un moment 
spiritual care are nevoie, din ce în ce mai învederat, de acele bogăţii pe care 
însăşi atitudinea plină de bunăvoinţă le-a salvat şi le-a păstrat intacte. (Şi 
Căluşul face parte din acele bogăţii arhaice păstrate). 

GHEORGHE BACIU 


CĂLUŞARII 

Jocul căluşarilor se întâlneşte în mai multe părţi ale ţării, diferind ca 
formă şi denumire. în montarea aceasta s-a folosit materialul cules de la 
renumitul vătaf al căluşarilor Grigore Stan din comuna Pădureţi, regiunea 
Piteşti, de la tinerii căluşari Ciobanu Gavrilă şi Mie Gheorghe. 

Jocul căluşarilor din comuna Pădureţi şi din întreaga Muntenie este 
construit pe mişcări de dans începând cu plimbări care se execută de câte 
ori este nevoie pentru odihna dansatorilor, paşi de pinteni, sărituri şi tara¬ 
panale (bătăi fracţionate), care se combină în diferite feluri, obţinându-se o 
varietate de mişcări. Executarea acestui dans cere o pregătire tehnică, fiind 
un dans greu din punct de vedere tehnic. Dansul căluşarilor se face cu 
genunchii grupaţi şi tot timpul în semiflexiune, iar partea de jos, sub 
genunchi, este deschisă, tălpile fiind în poziţie de aşteptare. La executarea 
pintenilor, însă, tălpile iau poziţia a şasea de caracter. 

Recomand instructorilor care îşi vor propune să monteze acest dans 
să studieze cu foarte multă atenţie materialul descris. 

Dansul descris este executat de 16 băieţi, dar poate să fie executat 
de 14, 12, 10 sau 8 băieţi. 

Descrierea costumului 

Dansatorii poartă o cămaşă albă, cu cusături pe piept. Partea de sus 
a mânecii, manşetele şi gulerul sunt terminate cu dantelă. Cămaşa se 
poartă în iţari albi. Se îmbracă şi o fustiţă creaţă, cu aceleaşi motive ca la 
cămaşă, cusută în partea de jos cu dantelă de jur-împrejur, la fel ca la guler, 
încins cu un brâu de care sunt prinse de jur-împrejur alte bete mai înguste 
şi lungi cât fusta. Tot pornită de la brâu, din faţă, până în spate, în diagonală, 
se pune o betea lată, colorată. La brâu, în partea dreaptă, se pune o batistă 
colorată. în picioare se poartă opinci căluşăreşti, cu pinten, iar fluierul 
piciorului vine îmbrăcat cu ciucuri coloraţi, lungi până aproape de opinci. Pe 
cap se poartă o pălărie mare, împodobită cu multe mărgele şi paiete, iar în 
spate atârnă până la talie zeci de panglici colorate. 

în mâna dreaptă se ţine bâta, de care căluşarul e nelipsit. 

GHEORGHE BACHJ, GHEORGHE POPESCU-JUDEŢ 


JOCUL CĂLUŞARILOR 

Multe dansuri au un pronunţat caracter social, sunt în legătură cu 
anotimpurile, cu muncile agricole, ca: “Drăgaica(.. .), Jocul căluşarilor din 
timpul Rusaliilor, rit de vegetaţie şi de vindecare de boala ielelor, sânzie- 
nelor sau Rusaliilor(...). Din dansurile noastre, ca şi din cântecele noastre, 
se desprind cu claritate trăsăturile principale ale caracterului poporului 
nostru. Vigoarea şi vioiciunea, exuberanţa şi veselia sunt fundamente atât 
pentru jocurile bărbăteşti, cât şi pentru cele mixte, căci de fapt nu distingem 
în dansurile româneşti deosebiri prea mari între jocurile bărbăteşti şi cele 
de fete. în general există prea puţine dansuri de fete pe tot cuprinsul ţării. 
Fetele joacă alături de flăcăi, femeile alături de bărbaţi, atât la horă, cât şi 
la brâu. în părţile Oltului, în comunele Perieţi şi Bacea, echipele de căluşari 
- femei se iau la întrecere cu cele de bărbaţi în zilele de Rusalii (...) 

Jocul căluşului a dat naştere unei familii întinse de jocuri, care repre¬ 
zintă stilul căluşăresc cu toate însuşirile. Acest stil de joc, propriu unei părţi 
din Muntenia, caracteristic prin bătăile dure şi rapide, pinteni mărunţi la 
pământ şi în aer, cuprinşi în formule ritmice extrem de complicate, le 
întâlnim la joncţiunea fostelor judeţe Olt, Teleorman şi Argeş, renumite 
pentru generaţiile de căluşari. Horele Murguleţul, Joiana, Hora lui Martin şi 
altele, de pe Valea Cotmenei, sunt modele perfecte de jocuri cu origine 
căluşărească. (...) 

în majoritatea jocurilor româneşti, executarea figurilor se face cu 
predilecţie pe o singură parte, având acelaşi picior activ. De obicei, dreptul 
este piciorul activ, iar stângul, piciorul de sprijin. Chiar în jocurile de mare 
virtuozitate(...), în Căluşul din părţile Piteştiului şi Teleormanului, execu¬ 
tarea şi repetarea cu regularitate a mişcărilor se face pe acelaşi picior. 
Această asimetrie se justifică prin deplasarea continuă într-o singură direc¬ 
ţie a cercului sau semicercului, ca la horă, sârbă şi brâu, unde piciorul activ 
este mereu dreptul. (...) 

în jocul căluşarilor, fiecare interpret se sprijină cu o mână în ciomag, 
iar cu cealaltă în mâna vecinului. La jocul de Brâuleţ şi Bătuta din Oltenia, 
sau la Brâuleţul din Muscel, fiecare jucător se prinde cu braţele în chimirul 
sau betele vecinului, în timp ce picioarele execută mişcări fluturate în aer, 
salturi pe loc, pinteni sincopaţi sau bătăi în contratimp. Şi aici se poate vorbi 
de sprijin fix, care ajută pe jucători în executarea figurilor. (...). 

fn dansurile cu obiecte, cum sunt ciomegele la Căluş, sucitoarele la 
jocul Sucitoarele din Feleac, bota sau bâtele din jocurile ciobăneşti De botă 
din regiunea Târnavelor, Bâtele şi Vârtelniţa din raionul Caransebeş, 
mătura de la jocul Mătura din Banat, sabia la jocul Drăgaica din judeţul 
Teleorman etc., mişcările braţelor depind de posibilitatea de a mânui obiec¬ 
tul respectiv. Ciomagul, bota sau băţul nu sunt numai un sprijin pentru 
salturi, ci şi un element decorativ şi un simbol. Unele din ele sunt lucrate din 
brad şi sculptate cu măiestrie de jucători. 

Ţinuta corpului în dansul românesc este dreaptă, liniştită şi mândră. 
Corpul nu execută întoarceri precipitate, aplecări rupte sau schimbări bruşte 
dintr-o atitudine în alta. Răsuciri de trunchi pline de vioiciune întâlnim în 
jocurile bătute Murguleţul şi Joiana de pe Valea Cotmenei, în jocul Bărbun- 
cului din Sălcuţa-Beclean, iar aplecări mari în faţă şi pe spate găsim în 
Fecioreasca din Făgăraş, în Căluşul argeşean, vlăscean şi teleormănean 
şi în Brâul din munţii vâlceni (...). 

fn Căluşul din regiunea Piteşti, poziţia picioarelor este deschisă. La 
tropăituri, genunchii sunt îndoiţi. Mişcările de tarapana ale Sârbei din Căluş 
se execută cu tălpile picioarelor deschise în poziţia 1, a ll-a şi a lll-a. 

OVIDIU BARLEA 


DANSUL POPULAR, SPECIFICUL LUI 
ÎNTRE CELELALTE ARTE 

(...) Dansul popular mai păstrează aureola de odinioară, cu toate că 
sfera cultică i s-a restrâns aproape până la extincţie, cel puţin pentru unele 
zone europene, mai cu seamă în sectorul vestic. îndeosebi cel românesc 
se distinge prin valenţe neaşteptat de complexe şi, ca un corolar, printr-o 
bogăţie de primă mână care FI aşază printre cele dintâi în ierarhia europea¬ 
nă. Fără a cădea în exagerări etnocentriste, dansurile româneşti se des¬ 
făşoară pe o gamă atât de multiformă, încât repertoriul nostru depăşeşte 
vizibil pe al celorlalte popoare europene ca bogăţie de forme şi nuanţe, iar 
faimosul căluş (căluşar) stă până azi ca o apariţie izolată şi întrucâtva 
anacronică în repertoriul european, cu toate că dansuri din aceeaşi familie, 
mai exact din aceeaşi specie coregrafică, se întâlnesc şi în alte părţi ale 
continentului. Explicaţia trebuie căutată în coordonatele istorice ale culturii 
populare româneşti, în primul rând în vechimea incontestabilă a jocurilor, 
continuatoare ale celor tracice, cu multe infiltraţii mediteraneene, apoi în 
poziţia centrală a regiunilor româneşti faţă de curentele culturale din apusul 
şi sud-estul Europei, la noi fiind deopotrivă de caracteristice atât în jocurile 
de grup, cât şi în cele de perechi, de factură vizibil mai nouă. Prin factura sa 
mai arhaică, mai “primitivă', dansul s-a dovedit mult mai propice decât limba 
în a păstra aspectele străvechi, vehiculate neîncetat numai pe cale orală 
(termenul este impropriu în acest sector şi poate fi folosit numai în accepţia 
sa încetăţenită în folcloristică ca fiind sinonim cu “tradiţional", în opoziţie cu 
ceea ce este fixat prin scris). Evoluţia în limbă e mai precipitată, adesea 
însoţită de salturi care periclitează continuitatea tradiţiei în unele sectoare 
culturale, ca să nu mai amintim de pierderea limbii în favoarea alteia mai 
evoluate, cum atestă din plin istoria europeană. De aceea, pare mai 
verosimilă transmiterea unor mişcări coregrafice din antichitate acolo unde 
viaţa populară nu a suferit tulburări mari. S-a semnalat astfel că faimoasele 
dansuri din antica Gades - astăzi Cadix - executate în Roma de acele 
“improbae Gaditanae", atât de lăudate de Marţial, Juvenal şi Plinius, nu ar 
fi decât modelele continuate până azi în Andalusia de aşa-numitele Fan- 
dango, “Malaguena" şi altele care constituie podoaba repertoriului spaniol. 
De asemenea, o inscripţie din nordul Beoţiei de pe vremea lui Caligula 
afirmă despre o figură locală proeminentă că, între altele, “a practicat cu 

sfinţenie dansul syrtos moştenit din strămoşi”. Or, dansul syrîos este până 
astăzi cel mai răspândit printre greci şi se poate bănui că el nu e o simplă 
continuare de nume. Prin analogie cu limba şi cu celelalte sectoare ale 
culturii populare, s-a afirmat şi la noi, încă din secolul al XVIII-lea, că unele 
dansuri, în primul rând căluşarul, ar fi moştenire latină, după unii continuând 
practicile acelor faimoşi preoţi ai zeului Marte, Colii Sălii, după alţii 
comemorând răpirea Sabinelor. Supoziţia trebuie părăsită, faptele con¬ 
firmând o realitate mult mai veche, tracogetă, în orice caz preromană(...) 
încă din vechi timpuri, arta coregrafică atinsese culmi neaşteptate faţă de 
stadiul cultural de atunci, căci descripţia lui Xenophon nu mai lasă loc 
îndoielilor. Dansul ajunsese un grad de rafinare care îi permitea debitarea 
pe scenă însoţit de recuzita dramatică necesară, în măsură să stârnească 
şi printre spectatorii elini, în ciuda pornirii lor de a subestima tot ceea ce 
venea da la “barbari”. Prilejul l-a oferit banchetul dat de regele trac Seuthes 
în cinstea celor zece mii la întoarcerea lor în patrie. “După libaţii .tracii se 
ridicară şi începură să joace cu armele lor; săreau în aer cu o mare uşurinţă, 
fluturau în mâini pumnale, iar la sfârşit, unul dintre dansatori îşi loveşte 
partenerul. Toată lumea credea că l-a rănit, căci omul a căzut la pământ, 
dar nu fără îndemânare. Paphlgonii strigară din răsputeri. învingătorul, după 
ce şi-a despuiat de arme tovarăşul învins, ieşi cântând cântecul lui Sitalkas, 
în vreme ce alţi traci îl duceau pe pretinsul mort, care, dealtfel, nu păţise 
nimic”. Pasajul dezvăluie o îndemânare coregrafică înrudită cu cea atestată 
de căluşarii noştri până în vremea din urmă. Cu prilejul festivalului balcanic 
de la Bucureşti din vara anului 1962, s-a văzut limpede că jocurile româneşti 
de grup nu se seamănă cu cele bulgare sau sârbeşti, ci cu cele greceşti din 
insule, care se pare că au păstrat mai fidel repertoriul vechi: aveau oarecum 
acelaşi aer de familie, în ciuda deosebirilor vizibile. Aceasta nu poate fi 
explicată prin vreun împrumut - doar repertoriul aromânilor e tributar celui 
grecesc - întrucât nu a existat vreo convieţuire între cele două popoare, ci 
prin afinitatea coregrafică traco-elină, transmisă ca atare popoarelor suc¬ 
cesoare. Aserţiunea e verificată de asemănările vizibile dintre horele 
româneşti şi cele eline, aşa cum au fost consemnate pe picturile unor vase; 
aceeaşi formaţie în cerc, animată de aceleaşi mişcări pline de graţie şi de 
măreţie. De altfel, se admite azi că însăşi denumirea horă provine din 
grecescul horos (. . . ). 

DAMASCHIN BOJINCĂ 


JOCUL COLISALIILOR ROMANI 

Colisalii aceştia şi până astăzi se mai ţin de Ardeal şi prin Banat (poate 
că şi altunde) şi se cheamă “Căluşari’, iar cel peste ei mai mare, după a 
cărui rânduialâ joacă şi fac toate, se numeşte vatau, adică vates.între 
căluşarii aceştia se adună feciorii, mai de pe multe sate învecinate, cari sunt 
mai buni şi mai ales jucători. Joacă la Rusalii (care mai tot în luna mai cad), 
toată săptămâna umblând prin mai multe sate. Şi precum colisalii vechilor 
romani erau preoţi şi slujeau unei dumnezeiri, aşa şi căluşarii românilor de 
acum cred că este o putere care-i ajută în săltare şi priveşte neadormit spre 
jocurile lor, ba încă şi acea cred că cel ce nu ştie juca bine şi de loc iesă 
dintre căluşeri încă şi un zbiceriu este cel ce, când ceilalţi saltă, neîncetat îi 
înconjoară, pocnind cu zbiciul, de carele toţi se feresc; aceasta înseamnă 
doar puterea nemărginită a romanilor, de care, ca de sunetul zbiciului, se 
fereau alte neamuri a-i năpăciui. De mirare cu adevărat este ţinerea datinilor 
vechi la români, cum şi una ( ca ) aceasta se putea păstra de atâtea mii de 
ani până acum. Nu credinţa deşartă doar, ci datină de la strămoşii săi 
moştenită este jucarea “Căluşarilor româneşti”, deci păstreaz-o de-a pu¬ 
rurea. ca o mărturie nevinovată a urzirei sale. 

HARRY BRAUNER 


PRELUDIU CĂLUŞ Are SC 

Vara anului 1935. 

Emoţii peste emoţii. 

Arhiva de folclor primeşte o invitaţie din partea Societăţii engleze de 
dans şi cântec popular ( English Folk Dance and Song Society). Este vorba 
de un mare festival folcloric organizat la Londra. România este poftită să 
participe. Regulamentul festivalului cere ca jucătorii să fie pe cât posibil 
ţărani. în nici un caz profesionişti. Ne-am gândit pe loc la căluşari. Din Anglia 
este trimis tânărul folclorist Phillip Thornton pentru a perfecta participarea 
şi a lua legături cu echipa ce urma să ne reprezinte. Am dat sfoară în ţară 
şi am adus, în vederea alegerii a trei echipe: din Oltenia, din Teleorman şi 
pe flăcăii din Pădureţii Argeşului. în curtea interioară a Societăţii compozi¬ 
torilor, păstrând încă urmele unui vestit han de odinioară, s-a dezlănţuit 
vijelioasa întrecere. Scotea scântei pavajul din piatră la izbiturile opincilor 
pintenate cu bucăţi de metal, răsunau strigăturile care, izbindu-se de 
zidurile ce înconjurau curtea, se ciocneau între ele, iar pe fereastră au 
apărut gurile căscate, minunate de neaşteptatul spectacol. Se întreceau 
flăcăii, nu glumă. Li se ivise prilejul negândit: călătoria nici visată peste mări 
şi ţări. Sorţii făcură ca pădureţenii să joace la urmă. Au izbucnit, cum se zice, 
ca leii-paraleii. Gândeai că şi-au pierdut minţile. Numai gura şi picioarele 
mai erau de ei. Se încinseseră în dorinţa de a ne convinge că nu-i întrece 
nimeni, să ne arate încă şi încă din nenumărate mişcări sau figuri ale 
uluitorului joc Rămăsese Phillip al nostru cu sufletul la gură. înainte de a fi 
venit la noi. rnai văzuse şi echipele altor ţări care urmau să ia parte la festival, 
dar ceea ce vedea în faţa ochilor îl uimise. A rămas hotărâtă plecarea 
argeşenilor. 

( ..) în câteva zile în care capitala i-a găzduit pe argeşeni, specialiştii 
străini ai casei “Ufa", veniţi anume, i-au filmat în Grădina Botanică, realizînd 
un documentar de toată frumuseţea) . .) 

în sfârşit, ne aflăm pe peronul Gării de Nord. Trei compartimente 
urmau să ne găzduiască până la Triest. 

Se mai zăreau cei rămaşi în gară, când a început să răsune jocul 
căluşarilor din arcuşul, îmbelşugat uns cu sacâz, al iscusitului viorist Dură, 
şi din ciupitele, cu pană de gâscă corzi ale cobzei lui Ceapă. Orice urmă de 
oboseală dispăruse ca prin farmec. 

Nu se mai sfârşeau cântecele lăutarilor, spre veselia generaia. Din 
când în când, la comanda lui Fiorea Estică.vătaful chipeş cu ochi albaştri, 
jucătorii ieşeau pe culoar. Se ţineau de baia geamurilor şi începeau antre¬ 
namentul spre a şi păstra forma. Călătorii nu se mai saturau privindu i. iar 
vagonul, pus la grea încercare, se zguduia dând impresia că va sari ele pe 
şine. Mai interesant şi neaşteptat a fost pentru mine procedeul special 
pentru ‘ întărirea muşchilor". Jucătorii erau obligaţi să se întindă, pe rând, 
pe bănci, în vreme ce vătaful şi ajutorul lui îi izbeau cu bâta pe pulpa şi pe 
muşchii picioarelor (...) 

Am ajuns după-amiaza la Londra şi, deşi drumul fusese foarte obosi¬ 
tor, trebuia să participăm în aceeaşi seară la prima întâlnire cu toatei 
echipele şi cu două mii de invitaţi. Eîra un fel de serbare câmpenească 
într-un imens parc. Fiecare echipă îşi alesese un loc şi toate dansau în 
acelaşi timp. De cum s-a auzit răsunând căluşărescul: "Şi-acum iar aşa, 
Hop! Hop! hălăişa!’, curioşii au început să facă roată în jurul echipei 
româneşti. Jucau flăcăii cu atâta voioşie, cu atâta energie, încât pentru 
nimic în lume nu puteai crede că numai cu câteva ceasuri înainle sosiseră 
după un drum atât de obositor. 

Culmea este că la un moment dat, chiar şi o paite din celelalte echipe 
au încetat să mai joace, pentru a veni sâ admire atât de complicatele 
“mişcări” care aduceau mereu şi mereu elemente noi coregrafice. Această 
primă luare de contact a însemnai primul mare succes din prima zi a sosirii 
în Anglia, iar ziarele, a doua zi de dimineaţă, publicau fotografii şi impresii 
cât se poate de măgulitoare la adresa echipei române ( ) 

A doua zi începea festivalul propriu-zis. care avea loc la Albert Hali, o 
arenă imensă în care încăpeau nu se pare şase mii de persoane Mi-era 
teamă că nu se vor auzi bine instrumentele noastre debile (doar o vioară şi 
o cobză ),însă din prima clipă am constatat şi eu că Albert Hall-ul este sala 
cu cea mai bună acustică din lume De la locurile cele mai depărtate se 
auzea şi o şoaptă în arenă. închipuiţi-vă ce răsunet puternic aveau paşii 
ritmaţi ai jucătorilor, comenzile şi strigătele lor ( .. ) 

Bătând din palme sacadai, miile de spectatori strigau: hălăişa! 
hălăişa!... Ocolind încă o dată în sărituri mari arena, căluşarii părăsiră sala 
în aclamaţiile unui public aproape isterizat. (...) 

De a doua zi am fost asaltaţi la hotel de admiratori care ne au rugat 
să le îngăduim să înveţe şi ei urni paşi ai jocului; o specialistă vemtă din 
America, fermecată de frumuseţea podoabelor din mărgele de pe pălăriile 
căluşarilor, dorea să îe fotografieze pentru un studiu; nenumăraţi fotografi 

aşteptau de-a lungul zilei, pentru a i fotografia pe căluşarii români sub 
diferite aspecte, iar gazetele eraţi pline de articole şi fotografii de parcă 
numai România ar fi luat parte la acest festival. A fost o izbândă mult 
deasupra aşteptărilor noastre. Era aproare de necrezut cum o mână de 
oameni au reuşit, puşi în faţa unor echipe de cinci-şase ori mai numeroa-se 
şi cu orchestre compuse din câte douăzeci de executanţi, să le eclipseze 
totalmente. în aceste puţine zile, marele punct de atracţie şi subiectul 
preferat al londonezilor a fost România, prin echipa de căluşari din Argeş, 
îmi amintesc cuvintele de laudă şi felicitările călduroase pe care ni le-a 
adresat plin de satisfacţie cel care a fost marele diplomat Nicolae Titulescu. 

Plecarea din Londra a fost nespus de impresionantă. în faţa hotelului 
se adunaseră numeroşi fotografi şi, în afara cunoscuţilor, mulţi admiratori 
anonimi. Portarul îmi înmânează diferite mici atenţii oferite anonim căluşa¬ 
rilor din partea celor care ţineau în acest tei să mulţumească pentru clipele 
frumoase petrecute de către căluşarii argeşeni. 

Ecoul acestei izbânzi a fost atât de mare încât, după patru ani, Socie¬ 
tatea engleză de joc şi cântec popular a ţinut să-i mai aibă drept oaspeţi pe 
căluşarii români. 

Prezenţa la Londra a argeşenilor a stârnit un interes extraordinar, clin 
nou. Gazetele erau pline de aprecieri mai mult decât măgulitoare la adresa 
echipei româneşti. Au fost filmaţi, specialiştii au studiat jocul, costumele şi 
pălăriile căluşarilor. Au fost copiate şi reproduse până şi florile stilizate din 
mărgelele care împodobeau pălăriile. S-a scris despre înalta artă şi bunul - 
gust al fetelor din Pădureţi, autoarele broderiilor de pe cămăşi (...) 

Atât de mult se vorbea despre prezenţa căluşarilor la Londra, încât am 
fost anunţat că până şi casa regală ne făcuse cinstea de a-i invita pe jucători. 
Proiect, din păcate, zădărnicit de o puternică epidemie de gripă care cuprin¬ 
sese Londra. Nenumărate propuneri ne-au fost făcute de renumiţi impresari 
pentru a accepta diferite angajamente şi turnee (...) 

Cât ar părea de curios, argeşenii din Pădureţi au dat multora prilejul 
să cunoască unde se află pe hartă satul lor şi asta înt r-o vreme in care pentru 
unii, România era o ţară aruncată “pe undeva în Balcani”, iar pe adresele 
de pe plicuri Bucuieştiul era indicat a se afla fie în Bulgaria, fie in Ungaria 
sau în altă ţară. 

ANDREI BUCŞAN 

RĂSPÂNDIREA ŞI REPERTORIILE OCAZIILOR DE JOC 

Primele fapte esenţiale în demonstrarea specificului unui repertoriu 
trebuie căutate în înseşi ocaziile de joc existente. Va fi doar o trecere în 
revistă, deoarece aceste fapte depăşesc cadrul fenomenului artistic, in¬ 
trând în domeniul social-folcloric (...) 

1. Ocaziile generale sunt cele care angajează întreaga comunitate 
sătească. 

a) . Dintre acestea, cea mai frecventă este hora satului, care se desfă¬ 
şoară de obicei în fiecare duminică; 1 pe alocuri, ea este dublată sau chiar 
înlocuită de balul de sâmbătă - seară, cu un caracter oarecum diferit (...) 

b) . O altă categorie o formează reuniunile generale la care se face şi 
joc, care au loc la unele date fixe de peste an; la acestea iau parte de obicei 
tinerii şi vârstnicii din mai multe sate sau chiar zone învecinate. în zonele 

G 

muntoase (mai ales în Carpaţii sudici, dar şi în cei răsăriteni sau apuseni), 
ele au de multe ori un caracter pastoral; se numesc în general nedei, dar 
apar şi alte denumiri: rugi (Banat), târguri 2 etc. sau pur şi simplu poartă 
numele sărbătorii respective . Tot târguri (pe alocuri bâlciuri, iarmaroace) 
se numesc mai ales în ţinuturile de deal şi şes din toate părţile ţării reuniunile 
periodice organizate în diferite centre mai mari pentru desfacerea de mărfuri 
şi materii prime, reuniuni care presupun şi petreceri cu joc. în sfârşit, 
hramurile 4 (mai ales în jumătatea de răsărit a ţării) au ca pretext serbarea 
zilei respective. Toate aceste reuniuni au însă, de fapt, pe lângă substratul 
lor divers, un caracter comun care constă în difuzarea manifestărilor fol¬ 
clorice. Ca repertoriu, nu întâlnim însă decât jocuri de circulaţie generală în 
regiunile respective. 5 

2. Ocaziile legate de viaţa familială. Acestea se pot grupa în trei 
categorii distincte: a). Ocazii legate de naştere nu sunt însoţite la români în 
general, de manifestări coregrafice. Totuşi în această categorie se pot 
include anumite cumetrii care urmează naşterii. Participarea jocului este 
redusă şi fără a cunoaşte un repertoriu special. 

b). Ocaziile din timpul vieţii sunt mult mai importante. Dintre toate, 
nunta este cea care polarizează cele mai multe momente de joc, în toate 
fazele ei (prenupţiale, ale nunţii propriu-zise, postnupţiale). Ea posedă şi un 
repertoriu special (...) 

c). Ocaziile legate de moarte sunt, desigur, mai rar însoţite de joc; ele 
totuşi există în folclorul românesc. Astfel este cunoscut jocul special cu 
măşti: Chiperul, practicat la privegherea morţilor, în mod cu totul izolat în 
Vrancea ( Moldova de sud ) 6 . 

3.0caziile legate de perioadele calendaristice se pot împărţi în trei 
categorii: 

a). Ocaziile de iarnă sunt cele mai complexe, ele cuprinzând, de 
asemenea, mai multe grupe. 

O parte dintre ele, cele mai cunoscute, se desfăşoară între 24 decem¬ 
brie şi 7 ianuarie. în acest răstimp se pot vedea cete de mascaţi care dau 
ocol satelor, executând diverse jocuri groteşti, cu substrat ritual. Repertoriul 
lor este deosebit de variat în toată Moldova (Capra, Ursul, Căiuţii, Bungherii 
etc.); dar ele se întâlnesc şi în multe zone de munte ale Transilvaniei (Turca, 
Cerbul), în Muntenia de nord şi est, Dobrogea (Brezaia, Moşii, Moşu de 
Ţurcă etc). De remarcat că ele nu sunt cunoscute (decât în unele variante 
suspecte de provenienţă cultă) Banatului, Olteniei şi Ardealului de centru, 
ceea ce ne face să presupunem o origine mai degrabă carpatică. 

în aceaşi perioadă, în cea mai mare parte a Ardealului şi cu unele 
pătrunderi spre Crişana şi Banat, circulă cete de feciori, căluşari sau juni 
care posedă aproape totdeauna un repertoriu special de jocuri, în bună 
parte de origine cultă: Căluşerul, Banul Mărăcine, 7 dar şi adeseori de o 
evidentă vechime: Căluţul ( zona Mărginimii), A dubei ( zona Săvârşin ). 
Cele mai multe aparţin clasei V: Cete. Alteori se practică jocurile obişnuite 
locale, bărbăteşti sau cu fetele 8 (...) 

b). Trecând la ocaziile de primăvară, constatăm fapte uneori zonale, 
alteori general răspândite, dar fără a avea o specială contingenţă cu jocul. 
Astfel, de lăsata-secului se face petrecere cu joc în toată ţara, dar folosin- 
du-se repertoriul comun local. în schimb, concentrate în zone mai mici sunt 
obiceiuri ca: Sâmbra oilor ( Maramureş ) sau Junii din Schei (Braşov), 
acesta din urmă cu un joc special (Hora junilor). Pe o arie ceva mai întinsă, 
dar fără continuitate, se întâlnesc: obiceiul Plugarului (Ardealul de centru, 
nord şi est), fără repertoriu aparte, sau Lăzărelul, joc special de fete în 
Muntenia sudică. 

Atestat masiv pe o arie mai mare (Oltenia de sud şi Muntenia de 
sud-vest, dar şi la timoceni) este obiceiul Căluşului de Rusalii, care a atras 
de multă vreme atenţia cercetătorilor români şi străini nu numai prin perma¬ 
nenţa unui substrat primitiv, dar şi prin virtuozitatea execuţiei. Repertoriul 
special practicat cu această ocazie este de o mare bogăţie şi varietate. 

Toate aceste obiceiuri de primăvară sunt strâns legate de viaţa 
poporului nostru şi de ocupaţiile lui principale. Se poate observa de altfel că 
ele se grupează oarecum geografic: cele mai numeroase se întâlnesc în 
Câmpia Dunării şi în Câmpia Ardealului, având un caracter pronunţat agrar; 
în schimb, în zonele muntoase ele sunt legate mai mult de viaţa pastorală 
(...) 


DIALECTELE COREGRAFICE ROMÂNEŞTI 

A) . DIALECTUL DUNĂREAN (...) 

Jocurile de iarnă sunt destul de bine reprezentate doar în Bărăgan şi 
Dobrogea, ceea ce pare mai degrabă o influenţă carpatică. Dintre jocurile 
de primăvară şi vară-toamnă, caracteristice ariei par: a). Căluşul, atât de 
puternic reprezentat în Oltenia de sud şi Muntenia de sud-vest (sporadic în 
sud-est); b). Lăzărelul şi c). Drăgaica, cunoscute în mici zone din Muntenia 
şi (sporadic) Dobrogea (...) 

B) . DIALECTUL APUSEAN 

(...) Obiceiurile legate de perioade calendaristice arată o oarecare 
difuziune a cetelor de feciori, juni sau căluşeri care se constituie cu ocazia 
sărbătorilor, practicând de cele mai multe ori un repertoriu special, care, 
deşi vădit influenţat de mişcarea intelectuală din secolul trecut, cuprinde şi 
elemente vechi. Aceste cete se întâlnesc într-o mare parte a ariei, pe care 
o depăşesc adeseori în direcţia sud şi est (...) 

TRĂSĂTURILE SPECIFICE ALE DANSULUI NOSTRU POPULAR 


Determinarea specificului naţional pare destul de îndepărtată pentru 
cunoştinţele noastre actuale. Aceasta nu înseamnă că trebuie să renunţăm 
la orice încercare în acest sens, ci să acumulăm treptat tot mai multe 
elemente de cunoaştere (...). în cadrul obiceiurilor de iarnă, amintim în 
primul rând cetele cu măşti, care circulă în perioada 24 decembrie - 7 
ianuarie. 

în Dobrogea, numai prin influenţă din Oltenia şi Muntenia.Ele sunt 
întâlnite, după cercetările de până acum, în 16 regiuni. Tot atât de generală 
este şi răspândirea principalei piese coregrafice care poate fi văzută cu 
acest prilej; Capra, numită şi Brezaia, Turca, Cerbul, Boriţa. 

în aceeaşi perioadă, cam peste tot în Transilvania, se pot vedea cete 
de feciori, care se numesc şi căluşeri sau juni, de asemenea cu repertoriu 
special de jocuri; deseori însă ele sunt simple cete de colindat la care se 
face şi joc, însă din repertoriu curent şi practicat cu familiile la care se 
colindă. în schimb, cete de colindat cu jocuri speciale întâlnim în Muntenia 
de sud-est şi Dobrogea. în Oltenia de sud aflăm pe alocuri Căluş de iarnă. 
Pe baza datelor de care dispunem înclinăm să credem că şi aruguciarii 
aromâni prezintă trăsături comune. 

Nu mai trebuie să subliniem interesul pe care îl prezintă obiceiul de 
primăvară al Căluşului oltenesc şi muntenesc (prea puţin cunoscut po¬ 
poarelor din jur), izolat întrucâtva atât ca formă şi conţinut, cât şi ca putere 
de expresie în complexul etnografic şi coregrafic românesc. Credem însă 
că acesta nu poate fi despărţit de obiceiu iile citate anterior, chiar dacă astăzi 
din punct de vedere ai perioadei, al elementelor de desfăşurare şi chiar al 
tipologiei coregrafice se întâlnesc sensibile diferenţe. O mai veche unitate 
între ele pare a se susţine prin următoarele argumente: 

- denumirea asemănătoare pretutindeni: Căluş, Căluţ, Căluşei, 
Căluşel, Călucean, Caiete.; 

- atestarea şi pentru alte regiuni (Transilvania, Moldova) a unei 
perioade calendaristice comune (în jurul Rusaliilor) până în secolul trecut; 

- existenţa a numeroase elemente coregrafice comune în ce priveşte 
constituirea cetei, desfăşurarea obiceiului, costumul şi accesoriile folosite; 

- din punct de vedere strict coregrafic, remarcăm că cele două cate¬ 
gorii principale de jocuri se desfăşoară în formaţii de monom; această formă 
nu este cunoscută la Dunăre decât în Căluş, iar în Transilvania, de câteva 
jocuri bărbăteşti asemănătoare 9 . 

După părerea noastră “spargerea” acestei unităţi s-a produs de două 
ori. O primă diferenţiere a apărut într-o epocă mai veche, când obiceiul a 
început să fie, parţial, încorporat cetelor de mascaţi şi colindători din timpul 
iernii, din cauze necunoscute. O a doua transformare a adus-o pe la 
jumătatea secolului trecut acţiunea păturii culte din Ardeal care a tipizat şi 
standardizat majoritatea elementelor tradiţionale, chiar dacă pe alocuri s-a 
încercat sublinierea lor. 

Totuşi, am văzut că unitatea rămâne încă vizibilă. Credeam că nu se 
poate despărţi de acesta jocul Căluţilor răspândit într-o mare parte a Mol¬ 
dovei şi înglobat în repertoriul cetelor de mascaţi. La această părere nu ne 
duce numai asemănarea de nume (care reprezintă o formă diminutivă 
locală), ci faptul că dispariţia totală în Moldova a obiceiului căluşarilor, 

menţionat de Dimitrie Cantemir la începutul secolului al XVIII-lea, ar părea 
mai atenuată dacă se admite existenţa acestei relicve. De altfel, unele 
caractere morfologice sugerează, deocamdată vag, o apropiere. în sfârşit, 
reamintim pe aruguciarii aromâni, al căror nume pare înrudit ca sens (...) 

Spre o perioadă mai veche ne duce în schimb familia nominală a 
căluşarilor ( Căluţul, Calul, Căluceanul etc. ), chiar dacă jocurile sunt, 
tipologic, diferite, şi astăzi mai puţin răspândite. Totuşi, conştiinţa unui 
substrat comun, asemănările existente şi atestarea lor în trecut pe o arie 
întinsă constituie încă o mărturie a unităţii originare (...) 


CEATA DE JUNI 

Acest obicei, caracteristic Ardealului de sud şi destul de răspândit şi 
astăzi în Mărginime, este legat de ciclul sărbătorilor de iarnă (...) 

Repertoriul de joc practicat de juni cuprinde două feluri de jocuri, şi 
anume: a), jocuri locale bărbăteşti, obişnuite şi la alte ocazii; b). jocuri 
speciale, “căluşăreşti" (acolo unde se numesc “căluşeri”). De exemplu, la 
Sibiel predomină jocurile satului, pe când la Gura Râului, Poplaca, Răşinari, 
jocurile căluşăreşti: Căluţul, Căluşerul, Romana etc., acestea reprezentând 
baza repertoriului junilor. Jocurile speciale căluşăreşti sunt în general de 
origine cultă (Banul Mărăcine, Romana etc.). Cel mai interesant repertoriu 
îl avem la Gura Râului, unde, în afară de acestea, întâlnim şi jocuri auten¬ 
tice: Fecioreasca, Căluşerul, Căluţul. Acesta din urmă mai ales pare foarte 
vechi, prin elementele figurative pe care le conţine, ca şi prin strigături. 10 
De altfel, aici există două cete: una de feciori, la sărbătorile de iarnă, şi alta 
de copii (de 14 -15 ani) numiţi căluşeri, la Rusalii, deci în perioada clasică 
de desfăşurare a cetelor căluşăreşti din alte părţi. S-ar putea să ne aflăm în 
faţa unui vechi Căluş ardelenesc. 

VECHIME Şl PROVENIENŢĂ 

Jocul mărginean a avut mai multe faze de evoluţie, pe care noi le 
putem cunoaşte deocamdată mai mult pe cale ipotetică decât pe calea 
informaţiei istorice. 

Astfel, se poate considera că acesta se prezintă cristalizat în forma pe 
care o are şi astăzi până într-a doua jumătate a secolului al XlX-lea, ceea 
ce ar alcătui stratul său coregrafic vechi. Am putea distinge următoarele 
perioade distincte în epoca lui de formare: 

a) , perioada străveche - in care au circulat, probabil, jocuri în grupuri 
mari separate pe sexe şi unele jocuri solistice; nu putem şti dacă acestea 
corespund formelor existente în prezent. 

b) . perioada medie - probabil secolele XV-XVIII - în care încep să se 
răspândească unele jocuri mixte şi în perechi; învârtitele, Jienele ar fi din 
această epocă (...). 

c) . perioada modernă (secolul al XlX-lea), din care începem să avem 
ştiri mai precise, a adus îmbogăţirea repertoriului căluşăresc cu jocuri de 
provenienţă cultă ( Banul Mărăcine etc.) care se pot data în mod cert între 
anii 1850 şi 1900. 

ANALIZĂ TIPOLOGICĂ 

(...). în analiza tipologică s-a încercat să se determine importanta 
tipurilor şi jocurilor în repertoriu, cu ajutorul coeficienţilor de frecventă. 

Pe această bază s-a putut constata existenta tuturor claselor principa¬ 
le de jocuri existente în folclorul românesc, cu o valoare de circulaţie destul 
de apreciabilă (...) 

Jocuri de ceată în monom 

1. Ceată distractivă - incluzând; Cadâna verde probabil de origine 
exterioară adoptat de căluşeri; (...) 2. Ceată ciobănească - pe care am 
numit-o astfel deoarece cuprinde unele jocuri practicate şi la petrecerile 
ciobăneşti, şi care se întâlnesc, în diferite variante, în alte zone pastorale. 
Cităm în primul rând; 

Siminicul - care însă la Poplaca devine un Brâu. Am inclus în acest tip 
şi jocul Pambrâul, probabil de origine exterioară, care însă prezintă 
asemănări morfologice cu primul; este practicat exclusiv de juni sau călu¬ 
şeri (sporadic). 

3. Căluşer - care cuprinde în primul rând jocurile de provenienţă cultă 
Banul Mărăcine, poate şi Târnoveana. Credem însă că ele s-au suprapus 
pe un strat mai vechi, din care mai subzistă azi unele jocuri, ca, de pildă, în 
comuna Gura Râului, Fecioreasca şi mai ales Căluţul. Acesta din urmă pare 
să conţină unele elemente vechi, mai ales în intenţia figurativă a mişcărilor 
jocului. Credem că studiul acestui tip ne-ar putea furniza rezultate intere 
sânte. 

4. Fecioresca. Mai puţin puternic decât în Făgăraş şi în restul Ardealu¬ 
lui, acest tip se întâlneşte în câteva variante numite Bătuta sau Căluşerul. 
L-am întâlnit mai ales în formă solistică, ceea ce arată un grad mai redus 

de pregnanţă In folclorul local. Variantele mai vechi au mişcări de braţe mai 
reduse; cele mai noi împrumută tot felul de elemente, după câte se pare, pe 
calea formaţiilor artistice de amatori. Astfel se întâmplă, de exemplu, ca un 
joc cu figuri în întregime noi să se substituie unuia mai vechi, cu un schelet 
asemănător şi să subziste chiar în repertoriul cetei de juni. 11 

NOTE 

La Răşinari, varianta pe care o jucau căluşarii se numea Restelul. 

La Popiaca şi Sadu se numea şi Căluţul; la Răşinari, o variantă se numea Căluşerul. 

La Gura Râului şi Popiaca = Romana. 

La Răşinari = şi învârtită bătută; la Rod Bătuta 11= Căluşerul. 

1. Exceptând anumite perioade de interdicţie. 

2. De ex. Târgul de fete de pe muntele Găina din Munţii Apuseni. 

3. De ex Sântiiia din zona Trei Scaune. 

4. în Dobrogea se mai foloseşte şi termenul de Zbor. 

5 Exceptând Hora Sântiliei din zona Trei Scaune, 

6. A nu se confunda cu jocurile distractive care poartă variante ale aceluiaşi nume: 
Chiperniţa; (în Dobrogea, Chiperiu (la macedo-români), ia care se imită pisatul piperului cu 
diferite părţi ale corpului, sau Tsiperlu (Banat), Chiperu sau Chiperniţa (bran), în care jucătorii 
se dezbracă în timpul jocului. 

7. Istoria lor mai nouă nu se cunoaşte : vezi St. Emilian, “Istoricul renaşterii danţurilor 
noastre naţionale”, Braşov, 1860; credem că există o bază mai veche peste care s-au suprapus 
influenţe culte 

8. în sud-vestul Olteniei ( zona Calafat) se întâlnesc de asemeni căluşari de iarnă. 

9. Popoarele balcanice cunosc de asemeni sporadic variante de Căluş mai ales în 
zonele apropiate de români; acestea păstrează uneori numele românesc, ceea ce pare 
semnificativ. 

10. De ex. :Decât la căluşerie, 

Mai bine cu sapa n vie, 

Că din vie vii acasă, 

Din Căluţ nu te mai iasă! 

Acestea par să amintească de interdicţia care exista pe vremuri, de a părăsi ceata 

Probabil că tot atunci s-a accentuat şi influenţa dansurilor de curte, ca şi pătrunderea 
unor elemente dinspre centrul Ardealului, Făgăraş, Muntenia etc (...) 

11. La Popiaca, de ex. jocul Bătuta (De Bâtă, Fecioreasca) împrumută astăzi figuri noi, 
învăţate de băieţi la fabrica din Cisnădie, pe care le joacă în timpul desfăşurării cetei de juni 

TEODOR T. BURADA 


CALUŞERII 

Jocul căluşarilor, care a fost în timpurile vechi şi în Moldova, şi unde 
acuma a dispărut cu totul, îl găsim că s-a păstrat cu mare sfinţenie şi până 
în ziua de astăzi atât în Valahia, cât şi în Transilvania. în săptămâna 
dinaintea Rusaliilor, se asociază mai mulţi flăcăi cari, îmbrăcaţi cu diferite 
cârpe şi împodobiţi cu pene de păun, având bâte în mână, zurgălăi la 
picioare şi un steag, merg la case şi joacă Căluşarii (...). Acest joc, care 
acuma nu se mai joacă decât în Valahia şi Transilvania, odinioară se juca 
şi în Moldova, după cum am mai spus mai sus (...). 

Sulzer, vorbind despre Căluşari, ne dă şi melodia ce se cânta în 
vechime la acest joc, pe care noi o reproducem aici ( vezi T. T. Burada: 
“Istoria teatrului în Moldova”, p. 57 ). 

Nouă nu ne rămâne nimic de zis în urma acestora, ca dovadă despre 
originea romană a jocului căluşarilor noştri. Despre vechimea Căluşarilor, 
şi dr. Valeriu Branişte încă ne spune în foaia “Transilvania”, nr. 8, din 15 
august 1891, p. 230, după notiţele culese din “Istoria Ungariei” de Nicolae 
Isthvanfi Pannoni, liber XXV, an 1572, că “poetul maghiar Balassi, care în 
tinereţea sa a petrecut multă vreme în Transilvania, a avut ocaziunea a 
învăţa jocul naţional românesc numit ’Căluşerur. La festivitatea încoronării 
lui Rudolf ( 25 septembrie 1572 ) a jucat acest danţ, obţinând admirarea 
tuturor celor de faţă“. 

Asemenea scriitorului ungro-secui Dozsa Danii, în opusul istoric 
Kornis llona, Pesta, 1859, ne vorbeşte despre vechimea jocului Căluşarilor 
cu ocazia descrierii unei sărbători măreţe ce a dat Zigismund Bathory, 
principele Transilvaniei, la 19 octombrie 1599, în onoarea Beatricei, fiicei 
celei mai mari a lui Mihai Vodă, şi la care fusese de faţă Doamna Munteniei 
cu cele două fiice, Beatrice şi Florica, şi cu Pătraşcu, fiul lui Mihai. Locul 
acestei serbări a fost Valea lui Cracau ( Krako ) şi Alba-lulia, sub ruinile de 
pe Piatra Caprei. 

La sărbătoarea aceasta a lui Bathory - zicea Dosza - participară şi 
oşteni de-ai lui Mihai - Vodă, căluşerii, sub conducerea vornicului Novac 
Baba... 

(în “Istoria teatrului în Moldova” a lui T. T. Burada se dă şi melodia cea 
mai obişnuită ce se cântă la “Jocul căluşarilor’). 

DIMITRIE CANTEMIR 


CĂLUŞARII 

(... )Afară de aceste feluri de jocuri, care se joacă pe la sărbători, mai 
sunt încă alte câteva aproape un eres, care trebuie alcătuite din numerele 
fără soţ 7, 9 şi 11. Jucătorii se numesc “căluşari”, se adună o dată pe an şi 
se îmbracă în straie femeieşti, fn cap îşi pun cunună împletită din pelin şi 
împodobită cu flori; vorbesc ca femeile şi, ca să nu se cunoască, îşi acoperă 
obrazul cu pânză albă. Toţi au în mână câte o sabie fără teacă, cu care ar 
tăia îndată pe oricine ar cuteza să le dezvăluie obrazul. Puterea aceasta 
le-a dat-o o datină veche, aşa că nici nu pot să fie traşi în judecată când 
omoară pe cineva în acest chip. Căpetenia cetei se numeşte stariţ, al doilea 
primicer, care are datoria să întrebe ce fel de joc pofteşte stariţu I, iar pe urmă 
îl spune el în taină jucătorilor, ca nu cumva norodul să audă numele jocului 
mai înainte de a-l vedea cu ochii. Căci ei au peste o sută de jocuri felurite şi 
câteva aşa de meşteşugite, încât cei ce joacă parcă nici nu ating pământul 
şi parcă zboară în văzduh, în felul acesta petrec în jocuri necontenite cele 
zece zile între înălţarea la cer a lui Hristos şi sărbătoarea Rusaliilor şi străbat 
toate târgurile şi satele jucând şi sărind. în toată vremea aceasta ei nu dorm 
altundeva decât sub acoperişul bisericii şi zic că, dacă ar dormi într-alt loc, 
i-ar căzni de îndată strigoaicele. Dacă o ceată de aceasta de căluşari 
întâlneşte în drum alta, atunci trebuie să se lupte între ei. Ceata biruită se 
dă în lături din faţa celeilalte şi, după ce face învoieli de pace, ceata biruită 
este supusă celeilalte cete vreme de nouă ani. Dacă vreunul este omorât 
într-o astfel de încăierare, nu se îngăduie judecată şi nici judecătorul nu 
întreabă cine a săvârşit fapta. Cine a fost primit într-o asemenea ceată 
trebuie să vină de fiecare dată, vreme de nouă ani, în aceeaşi ceată; dacă 
lipseşte, ceilalţi zic că îl căznesc duhuri rele şi strigoaicele. Norodul lesne 
crezător pune pe seama căluşarilor puterea de a izgoni boli îndelungate. 
Vindecarea o fac în acest chip: bolnavul îl culcă la pământ, iar căluşarii încep 
să sară şi, la un loc ştiut al cântecului, îl calcă, unul după altul, pe cel lungit 
la pământ, începând de la cap şi până la călcâie; la urmă îi mormăie la urechi 
câteva vorbe alcătuite într-adins şi poruncesc boalei să slăbească. După 
ce au făcut aceasta de trei ori în trei zile. lucrul nădăjduit se dobândeşte de 
obicei şi cele mai grele boli, care s-au împotrivit lungă vreme meşteşugului 
doftoricesc, se vindecă în acest chip, cu puţină osteneală. Atâta putere are 
credinţa până şi în farmece. 

MAR1A CIOARĂ BÂTCĂ; 

VLAD BÂTCĂ 

OBICEIURILE DE VARĂ 

Obiceiurile de vară. Un moment important în desfăşurarea obi-cei- 
urilor îl constituie Rusaliile, sărbătoare grandioasă legată de venirea verii, 
celebrată la traci - după afirmaţia lui Romulus Vulcănescu 1 - în perioada 
înfloririi rozelor, de unde şi-ar trage şi numele. 

în sâmbăta Rusaliilor se practică obiceiul “Căluşului”, cu origine ritu¬ 
ală, care cu vremea a evoluat spre ceremonial şi spectacol, fiind astăzi cea 
mai importantă manifestare folclorică în cadrul căreia dansul, ca mod de 
expresie, are un rol preponderent. 

Cercetările efectuate de specialişti au demonstrat că aria de circulaţie 
a căluşului a fost mai mare în trecut. 

Există numeroase variante de “Căluş” care au la bază diverse practici, 
acestea conferind fiecărui tip o independenţă distinctă. 

Iniţial, “Căluşul” din Teleorman era un sol al piciorului de la gleznă în 
jos, în repertoriul său intrând de obicei două jocuri: “Căluşul” şi “Hora”. Acest 
specific s-a păstrat până în zilele noastre, spre deosebire de variantele din 
alte părţi ale ţării, în repertoriul cărora intră şi alte jocuri care nu au o legătură 
propriu-zisă cu “Căluşul” 2 . 

La baza practicării obiceiului stă ceata care în Teleorman nu are un 
număr fix, variind între 8-15 persoane: Vătaful care îndeplineşte rolul de 
conducător, Stegarul care are grijă de steag, Mutul, personaj mascat care 
horărăşte casa în care vor intra căluşarii să joace, restul formaţiei. 

Vătaful îşi alcătuieşte ceata cu o lună înainte de Rusalii. în sâmbăta 
Rusaliilor, seara, căluşarii mergeau la marginea satului pentru a depune 
jurământul. 

Primul joc se face acasă la vătaf. A doua zi dimineaţa plecau prin sat. 
Mutul, încins cu o funie de tei, purta o mască dintr-o piele de oaie sau de 
iepure, un şorţ, un falus din lemn, o sabie şi o păpuşă mare care mima tot 
felul de scene bufe. Intrând în curtea gospodarului, Mutul desena cu sabia 
locul unde căluşarii trebuiau să joace. Gazda punea la mijloc un drob de 
sare şi usturoi. Lăutarii începeau să cânte şi când Vătaful ridica băţul, 
căluşarii - îmbrăcaţi în costum popular, cu bete puse în diagonală pe piept, 
batiste brodate prinse în brâu, zurgălăi, pinteni la opinci şi câte un băţ în 

mână - începeau jocul. La o comandă a Vătafului, ceata se împărţea în două 
şi începea “războiul”, ciocnirea beţelor şi trecerea printre rânduri. în final, 
se juca “Hora Căluşului”, în care se perindau toţi cei care doreau să aibă 
noroc. 

Obiceiul dura de duminică până marţi seara, când se dezlega 
steagul 2 . Astăzi valoarea şi simbolurile originare ale “Căluşului” s-au pier¬ 
dut. El a devenit un dans de mare virtuozitate tehnică, făcând parte din 
repertoriul formaţiilor de amatori din zonă, cu care acestea au cucerit 
nenumărate premii naţionale şi internaţionale. 

1. VULCĂNESCU, ROMULUS Originea şi folclorul căluşarilor în: Studii de etnografie 
şi folclor, Bucureşti, 1975, p. 115-116 

2. POP, MIHAI. Obiceiuri tradiţionale româneşti. Bucureşti, 1971, p. 94 

3. OPRIŞAN, HORIA BARBU, op cit , p 268-275 



Căluşarii din Braşov - Schei, 1910 

CONSTANTIN COSTEA 


JOCURI FECIOREŞTI DIN ARDEAL 

“La mijlocul secolului trecut, cărturari ardeleni, animaţi de ideile 
"Daciei literare", încep să aibă preocupări de etnografie şi artă populară în 
articolele din "Foaia pentru minte, inimă şi literatură” şi “Familia” lui Vulcan. 
Se creează dansuri de salon pe motive coregrafice populare cum e “Roma¬ 
na”, iar la 1851, Ştefan Emilian creează un dans bărbătesc “Romanul”, pe 
baza figurilor învăţate de la doi căluşari, Ion Căluşarul şi Ştefan Ciucu- 
deanu, din Lunca de Arieş. Pe această inspiraţie folclorică, Ştefan Emilian 
compune un dans intitulat “Bătuta”. Toate aceste dansuri, între care putem 
enumera şi “Banul Mărăcine”, născute în salon, au pătruns cu timpul ( mai 
ales prin învăţători) la hora satului, ajungînd să se integreze în repertoriul 
sătesc". 

Jocul se întâlneşte în Ardealul de Sud sub numele de “Fecioreasca” 
sau “Bătuta”. 



Căluşarii de peTârnave, 1921 

ION CRUCEANĂ 


INCANTAŢIE PENTRU CĂLUŞAR 

Bolnavul era scos din casă şi aşezat pe un scaun în mijlocul curţii. 
Când echipa de căluşari se apropia, părinţii sau rudele apropiate ale bolna¬ 
vului rugau pe vătaf să dea voie mutului, căci numai acesta avea darul 
vindecării unor boli, să joace în jurul bolnavului. Din cauza scălâmbăielilor 
ce acesta făcea, a mişcărilor ca la circ şi a înfăţişării sale hidoase, unii 
bolnavi, mai ales copiii, se speriau aşa de tare că, uneori, era posibil ca în 
urma şocului neaşteptat să se simtă mai bine. De aici şi credinţa că mutul 
din căluş vindecă bolnavii. Vătaful însoţeşte jocul mutului cu o invocaţie: 
Uite aşa,uite aşa 
Şi iar aşa, şi-aşa. 

Din călcâie-ncetişor. 

Hop... o dată 
Şi-altădată. 

Sus de două ori, 

Jos de nouă ori, 

Sus de patruzeci şi nouă, 

Jos ( pe vine ) de nouăzeci şi nouă, 

Pân' (cutare ) s-o face sănătos, 

Ca bradul de frumos. 


ja _ w 

De la ION P. CIOFARLA de 54 de ani, din comuna Mozăceru judeţul Argeş 1945 

CĂLUŞUL 

Căluşul este definit de dicţionarul enciclopedic român, “joc popular 
românesc practicat mai ales în cadrul vechilor obiceiuri de rusalii". Datează 
din perioada precreştină,când a fost un dans ritual. Astăzi este răspândit ca 
spectacol popular în Muntenia şi Oltenia. In Transilvania şi în Banat poartă 
numele de căluşer. Se execută de grupuri formate din 7 - 11 bărbaţi 
(căluşari), purtând ciomege în mâini şi având o costumaţie specială (cu 
panglici şi clopoţei la picioare ). Câteodată, căluşarii sunt însoţiţi de un 
personaj mascat (mutul). Se joacă cu sărituri, bătăi, îngenuncheri etc., după 
o melodie cu ritm sincopat, adaptată la figurile jocului. Datorită virtuozităţii 
mişcărilor, "căluşul" a intrat în repertoriul echipelor de amatori şi al ansam¬ 
blurilor populare. 



Căluşarii de pe Mureş, 1923 

DOZSA DANUL 


OŞTENI DE-AI LUI MIHAI-VODA - CALUŞERII 

(Autorul descrie serbarea dată de Sigismund Bathory, principele Tran- 
silvamei, la 19 octombrie 1599, în onoarea Beatricei, fiicei celei mai mari a 
lui Mihai - Vodă, şi la care fusese de faţă Doamna Munteniei cu două fiice, 
Beatrice şi Florica, şi cu Pătraşcu, fiul lui Mihai, ne explică T. T. Burada în 
“Istoria teatrului în Moldova). 

La sărbătoarea aceasta a lui Bathory participară şi oşteni de ai lui 
Mihai-Vodă, căluşarii, sub conducerea voinicului Novac Baba, care pro¬ 
duseră următorul joc (danţ): 

întrun cerc mai larg erau aşezaţi 12 stâlpi, pe vârful cărora se aflau 
table de un stânjen pătrat. Pe fiecare se postase câte un jucăuş în costum 
de aceeaşi croitură romantică cum îl poartă şi astăzi jucăuşii poporali 
munteni, numai din stofă mai fină; din lăuntrul stâlpilor se află o pânzătură 
orientală de ţesătură foarte tare, de la care se întindeau 12 sfori de mătasă 
la vârful stâlpilor, în mâinile celor 12 jucăuşi postaţi pe stâlpi. în jurul stâlpilor 
stăteau înşiraţi una sută de căluşari, rezemaţi, după datina poporului, cu 
mâinile şi cu capul pe bâtele lor ghintuite cu argint. Pe cap aveau căciulile 
de miel negre, împreunate cu betele de pene aurite. Purtau cămeşi albe 
până la genunchi, care se contrageau în creţe fantastice prin un brâu de 
piele (şerpariu ), încărcat cu medalii de plumbi. Opincile erau legate, după 
datina romană, cu curele roşii, şerpuite peste pulpe până la genunchi şi 
prevăzute cu zurgălăi (clopoţei) de argint, formând un contrast pitoresc cu 
cioarecii de panură albă, croiţi pe corp. 

în centrul cercului de căluşeri se postă “vătavul” şi îi blestemă pe 
căluşeri (Dosza zice în numele celui necurat) de a se însura şi de a nu 
participa la lucruri sfinte, până ce nu vor fi dezlegaţi de acest jurământ. Nu 
ştiu - zice Dosza - mai există şi acum jurământul acesta? Pe timpul copilăriei 
mele se mai vorbea de el şi dacă l-a ţinut poporul până acum, apoi păstrează 
suvenirea de două secole a lui Novac Baba, carele se zice că ar fi fost 
urzitorul acestui jurământ. 

Vătavul era un muntean cu numele Florean, cel mai renumit căluşer 
al ţinutului, un ţăran frumos, de musculatură şi tărie enormă. Dar şi cei 12 
de pe vârful stâlpilor erau toţi vătavi de la deosebite despărţăminte de 
căluşeri. 


Sosind principele şi Doamna Munteniei, la un semn al lui Florean 
începu muzica, şi cei 100 de căluşeri din jurul stâlpilor porniră jocul, recitând 
unul după altul strofe de poezii (adică ciuind ). Jocul e surprinzător la prima 
vedere. Se află expresiunea unui timp antic în jocul acesta. 

La acest semn, întinseră vătavii de pe vârful stâlpilor sforile şi ridicară 
pânzătura dimpreună şi pe Florean aşa de sus, încât pe sub pânzătură 
jucau şi săltau ceilalţi 100 de căluşeri. Aici, întru înălţime, pe pânzătura cea 
întinsă de mâinile musculoase ale vatavilor depe stâlpi, începu şi vatavul 
Florean jocul şi saltul său măestric. 

Chiuiturile curgeau neîncetat, încât se părea că un cor lin acompa¬ 
niază solo aria unei filomele din înăţime. Publicul remunera cu dese aplauze 
salturile surprinzătoare ale lui Florean, a căror frumeseţă naturală întrecea 
toată arta baletiştilor trimişi de principele Etruriei. Dar mai mare surprindere 
cuprinse pe privitori când, plecându-se vătavii de pe stâlpi, sloboziră 
pânzătura ceva mai jos şi apoi zmucind-o cu celeritate de fulger aruncară 
pe Florean în aer, carele, învârtindu-şi bâta împletită cu betele, se dete în 
aer peste cap şi bătând de vreo 10 ori în pinteni căzu în picioare pe 
pânzătură, unde-şi urmă mai departe jocul. Acesta se repeţi de trei ori; iar 
a patra oară nu mai căzu Florean pe pânzătură, ci pe unul din stâlpi, sărind 
în tot acel moment vătavul de pe stâlp în mijlocul pânzăturii. Şi acesta îşi 
produse salturile sale pe pânzătură şi în aer şi aşa se schimbară pe rând 12 
vatavi de pe stâlpi, iar dedesuptul lor, în cercul stâlpilor, curgea jocul cu 
bravură şi desteritate rară. Ajungând rândul iar la Florean, fu aruncat cât 
mai sus decât toţi ceilalţi până acum, atunci deodată, încetează muzica, iar 
Florean striga sus în aer cu vocea sonoră: “Trăiască Bathory Sigismund, 
Principele, Măria-Sa! M . Aruncat a doua oară, aduse un “Să trăiască prin¬ 
cipesa Maria - Cristina!”; aruncat a treia oară într-o înălţime teribilă, exclamă 
în răsunetul munţilor: “Trăiască Mihai - Vodă, eroul de la Nicopole!" ; 
apoi,Doamna Munteniei şi, în fine, boierul Novac Baba". 

NICOLAE IORGA 


ISTORIA ROMÂNILOR PRIN CĂLĂTORI 

CĂLUŞUL - CARACTER RELIGIOS 

Vorbind despre opera lui Del Chiaro, Nicolae lorga o socoteşte ca “cel 
mai imprtant dintre izvoarele de călătorie de la sfârşitul secolului al XVII-lea” 

(-) 

în ce priveşte datinile populare, se pomeneşte de deochiu, de postul 
de Vineri, de jocurile copiilor (...). Vin apoi obiceiurile poporului de Anul 
Nou... 

Pe urmă e vorba de paparudele pe care Del Chiaro nu le înţelege ce 
însemnează, ca şi căluşarii cari jucau de Rusalii; apoi de Drăgaică, de 
datinile de la Sf.loan... 

Această expunere arată şi vechimea obiceiurilor noastre şi, de multe 
ori, forma mai curată pe care o aveau în acele vremuri (...) 

Venim astăzi la “Descrierea Moldovei” a lui Dimitrie Cantemir... 

De fapt, Dimitrie Cantemir trebuie aşezat între călători şi iată pentru 
ce: pentru că, deşi fiu de Domn al Moldovei, deşi Domn al Moldovei el însuşi 
(...) cu toate acestea cea mai mare parte din viaţă nu şi-a petrecut-o în 
Moldova însăşi... 

Dar, alături de informaţia lui venită şi din contactul individual cu atâta 
lume, este o informaţie despre ţara lui din izvoare directe, care sunt, pe de 
o parte, experienţa lui proprie şi, pe de alta, actele de stat din ţară (...) 

După aceea este o parte extrem de interesantă, aceea în care se 
vorbeşte de obiceiurile populare. Un capitol întreg este consacrat de Can¬ 
temir folclorului românesc, unul de o importanţă extraordinară. Şi atunci s-ar 
putea pune o întrebare: dacă el n-avea cunoştinţă, nu de cartea lui Del 
Chiaro, care putea să fie terminată într-o anume formă pe la 1716, când 
scria Cantemir, dar de intenţia secretarului brâncovenesc, care poate să fi 
scris şi în Moldova ca să i se adune ştiri despre obiceiuri. Cantemir ne 
vorbeşte cu o informaţie mai largă, deşi mai scurt şi mai strâns, despre 
aceste obiceiuri, din Del Chiaro şi din el se poate face o icoană a obiceiurilor 
populare pe vremea aceea. Se tratează nu numai despre medicina 
băbească şi despre lucruri pe care nu le putea şti decât cineva care a trăit 
în mijlocul poporului, dar se dă şi cea mai frumoasă descriere a căluşarilor, 
cea mai adâncă explicaţie a lor. De aici se vede că jocul căluşarilor, care 
corespunde în foarte multe privinţi cu ceea ce sunt Junii din Braşov, legaţi 

însă, aceştia, numai de sărbătoarea Paştilor,aveau un caracter religios; 
atâta vreme cât dura “lupta" lor, întrecerea lor în jocuri, ei nu puteau sta sub 
acoperiş profan, ci trebuiau să caute pentru odihnă un loc sfânt, în tinda 
vreunei biserici, fiindcă altfel se crede că-şi calcă jurământul şi deci îi fură 
frumoasele sau ielele; şi ei erau datori să facă nouă ani serviciul lor tainic, 
în schimb, au virtutea de a vindeca pe bolnavi. 



Căluşarii din Pădureţi la Londra, 1935 

N. JULA; V. MĂNĂSTIREANU 


CĂLUŞARII ŞI IROZII 

A devenit de mult un loc comun, nu numai în studiile specialiştilor, 
citatul din Dimitrie Cantemir despre căluşari. Toată lumea a acceptat ideea 
că în Moldova au existat şi au fost văzuţi căluşari de Rusalii, dar nimeni nu 
s-a arătat preocupat să dezlege dispariţia misterioasă a căluşarilor mol¬ 
doveni de la Cantemir încoace. Aceeaşi întrebare se ridică şi pentru 
căluşarii din Ardeal, văzuţi de Sulzer. Deocamdată, socotim că pentru 
Moldova se întrezăreşte posibilitatea obţinerii dezlegării enigmei în urma 
unor cercetări mai de adâncime ce se vor face pornind pe urma acestor irozi. 
Asemănarea costumului şi jocului irozilor cu descrierea din Moldova făcută 
de Cantemir este evidentă (...) 

Deocamdată, fără să intrăm în analiza adâncită a similitudinilor, dorind 
să aducem pentru aceasta argumente mai numeroase şi pe mai multe 
planuri, ne mulţumim să anunţăm o seamă de identităţi între jocul căluşului 
descris de Dimitrie Cantemir şi irozii de Anul Nou. Acestea ar fi în primul 
rând de costum: şi unii şi alţii se îmbracă în costum femeiesc. Purtau şi 
poartă pe cap cunună înflorată şi îşi apără identitatea cu ajutorul măştii de 
pânză albă. Sabia fără teacă, mascatul (mutul căluşului), repertoriul divers 
şi numeros, ca şi vitalitatea jocului, ne duc spre convingerea că este vorba 
de unul şi acelaşi joc. Prezenţa contemporană a jocului în repertoriul Anului 
Nou nu e prea greu de explicat, contaminările şi transferul de genuri şi specii 
în cadrul aceluiaşi tip de manifestare, în cazul nostru agrară şi de fertilitate, 
fiind dovedite de alţii chiar şi pentru material românesc. Organizarea cetei, 
descrierea dansurilor, terminologia legată de ceată şi joc, eventual de 
mascaţii ce-i însoţeau şi-i mai însoţesc, masca şi funcţia ei, organizarea 
cetei şi jocului, aria de răspândire şi vieţuire a tipului de irod-dansator vor fi 
câteva din elementele ce vor uşura şi apropia ipoteza noastră de adevărul 
pe care-l bănuim. 

COSTEA MARI NOI U 


LA HORĂ ÎN SAT 

Coborâtor din vremuri preistorice, Căluşul este dansul care a parcurs 
cu “alaiul său specific” un drum glorios - drumul măreţei noastre istorii (...) 

Deşi este mai cunoscut în judeţele Argeş, Olt şi Dolj, Căluşul are o 
bogată tradiţie şi în judeţul Vâlcea. Unul dintre talentaţii interpreţi ai dan- 
surilor căluşăreşti -C. Smărăndoiu din Măciuca (fost vătaf de căluşari 11 
ani, după ce a preluat comanda tatălui său, care a condus 44 de ani jocul )- 
îmi mărturisea în 1970: “ Căluşul este un joc care redă cum nu se poate mai 
bine fiinţa noastră, exprimându-ne atât de bine, încât se cuvine să-l cinstim 
şi să-l respectăm ca pe un lucru de mare preţ”. 

Originalitatea jocurilor - Balta, Romanul, Banul Mărăcine, Brâul pe 
şase, Sârba din căluş, Băltăreasca, Floricica - frumuseţea costumelor, ca 
şi ritmul trepidant al muzicii dau valenţe acestui dans tradiţional. 

Am revăzut în 1981 o formaţie de căluşari vâlceni - virtuoşii dansatori 
din Fârtăţeşti. Sunt conduşi de vestitul vătaf Vasile Gheorghe, în vârstă de 
73 ani. Acesta a preluat, în tinereţe, la 33 ani, bagheta de la un alt mare 
conducător de căluşari - Gh. Aleea. Vijelioasele jocuri: Floricica (în două 
părţi), Balta, Romanul, Sârba se succed cu mare repeziciune. Am ascultat 
cu emoţie jurământul rostit cu atâta sinceritate în iureşul dansului de Nicolae 
Popa: “Noi căluşarii vâlceni/ Jurăm pe steag/ Să apărăm cu drag/ Căluşul 
străbun”. 

(...) Au ridicat pe noi culmi valenţele acestei vechi tradiţii, pentru 
posteritate: Gheorghe Vasile - vătaf, Nicolae Popa, Ion Grigore, D. 
Carabineanu, Nicolae Fieroiu, C. Ciung, V. Carabineanu, Nicolae Joiţa, 
Gheorghe Chira, Nicolae Becanu, Aurel Carabineanu. 

Am cunoscut şi un tânăr dansator - profesor Nicolae Firoiu. Este fiu 
al acestor meleaguri. Şi-a propus şi a reuşit să devină membru al acestei 
prestigioase formaţii, să readucă în actualitate virtuţile artistice şi estetice 
ale acestui străvechi dans - Căluşul. 

fn numeroase localităţi (Fârtăţeşti, Şirineasa,Frânceşti, Stăneşti, 
Bălceşti, Roşiile, Bălosu), căluşul ocupă un loc distinct în peisajul coregrafic 
contemporan. 

IULIAN MODEL 


PERMANENŢA CĂLUŞULUI ARGEŞEAN 

Unul dintre obiceiu rile importante ale primăverii şi verii, căluşul trăieşte 
astăzi ca una din cele mai autentice manifestări folclorice tradiţionale. Un 
joc dramatic neîntrecut în creaţia noastră populară. La origine cu caracter 
mitic şi cu un conţinut deosebit de complex, el se întâlneşte numai în sudul 
ţării, dar patria unanim recunoscută rămâne în ţinuturile Argeşului. Se 
păstrează aici, în mai multe localităţi, măiestria şi farmecul unui dans care 
a cutreierat meridianele şi a uimit spectatorii din zeci de ţări ale lumii prin 
vigoarea, dinamismul şi originalitatea lui. 

Tradiţia se păstrează nealterată din moşi-strămoşi, fiecare dansator 
o cunoaşte de la înaintaşi şi nimeni nu ţine minte când a învăţat dificilele 
mişcări şi ritmuri. Pe scenele concursurilor şi festivalurilor, căluşarii au 
stârnit întotdeauna ropote de aplauze şi au cules laurii victoriei. 

De la cel de-al IX-lea concurs al formaţiilor artistice de amatori, 
ansamblul coregrafic al Căminului Cultural Stolnici s-a întors cu un mare 
trofeu - Premiul I şi titlul de Laureat. Prilej de bucurie pentru dansatori, 
pentru locuitorii comunei, pentru noi toţi. l-am vizitat acasă la ei la câteva 
zile de la întorcerea lor de la Bucureşti, unde fuseseră invitaţi la parada 
dansului popular din cadrul primului Festival şi Concurs internaţional de 
folclor “România ‘69". l-am găsit cuprinşi încă de bucuria şi emoţia marelui 
succes, entuziasmaţi de întâlnirea cu membrii ansamblurilor de peste ho¬ 
tare, participanţi la acest festival. Primarul comunei, Ion Şerban, prezent tot 
timpul în mijlocul lor şi plin de mândrie de succesul obţinut, ne vorbeşte 
despre organizarea ansamblului: 

- La noi, căluşul este un fapt obişnuit. Pentru foarte mulţi locuitori el 
este dansul cel mai îndrăgit. Nu ne-a fost deci greu ca în urmă cu zece ani 
să înjghebăm o formaţie permanentă. De fapt misiunea noastră s-a redus 
mai mult la a-i da un caracter “oficial”, pentru că formaţia de căluşari exista 
şi aşa. 

- Şi dacă totuşi ar părăsi-o? 

- Nu s-a întâmplat niciodată. 

De remarcat este faptul că toată pregătirea şi instruirea căluşarilor 
este făcută cu mijloace “interne”. Instructorul însuşi este un membru al 
formaţiei. Nici o intervenţie din partea cercetătorilor sau specialiştilor, nici o 




organizare din partea cuiva din afara satului. Căci cine ar putea fi mai 
specialist în acest joc decât căluşarii înşişi? 

Despre rădăcinile adânci ale obiceiului şi dansului strămoşesc al 
căluşarilor ne am convins vizitând o reputată formaţie de dansatori. Bătrâ¬ 
nul Florea Uţă are astăzi 79 de ani, dar în ochii lui vioi străluceşte încă 
pasiunea jocului: 

- “Ochii văd, inima cere” - ne mărturiseşte cu regret că nu mai poate 
participa în formaţie. îşi aminteşte din tinereţe de când juca el, şi astăzi i se 
pare că ritmul căluşului este mai lent: ‘Când jucam noi, ieşea praf şi pulbere 
în urmă. Mergeam de Rusalii prin sate, ne întâlneam cu alte echipe şi ne 
luam la întrecere. îmi amintesc de piramidele pe care le făceam, de mutul 
cu sabia lui, de vătaful pe care-l ascultam, de cocoane şi alte personaje". 

Şi moş Florea îşi deapănă amintirile, reînviind o anumită vârstă a 
dansului căluşăresc. Astăzi, căluşul nu mai are un rol magic. L-a schimbat 
cu acela al măiestriei şi talentului popular, pe scenele a zeci de concursuri. 
Fiul lui moş Florea este unul din membrii ansamblului laureat; acesta, la 
rândul său, îşi învaţă de mici copiii să joace cu dăruire, aşa cum a învăţat şi 
el în anii copilăriei. 

- Consideraţi că jocul acesta va dăinui de acum mult timp în comuna 
dumneavoastră? 

- Nici nu se poate altfel. Deja avem o formaţie alcătuită din cei mici. 
Ei vor învăţa pe alţii şi aşa mai departe. Cine oare ar renunţa să joace un 
căluş? ... Jocul acesta va dăinui la noi atâta timp cât vor dăinui oamenii. 

încrederea deplină în arta pe care o fac, încrederea în viitorul şi 
durabilitatea ei. Vorbele acestea, ale unui simplu ţăran, te emoţionează prin 
hotărârea şi valoarea lor de simbol. Au urmat apoi succesele şi satisfacţiile: 
diplome la concursurile raionale, locul II pe regiune în 1960, locul II la faza 
interregională, în cadrul celui de al VIII - lea Concurs şi acum... victoria deplină. 

Petre Măsală, instructorul formaţiei şi unul dintre cei mai buni căluşari, 
ne mărturiseşte bucuria de a fi purtătorul titlului de Laureat: 

- Suntem fericiţi că am obţinut locul I, că am reuşit să întrecem 
prestigioasa formaţie a căluşarilor din Pădureţi şi ne bucurăm că prin noi 
trofeul a rămas totuşi la el acasă, aici în Argeşul nostru. Până acum ne-am 
dorit să obţinem locul I pe ţară. Şi iată că l-am obţinut. N-a fost prea uşor, 
dar ambiţia şi munca noastră au fost răsplătite pe deplin. Acum ne gândim 
mai departe: poate nu va mai fi mult până în ziua când vom reuşi să câştigăm 
un concurs peste hotare. 

Jocul căluşarilor din Stolnici, deşi poartă pecetea întregii zone 
argeşene, prezintă o evidentă notă de originalitate şi prospeţime, după cum 
remarcau specialiştii din juriul concursului. Dansatorii creează mereu alte 
şi alte figuri coregrafice, fără să se îndepărteze totuşi de specificul dansului 
ca atare. Unitatea strânsă a ansamblului şi noutatea spectacolelor prezen¬ 
tate au contribuit, desigur, la obţinerea succesului recent. Un colectiv 
restrâns, alcătuit numai din opt membri. Un colectiv unit prin dragostea şi 
pasiunea pentru arta pe care o face. Sunt numai opt oameni: cel mai tânăr 
are 25 de ani, iar cel mai vârstnic - 42. Opt oameni care au adus bucuria în 
Stolnici şi în judeţ: Radu Uţă, Enache Grigorescu, Ion Fieraru, Florea 
Burcică, Aurel Gălăteanu, Ştefan Mirică, Dumitru Bârleanu şi Petre Măsală. 
Şi toţi sunt muncitori şi ţărani de aici din Stolnici, fi leagă un jurământ 
puternic, “jurământul de căluşar”, unul dintre cele mai benevole şi mai 
durabile jurăminte: 

- Primăvara, la Rusalii, când se merge cu căluşul prin satele noastre, 
ne adunăm cu toţii la pârâu, şi acolo, pe marginea apei, are loc depunerea 
jurământului - ne povesteşte căluşarul Radu Uţă. Cu mâna pe steagul 
vătafului, fiecare căluşar se angajează să nu părăsească formaţia, orice 
s-ar întâmpla, până la noul jurământ. 

Am plecat de la Stolnici cu convingerea că premierea dansatorilor de 
aici încununează şi răsplăteşte o nobilă pasiune, că permanenţa căluşului 
argeşean este asigurată şi pe viitor, că folclorul nostru este făurit de oameni 
minunaţi, aşa cum el însuşi este minunat. 

DIMITRIE C. OLĂNESCU 


CĂLUŞARII 

(...) Afară de aceste jocuri, românul mai are un altul aproape super¬ 
stiţios, în care jucătorii trebuie să fie în număr fără de soţ: şapte, nouă, 
unsprezece. 

Ei se numesc căluşari şi se adună o dată într-un an, se îmbracă în 
vestminte cam ca femeile, pe cap îşi pun cunună împletită din foi de pelin 
şi din alte flori, vorbesc cu glas subţiratec şi, pentru ca să nu fie cunoscuţi, 
îşi acopăr faţa cu o cârpă albă. Toţi poartă în mână o sabie goală, cu care 
îndată ar străpunge pe oricine ar cuteza să le descopere faţa. Acest privi¬ 
legiu îl au consacrat din vechime, încât chiar dacă ar face omor, nu pot fi 
traşi înaintea judecăţii. 

Conducătorul lor se numeşte stariţ şi al doilea e primicerul ( mutul 
căluşarilor), a cărui sarcină este de a întreba pe stariţ ce joc pofteşte să se 
joace şi a spune apoi celorlalţi jucători în ascuns, ca să nu audă poporul 
numele jocului înainte de a-l vedea cu ochii. Căci au peste una sută de figuri, 
sărituri şi tacturi deosebite, dintre care unele atât de dibace, încât cei care 
le joacă parcă nici nu ating pământul cu picioarele, ci că zboară şi se poartă 
prin aer. 

Căluşarii joacă în zilele de la înălţare până la Rusalii ( ? ); în acest 
timp ei cutreieră toate oraşele şi satele, pururea jucând şi săltând, şi în tot 
timpul nu se culcă să doarmă într-un alt loc decât sub acoperişul bisericilor, 
căci, dacă s-ar culca într-alt loc, i-ar munci strigoaicele, sau cum le zic ei: 
frumoasele (...) 

Aşa erau căluşarii acum 200 de ani, când scria Dimitrie Cantemir, şi 
astfel au rămas, cu puţine schimbări încă în Moldova, pe când în Transil¬ 
vania şi în Muntenia ei sunt cu totul altfel. Mai întâi, nu au caracterul religios 
şi oarecum mistic ce l-au avut după Cantemir, nici formează o corporaţiune 
aparte, trăind după reguli neschimbate şi supusă unei discipline pe cât de 
aspră, pe atât de puţin potrivită cu firea românului. înrâurirea medievală - 
tainică şi superstiţioasă - ce se vădeşte din cele de mai sus, s-a mărginit, 
poate,asupra căluşarilor moldoveni numai prin faptul că atingerea cu catoli¬ 
cismul feudal a fost mai deasă, mai puternică în acea parte a ţărilor noastre, 
pe când dincoace contactul cu turcii, cu grecii ori cu bulgarii a fost mai 
simţitor. 

Acum căluşarii, ca şi la sfârşitul veacului trecut, sunt şapte,nouă, 
unsprezece flăcăi, îmbrăcaţi cu iţari albi strâmţi, cămăşi albe până deasu¬ 
pra genunchilor, legaţi cu basmale mari roşii după gât şi peste umeri, cu 
ciomege lungi în mâini, zurgălăi la glezna opincilor, încinşi cu un chimir de 
piele bătut cu ţinte şi nasturi de metal şi pe cap cu pălărie mică, ro¬ 
tundă,neagră, cu cordele (multicolore) şi cu flori sau pene. Ei se adună în 
ceată sub ascultarea unui vătaf şi sunt însoţiţi de un om mascat, mutul 
căluşarilor, umblând astfel pe ulişele târgului, prin sate, dănţuind, pe când 
lăutarii zic din gură cântece de dor şi de veselire. 

Ei sunt via întrupare la noi a străvechilor corporaţiuni instituite de 
regele Numa Pompiliu pentru paza celor douăsprezece scuturi ( Anciale), 
dintre care unul, al lui Marte, fusese căzut din cer, şi care erau protegui¬ 
toarele cetăţii şi simbolul puterii şi tăriei milităreşti ale romanilor. 

Aceşti Săli, numiţi Pallatini, fiindcă la început îndeplineau cultul lor în 
Palatul regelui, erau preoţi ai lui Marte, aleşi printre fiii patricienilor care 
aveau încă pe părinţii lor în viaţă (patrinosetmatrinos). La 1 martie al fiecărui 
an, ei cutreierau oraşul, săltând, jucând şi cântând laude zeului lor, din care 
pricină lumea îi şi numea Sălii (săltători). 

Căpetenia lor se numea preasul, magister Saliorum sau vates (vătaful 
de azi); iar poeziile lor războinice se numeau astamenta sau axamente. 

Regele Tullua Hostilius institui şi el o corporaţiune de sălii în onoarea 
zeului Janus, care, după locul unde li se clădise templul (colina Quiruna-lu- 
lui), fură numiţi, spre a se deosebi de cei dintâi, Sălii Colini, apoi Colii-Salii, 
din care, cu prefacerea cuvintelor, vine negreşit numele lor actual de 
căluşari. îmbrăcămintea acestor Colii-Salii se compunea dintr-o tunică 
scurtă brodată (azi cămaşa cusută cu flori a căluşarilor), strânsă la mijloc 
cu un brâu miltăresc de bronz (cingulum), sau purtând o za (pectorale) pe 
piept (azi chimirul cu ţinte şi nasturi de metal); pe deasupra, o mantie de 
purpură (trabea, azi basmalele roşii de pe grumajii şi umerii căluşarilor); în 
picioare purtau sandale (azi opinci), pe cap o căciuliţă ţuguiată (azi pălării 
mici cu cordele), pe coapsa stângă o spadă scurtă petrecută cu o curea 
peste umărul drept şi în mâna dreaptă o lance (azi ciomagul). 

Serbările lui Janus (Agonalia se ţineau după unii la 9 sau 13 ianuarie, 
ale noastre, după alţii la 21 aprilie şi la 21 mai, poate chiar la amândouă 
datele. Căluşarii noştri au ales luna cea din urmă, căci ei dinainte de Rusalii 
îşi încep jocurile. 

Dansul celor din Transilvania, de unde cu mici schimbări a trecut în 
Muntenia, este cu cântare sau fără cântare. 

Când este fără cântare, mutul a cărui mască are îndeobşte cioc de 
barză sau de dobitoc sălbatic (ca în Brezaia şi Turca) îi este dat să se lege 
de oameni şi mai ales să sperie femeile, plescăind cu ciocul ori clănţăind 
fălcile după tactul muzicii, cu o sfoară ascunsă sub haină. 

Sprijiniţi de ciomag şi făcând mişcări şi sărituri cu adevărat vred-nice 
de mirare, joacă ei atunci, fiecare îndeosebi; apoi trosnind din degete, bat 
pământul când cu vârful, când cu călcâiul piciorului şi în paşi mărunţi se 
poartă la dreapta, la stânga, înainte, înapoi, ba uneori se lasă şi pe vine, 
deghizându-se 

Dacă este cu cântare, atunci căluşarii se fac roată fără să-şi dea 
mâinile, sprijiniţi pe bâtele lor, fac sărituri pe loc împrejur, dau din mâini şi 
din picioare, se mlădiază şi se rotesc, cu aşa repeziciune şi măiestrie, încât 
din mişcarea tuturora se poate prea bine desluşi credinţa celor vechi, că 
“jocul lor ar imita adică învârtirea stelelor în jurul soarelui sau ai lunii”. 

Pe când se face dansul acesta, flăcăii cântă versuri de vitejie sau de 
dragoste, şi în Transilvania se înfige pe bătătură, în mijlocul lor, o flamură, 
aşa că fiecare dănţuitor se repede să o smulgă, sfârşindu-şi cântarea cu 
refrenul “pe ea! pe ea!”. Se zice că acest obicei ar aminti serbarea anuală 
a răpirii Sabinelor, care era în mare cinste la romani. 1 

Când vor să câştige mai mult, căluşarii joacă şi cu fetele din sat, pe 
care le aleg dintre privitori. Atunci este datina ca fata, după joc, să dea 
flăcăului ei câţiva bani, căci dacă fuge din dans fără să-i dea nimic, atunci 
ceilalţi tovarăşi ai flăcăului îl pun într-o pătură şi-l aruncă de câteva ori în 
aer, ca să-şi bată joc de dânsul că e nevoiaş. 2 

Damaschin Bojinca, vorbind despre jocul Coli-Saliilor romani, ne arată 
originea căluşarilor noştri. 

“Coli-Salii aceştia, zice el, şi până azi mai ţin prin Ardeal şi prin Banat 
şi se cheamă căluşari, iar peste ei mai mare, după a cărui orânduială joacă 
şi fac toate, este unul care se numeşte vătaf, adică vates. 

Joacă la Rusalii toată săptămâna, umblând prin sate, şi precum 
Coli-Salii vechilor romani erau preoţi şi slujeau unei dumnezeiri, aşa şi 
căluşarii românilor de acum cred că este o putere care-i ajută la săltare şi 
priveşte neadormit la jocul lor; ba încă şi aceea cred că cel ce nu ştie juca 
bine acela cade ameţit la pământ, semn că nu e plăcut acelei puteri, şi pe 
loc iese dintre căluşari. încă şi un zbicer este cel, când ceilalţi saltă, 
neîncetat îi înconjură pocnind cu zbiciul, de care toţi se feresc; aceasta 
înseamnă doar puterea nemărginită a romanilor, de care, ca de sunetul 
zbiciului, se fereau alte neamuri. De mirare este, cu adevărat, ţinerea 

vechilor datini la români, cum şi una aceasta se putu păstra de atâtea mii 
de ani până acum". 

Nu credinţa deşartă, dar, ci datină la strămoşii săi moştenită este 
jucarea căluşarilor româneşti. 

l .WILHELM SCHMIDT. DAS JAIJR UND SEINE TAGE. (HER- 
MANSTADT, 1866, P. 13. ) 

2. OBICEIUL ACESTA ESTE FOARTE COMUN ÎNTRE 
ROMÂNII DIN ARDEAL ŞI, CÂND ERAM COPIL, MI-ADUC AMINTE 
CĂ UN GUVERNATOR DIN PARTEA LOCULUI NE ÎNVĂŢASE 
JOCUL ACESTA, DESTUL DE PRIMEJDIOS... 



Jurământul căluşarilor din Pârşani - Dolj 

HORIA BARBU OPRIŞAN 

CĂLUŞARII 

Cantemir este foarte laconic cu jocul căluşarilor. El spune că joacă şi 
sar. Intr-adevăr, săriturile sunt elementul spectaculos al căluşarilor. Majori¬ 
tatea sunt ţesute din sărituri (...) 

La Segarcea din Deal de Teleorman erau două Căluşe: Căluşul ăl 
mare şi Căluşul ăl mic. S-a renunţat la Căluşul ăl mare pentru că avea multe 
figuri şi nu era plătit. Jocul se începea cu Drumul care este echivalent cu 
Plimbarea. Drumul nu este propriu-zis un joc, ci un fel de deschidere la ceea 
ce va urma. Căluşarii fac încălzirea. După câteva plimbări în paşi vioi, uşor 
săltaţi, energici, căluşarii merg în pas după Vătaf zicând: “Op o dată, op!”. 
De acum încep figurile. Cele mai spectaculoase figuri sunt ale jocului fără 
beţe. Pun mâinile în şolduri şi strigă: “Op o dată, op!”. După acest joc, tot 
fără beţe, se lasă pe spate, rezemaţi în mâini. Se dau spre stânga sau spre 
dreapta, după cum porunceşte vătaful, apoi se dau cu toţii peste cap, unul 
după altul, îainte şi înapoi, în şir, în partea unde joacă vătaful. După ce au 
făcut acest joc, revin în picioare, îşi iau beţele şi vor juca în final Hora 
Căluşului. Insistăm pentru Olt cu o prezentare mai amănunţită în date 
tehnice şi jocuri ce ţin de Căluş pentru că el cunoaşte, aici, ca joc şi astăzi, 
cea mai frumoasă şi spectaculoasă desfăşurare din România. Aproape că 
nu există sat în Olt care să nu exceleze în Căluş. Zona cea mai strălucită 
este Valea Cotmenei, în partea dispre câmpie. Sunt renumite satele: 
Pădureţi, Coloneşti, Stolnici, Maldărul, Mârghia, Fâlfani, Sârbi-Măgura, 
Urluieni, Mozăcenii din Vale, Hârseşti, Tufeni, Martalogi, Bălăneşti, Perieţi 
şi Străjeşti! 1 ^ 

Amploieţul din Pădureţi face parte din familia jocurilor căluşăreşti 
având în compoziţia sa pinteni foarte greu de executat pentru cei ce au o 
tehnică deosebită în interpretarea paşilor şi a pintenilor Căluşului. Jocul 
cuprinde două părţi şi o variantă a părţii întâi. Partea întâi se execută pe 
măsurile 1 -16, iar partea a doua tot pe 16măsuri. Varianta flăcăilor la partea 
a doua “ Pe bătaie” se execută pe opt măsuri. Măsura muzicală: 2/4. Tempo: 
allegro - assai. 

1. De fapt, satele cu nr.1, 3, 5, 6, 8, 9, 10 şi 12 sunt în judeţul Argeş, nu în Ott-n.n). 

TUDOR PAMFILE 


SĂRBĂTOAREA RUSALIILOR - CĂLUŞARII 

Cele zece zile dinaintea Rusaliilor se tace repartiţia acestui joc sub 
conducerea vătafului din anul trecut. Se aleg opt căluceni (sing. călucean), 
şi mai ales un ceiuş, doi cimpoieri şi un bloj; acesta trebuie să fie glumeţ. în 
zorii Rusaliilor se adună de obicei la o movilă care desparte mai multe 
hotare, se prind fraţi de cruce şi zic în cor tatăl nostru. Voievodul aminteşte 
păcatul cel mare care îl face cineva, călcând legile căluşăreşti. Apoi scoate 
sabia cu care este încins, o pune cu tăişul în jos şi stă în faţa ceiuşului, 
împreunând negeacul său cu sabia voievodului. Sub ele stă întâiul călu¬ 
cean, ţinând în mână un chip de cal sculptat şi pus într-un mâner. Acesta 
este jurământul ascultării. Voievodul apucă de mână pe întâiul călucean, 
acesta pe al doilea şi aşa înainte până la cel din urmă, care ţine în mână un 
ciocan, Ceiuşul stă în faţa lor, cimpoierul şi blojul la spate. Cimpoierii încep 
a cânta jocul soarelui la răsărit, iar călucenii joacă în jurul movilei, încon¬ 
jurând-o de trei ori. 

Ceiuşul are după cap o traistă în care ţine nouă buruieni, după câte 
zâne sunt: boz, leuştean, budiene, usturoi, pelin şi altele. Cu un ciocan 
ceiuşul rupe din aceste buruieni câte puţin şi le aruncă asupra lor, iar blojul 
îi atinge din când în când cu biciul, spre a nu lăsa duhorile necurate să se 
atingă de ei. Biciul e din teiu împletit în ziua de Rusalii, lung de trei - patru 
metri, cu coada de o prăjină. După înconjurarea movilei, voievodul scoate 
sabia, ceişul, negeacul (bâta cu ciocan), le împreună şi sub ele trec călu¬ 
cenii, închipuind prin aceasta că de acum sunt scutiţi de orice primejdie. 

Trecând toţi, voievodul şi ceiuşul se întorc într-un călcâiu, împreună 
armele şi călucenii trec din nou pe dedesupt; tot aşa mai fac o dată. Astfel 
se sfârşeşte sfinţirea înfrăţirii. Apoi, păşeşte înaintea voievodului, după el 
câte o pereche de căluceni, ceiuşul şi cimpoierii care cântă marşul sfintelor 
(zânelor), călucenii scutură zurgălăii de la picioare. 

De acum, călucenii trebuie să fie pretutindeni cel puţin câte doi 
împreună, ziua şi noaptea. 

Când trec vreo punte, se rotesc pe călcâi ca să vadă dacă nu-i 
urmăreşte cineva. Poporul crede că ei au puteri vindecătoare, dacă joacă 
peste cei pociţi de zâne. 

Ei au douăsprezece jocuri cu douăzeci şi una figuri. Trei jocuri sunt 
pentru femeile “bolnave de dorul jocului”: 

1. BĂTUTA o joacă prinzîndu-se de mijloc roată, sărind înainte şi 
bătând cu picioarele în pământ. 

2. SĂRITA o joacă în roată, unul după altul, neprinşi, lovind cu pi¬ 
cioarele în pământ. 

3. CIOCAN A. După ce au jucat-o pe femeia bolnavă în cele dintâi două 
jocuri până ce au ostenit-o, o culcă cu faţa-n jos pe un covor. Vătaful scoate 
sabia şi tot aşa face şi întâiul călucean, ce are în mână calul de lemn; ceilalţi 
căluceni scot cuţitele, iar al optulea ciocanul. Apoi vine ceiuşul cu ciocanul 
şi florile, blojul cu biciul şi cimpoierii cântând ciocana. Joacă în roată unul 
după altul, sărind numai la început şi apoi bătând din călcâie şi vârful 
picioarelor, împrejurul bolnavei, fa tot timpul călucenii se uită la voievod. 
După o ocolire, voievodul face peste bolnavă o tăietură crucişă, cu sabia şi 
începe a juca din nou. Toţi călucenii ating cu cuţitele în acelaşi loc; tot aşa 
şi ceiuşul cu ciocanul, punând cu aceasta pe bolnavă şi un fir dintr-o 
buruiană ce are în sacul sau traista sa. Blojul pune un fir de teiu din biciul 
său, iar cimpoierii o ating cu piciorul. După un număr de nouă înconjurări şi 
prin urmare nouă atingeri, cimpoierii lasă cimpoaiele lor să se dezumfle; în 
acest zgomot, călucenii fug în lături. Credinţa este, că tot aşa va lăsa boala 
pe bolnavă, cum au lăsat-o şi călucenii. 1 

Dacă sunt oameni sau copii bolnavi, se joacă tot astfel, numai că 
ceiuşul şi blojul nu joacă, ci întâiul stă la capătul bolnavului, iar al doilea la 
picioarele sale. La cap se află un ciubăr cu apă. 

După trei ocoliri, unul din căluceni sloboade un foc de pistol peste 
bolnavă, de la stânga la dreapta. Dacă pistolul nu ia foc, se fac alte trei 
ocolişuri şi apoi se trage cu pistolul. După pocnitură, blojul atinge pe bolnav 
cu biciul, iar ceiuşul varsă ciubărul de apă peste el. 

4. URSUL. Acest joc îl joacă voievodul cu o femeie care crede că-l va 
întrece la joc; când voievodul osteneşte, vine ceiuşul de o ia şi joacă dânsul 
mai departe, iar pe voievod îl ia blojul în spate, ducându-l înaintea privitorilor 
şi făcând fel de fel de glume. 

Dacă şi ceiuşul a ostenit, vine un alt călucean şi după dânsul altul, 
până ce femeia osteneşte şi cade. fa joc, voievodul apucă cu stânga mâna 
dreaptă a femeii, iar femeia ţine cu stânga de sabia voievodului. 

5. CIOARA. Acest joc se joacă numai de ceigş şi seamănă cu săritul 
ciorilor pe câmp; sare săltând şi bătând din mâini ca cioara din aripi. Când 
ceiuşul osteneşte, vioevodul ia pe bloj de mână şi-l duce înaintea privitorilor 
să-l vândă, dar urât şi sluţit cum e, nimeni nu-l cumpără. 

Celelalte jocuri n-au numiri proprii şi călucenii le zic căluţul şi călu- 
ceanul; figurile sunt cu totul deosebite. Este o figură care se joacă cu băieţii 
mici în braţe, altul numai păşind înainte cu tact ş. a. 

Călucenii trag seama la vremea chindiei (apusul soarelui), după care 
nu mai au voie să joace. După apus, cântă de cină “jocul soarelui la apus". 
Călucenii se prind de voievod şi joacă în cerc, ca la hore, dar iute, sărind, 
întorcându-se ca la movilă, numai de trei ori împrejur. 

Mergând să se culce, se despart cel puţin câte doi, bătându-i ceiuşul 
cu ciocanul la tălpi de câte trei ori, ca să nu se apropie de ei baluietele. Blojul 
se culcă la cei din urmă. Dacă s-ar culca unul singur, l-ar poci zânele şi ar 
muri. 

Călătorind într-alte sate şi trecând pe la o movilă, ocolesc în joc de 
trei ori, slobozind apoi câte un foc de pistol, şi fugind. 

înainte de mâncare, toţi călucenii, afară de bloj, mai joacă încă un joc. 
La masă stau cu capetele goale, iar blojul stă în picioare, cu capul acoperit, 
cu biciul în mână şi aşa mănâncă. 

Când loveşte cu coada biciului în pământ, trebuie să fie ascultat. 

A unsprezecea zi de Rusalii, marţi, când este sărbătoarea Tudorrusa- 
liiior, merg la o movilă dintre hotare şi joacă jocul soarelui pentru cea din 
urmă dată din acea zi. înconjoară movila de trei ori jucând, blestemând pe 
cel care n-ar fi păstrat cu sfinţenie regulile căluşăreşti. în acest timp, blojul 
ocoleşte movila fără a juca, lovind-o numai cu biciul. Când sunt gata, cu faţa 
întoarsă către movilă, voievodul sloboade un foc de pistol asupra ei. Fiecare 
porneşte la fugă şi fuge până la casa lui, fără să se uite în urmă. Blojul s-a 
chinuit să rupă biciul de movilă, dar dacă nu l-a rupt, caută să-l rupă cu 
mâinile şi să lase jumătate pe movilă. Dacă nu-l poate rupe, îl lasă întreg şi 
fuge şi el. Damaschin Bojinca, în lucrarea sa “Anticele Romanilor", Buda, 
1832 ( cf. D. C. Olănescu “Teatru la Români”, Bucureşti, 1897, p. 55-56), 
descriind instituţiunea Coli-Salilor romani, descrie şi căluşarii, aşa cum se 
obişnuiesc tot peste munţi şi mai ales în Ardeal(..) 

Jocul căluşarilor în Transilvania este şi Romanul. A fost întocmit după 
motive din jocul căluşarilor prin anul 1850 de Ştefan Emilian şi lacob 
Mureşanu din Braşov; el constă din douăsprezece figuri cu aceeaşi melodie 
la toate figurile: are trei - patru reprize în tact de 2/4, în tempo moderat pentru 
primele şase figuri şi repede pentru celelalte şase. Forma primă o încep toţi 
deodată fără ca vătaful să o arate întâiul. Celelalte sunt precedate de 

preumblată (preumblarea ce o fac căluşarii între singuraticele figuri ale 
jocului); în timpul acesta, vătaful arată figura următoare şi jucate în forma 
căluşerului. Figura a şasea e numită pipăruşa; a opta, adunata: a noua, fuga 
lungă; a zecea crucea, a unsprezecea, Călcâiul; a douăsprezecea, berbe¬ 
cele, aceeai cea mai frumoasă şi mai grea. 2 

Prin alte părţi ale Transilvaniei, melodia este uniformă sau aproape 
uniformă pentru toate figurile, constând din două perioade a câte opt figuri 
precedate asemenea de preumblate. Jucătorii care au un băţ în mână stau 
în cerc la distanţă de unu sau doi paşi intre dânşii, având pe vătaf în mi jloc. 
Singuraticele figuri sunt executate în aceeaşi rânduială ca la bătută. 3 

In comuna Benic, Galda de Jos, Teiuş, Stremuţ, Gârbova şi în cele 
din vecinătatea lor de pe malul stâng al Mureşului, anume Peţelca, Zărieş, 
Căpud, Tampăhaza, Ocnişoara, Ciumbrud etc., la înălţarea Domnului (Is¬ 
pas ) se leagă căluşarii. 

în Transilvania, adevărata instituţiune a căluşerilor, pe cât ştim, este 
în regiunea inferioară a Târnavelor, în regiunea centrală şi superioară a 
Mureşului, pe câmpia Turzii şi a Clujului şi mi se pare şi pe Săcaş. 

înrolarea sau legarea căluşerilor se face în modul următor: Vătaful 
unui ţinut, compus din mai multe sate vecine, se duce pe la târguri în 
orăşelele din apropiere şi dând peste feciori care joacă să-i placă, îi întreabă 
dacă nu vrea să intre în căluşărie. Cel care răspunde afirmativ, numaidecât 
trebuie să dea vătavului o arvună în valoare de un florin. 

La primirea arvunii, vătavul spune feciorului că în ziua de Ispas să fie 
la casa lui, unde întrunindu-se cu toţi feciorii înrolaţi, pleacă cu vătavul în 
frunte în nouă hotare şi într-o sticlă iau apă din nouă izvoare. 

Iar după aceea se duc la alte trei hotare, care se împreună laolaltă în 
trei colţuri şi, oprindu-se între căi, vătavul pe fiecare pe rând îl leagă peste 
fluierul piciorului pe din dos de genunche, cu câte două curele pe care sunt 
înşirate zurgălaiele (clopoţeii). De asemeni, îi mai leagă şi peste braţe, pe 
din sus de coate, cu câte două rânduri de prime (panglici). 

La terminarea ceremoniei legatului, feciorii formând un cerc şi rugând 
pe Irodesa, patroana căluşerilor, să le ajute, vătavul îi stropeşte cu apă luată 
din cele nouă izvoare şi le porunceşte ca să ridice bâtele cu capul cel subţire 
în sus, pe care le ciocnesc de câte trei ori, privind mai întâiu spre apus şi 
spre răsărit. Ciocnirea bâtelor e semnul tainic după care se cunosc jucătorii 
dacă fac parte din societatea căluşerilor. Bâtele sunt făcute din stejar, de 
un stat de om de lungi şi cu măciucă în cap, fiind cu câte o măciucă de fier 
în vârful cel subţire. 


54 


După împlinirea acestor formalităţi şi după iniţierea în tainele so¬ 
cietăţii, vătavul le porunceşte ca, fără să cuteze a se uita înapoi, să plece 
la ei acasă, unde dezlegându-i, le zice că precum i-a legat, aşa trebuie să 
rămână legaţi între sine, în bine şi la rău, şi numai el are puterea să-i dezlege 
de îndatoririle luate. De asemeni, le mai aminteşte că de câte ori vor începe 
a juca, totdeauna să nu uite a ruga pe Irodesa şi să ciocnească bâtele, spre 
a se încredinţa dacă toţi câţi intră-n joc sunt căluşeii. Dacă cineva îi va îmbia 
cu mâncare sau băutură, totdeauna cea dintâi bucătură sau cel dintâiu 
pahar cu băutură să-l arunce sub masă ca jertfă adusă Irodesei. 

Căluşerii sunt la fel îmbrăcaţi. Pălăriile sunt late în pereţi (margine, 
boldor) şi cu prime de mărgele împodobite. Sunt numai în cămaşe şi peste 
mijloc sunt încinşi cu un brâu de strămături îngust cam de un lat de mână şi 
cu cănaci ( ciucuri) atârnaţi în jos. Cioarecii sunt de giolgiu sau de pânză 
subţire de bumbac, croiţi pe picior şi cu şiret negru sau albastru pe margini, 
iar la glezne sunt răsfrânţi ca de patru degete şi chiviţi cu puişori de amici 
roş. Numai în opinci pot juca, în care se încalţă cu obiele albe de pânză, iar 
curelele sunt foarte înguste şi cu mult gust împletite prin nojiţele opincilor şi 
înfăşurate pe după glezne, pe sub răsfrântura cioarecilor. Peste fluierele 
picioarelor au zurgălaiele, printre care atârnă în jos nişte canacei răsfrânţi. 

Muzica este anume întocmită şi arii căluşăreşti numai în ţinuturile lor 
se pot auzi pe la lăutari. Ariile sunt lente şi melodioase, iar nu trăsărite şi 
zdrăncănite cum se aud pe la oraşe cu ocaziunea pretinselor jocuri 
căluşăreşti: Romanul şi Bătuta. 

Cu zurgălăii din tactul şi la comanda vătavului: “O dată copii/ Uite aşa, 
încă aşa şi iarăşi aşa !”, execută cu toţii câte o figură compusă din cele mai 
grele mişcări gimnastice, sărind de pe jos pe un pahar de vin pus pe masă, 
sau aruncându-se cu toţii în creştet pe bâte şi bătând de câte trei ori din 
călcâie. 

Mai de mult, când erau anume poftiţi să joace la câte o curte boiereas¬ 
că sau jucau la târguri, de regulă aveau cu ei câte un comic, care făcând 
numai figuri pantomimice, se numea mutul căluşarilor şi care făcea pe totă 
lumea să râdă". 5 ... 

1. S. Luba vede în acest fapt episodul răpirii Sabinelor de către romani, după înte¬ 
meierea Romei. 

2. POPOVICI, TIMOTEI. Dicţionarul de muzică .. . Sibiu, 1905, p. 128 3. Ibidem. p. 25. 

3. Ibidem, p. 25. 

4. PAMFILE, T. Jocurile de copii, 111, p.59. 

5. FRINCO, T. şi CANDREA, G. Românii din Munţii Apuseni. (Moţii). Bucureşti, f. e., 
1888, p. 130. 

TACHE PAPAHAGI 


ARUGUCIARII 


(folclor comparat) 

în ziua de Anul Nou ( Sf. Vasile), Aromânii, în locul “Pluguşorului” pe 
care îl găsim la Daco-Romani, practică un alt obicei, aşa-zisul “Liiuciarii” 
sau “Aruguciarii” - obicei pe care l-a practicat în copilărie şi autorul acestui 
studiu şi a cărei descriere este următoarea: 

Toţi aruguciarii se constituie în cete, unele mai mari, altele mai mici, 
dar întotdeauna fără soţ, cum e şi la “Căluşarii” de la Daco-Romani. Se 
travestesc apoi felurit, după localitate: unii se îmbracă în haine de căpitani, 
alţii se fac arapi, alţii chipuri de animale, într-un cuvânt, în fel şi chip. în 
Tesalia - Epir, prin sate, din întreaga ceată numai câţiva se travestesc, pe 
când ceilalţi se mulţumesc numai să poarte câte o mască, spre a nu fi 
cunoscuţi, şi servesc la purtatul obiectelor în care poartă darurile ce capătă 
de la stăpânii caselor unde se duc. Toţi sunt însă înarmaţi cu măciuci sau 
săbii de lemn, afară de căpitan şi bubair, care poartă săbii adevărate. 
Acesta, “bubairui” sau “bubaşarul”, mai este îmbrăcat peste tălăgan şi cu 
clopote de diferite mărimi. Uneori poartă clopote şi întreaga ceată... 

Ultima caracteristică, şi anume aceea de a purta clopoţei de bronz de 
diferite mărimi, pare-se că nu o cunoaşte nici elementul slav şi nici Daco- 
Romanul. O găsim însă la sicilieni, in ziua de carnaval, în legătură cu un 
Picuraru... 

Faptul că la sicilieni obiceiul se practică în ziua de Carnaval şi nu în 
ziua de Anul Nou nu poate constitui nici o piedică în această privinţă, mai 
ales că şi la Aromâni a început nu de mult, ca atât “Aruguciarii”, cât şi jocul 
cu cămila, să fie practicate în Duminica Păresimilor. 

ZENpVIE PĂUN; FLORIN ANGHEL 


CĂLUŞARII “HĂLĂI-ŞA!” 

Pe Argeş şi pe Topolog, deşi predomină acelaşi specific coregrafic, 
jocurile sunt mai largi, mai înflorate, mai din plin desfăşurate, uneori în 
dauna virtuozităţii paşilor care sunt mai simpli, mai uşor de învăţat. 

.. . Molcom, în acorduri trăgănate, începe melodia în care s-au topit 
murmurul viorilor, zumzetul de urdiniş al cobzei şi clinchetul zglobiu al 
ţambalelor... 

Arcuşurile se mişcă din ce în ce mai viu, uniform, ca trase de nişte fire 
nevăzute, pana prinde să mângâie mai repede pieptul lat al cobzei, 
ciocănelele aleargă sprintene pe şirurile de beteală ale ţambalelor. 

. . . lată şi căluşarii! Cu privirea liniştită, în paşi domoli, ei înfloresc 
scena cu panglicile - curcubeie de mătase - şi scânteierile fluturilor aurii. 

în zăngănitul pintenilor de alamă, dansatorii continuă mersul lor liniştit 
cu aceiaşi paşi domoli. 

- Hălăi-şa! strigă deodată “vătaful” cu glas puternic, ca o comandă 
scurtă ostăşească. 

- Hălăi-şa! răspund căluşarii - ca un ecou. 

O pauză, ca pentru o reculegere, apoi jocul porneşte în iureş. Muşchii 
se încordează, ochii scapără şi zurgălăii pintenilor se frământă în sunete de 
tarabane - ca la o precesiune păgână. Cu mişcări repezi, din ce în ce mai 
repezi, în paşi mărunţi care abia ating pământul, cu sărituri măiestre, într-un 
ritm furtunos, ca o grindină în miez de vară. Cu ochii pe jumătate închişi, cu 
muşchii coarde de oţel, căluşarii îşi flutură curcubeiele panglicilorde mătase 
în mişcări ameţitor de iuţi - sincronizate parcă de un mecanism nevăzut. 

Şi când te simţi cuprins de vraja acestui iureş, răsună aceeaşi 
strgătură scurtă, ostăşească: “hălăi-şa!”. 

Jocul s-a frânt. Căluşarii s-au oprit brusc, cu privirea fixă, cu feţele 
scăldate în sudoare - stane de piatră - ca un tablou alegoric. Căluşul. 

Acelaşi pe care, cu ani în urmă, îl ziceau lăutele. La fel cum îl jucau- 
în chiote de haiducie - voinicii, cu aceleaşi curcubeie de mătase la pălării şi 
cingători, cu fluturi scânteietori pe borangicul mânecilor, în zăngănitul pin¬ 
tenilor. 

... în tropotul mărunt al paşilor, cu zvâcnituri neostenite, cu sărituri 
măiestre, parcă voiau să calce în picioare toată obida strânsă de veacuri de 
ei, de părinţii şi străbunii lor. 

La fel se joacă şi azi căluşul. La fel joacă flăcăii, bătrânii şi piticii din 
Pădureţii Costeştilor. 

La fel îl joacă şi echipele de dansatori ale formaţiilor artistice din Piteşti 
pe scena teatrului, a Palatului de Cultură sau la căminele culturale. 

La fel - şi totuşi atât de schimbat! Strigătul căluşarilor era - atunci - ca 
un chiot de răzbunare, de tiflă dată necazurilor(...) 

- Hălăi-şa! 

Zona căluşului şi a jocurilor căluşăreşti se află în sudul judeţului, pe 
văile râurilor: Cotmeana, Teleorman, Dâmbovnic. Aici, după cum spune şi 
numele, “regele dansului” e vestitul căluş, el însuşi exprimat în zeci de figuri 
şi în acelaşi timp generator al multor zeci de tipuri şi variante aparte. 

Căluşul este un joc de mare virtuozitate, cu o tehnică remarcabilă. 
Asupra originii lui sunt păreri contradictorii, dar toate îi atestă vechimea. Unii 
spun că el ar simboliza răpirea sabinelor de către romani. Alţii presupun că 
jocul ar reprezenta uciderea zeului Osiris de către Set, legând folosirea 
usturoiului de acest mit. Cei mai mulţi îl socotesc ca dans militar moştenit 
de la traci sau romani. El este, în mod cert, un dans străvechi, născut o dată 
cu poporul român, joc bărbătesc cu caracter dinamic prin excelenţă. Căluşul 
a generat o gamă întreagă de alte jocuri, toate având multe contingente cu 
figurile lui, în mod special cu Hora căluşului. Amintim din acestea: Joiana, 
Murguleţul, Băltăreasca, Amploeţul, Floricica din căluş, Martalogii, Sârba 
tarapana, Sârba în bătaie, Brâul din căluş, toate jucate mai ales de bărbaţi. 
Ele se joacă în tot cursul anului, spre deosebire de căluş, la hora satului şi 
la petreceri. 

Astăzi, jocul este un talent păstrat în comunele: Pădureţi, Mârghia, 
Fâlfani, Stolnici, Hârseşti, Urluieni, Ungheni, Căldăraru, Miroşi, Humele... 

AUGUSTIN Z. N. POP 


CĂLUŞUL, VECHI JOC BĂRBĂTESC 

Folclorul argeşean contribuie la îmbogăţirea şi înnoirea temelor şi 
înălţării artistice a creaţiei populare din patria noastră. Regiunea Argeş se 
remarcă printr-un dens repertoriu de dansuri specifice ariilor de munte, ca 
“Brâul pe şase”, supranumit şi “Brâuleţul de la Muscel”, “Brâuleţul de la 
Bughea”, “Brâul bătrân", “Băluţa”, "Joiana”, “Hora Dumitrii”, “Hora Nuţii”, 
“Leliţă Ioană!”, “Hora Badii”, “Siminica”, “Minţita”, “Argeşeanca”, 
“Sălcioara”, “Fedeleşul”, “Mânioasa”, “Ciuleandra”, "Ciobănaşul” şi altele. 

“Căluşul”, vechi joc bărbătesc din zona folclorică a Dâmboviţei şi 
Musceluluiţ...) Echipa căluşarilor din Pădureţi, care cultivă acest gen core¬ 
grafic generaţie de generaţie, altădată în perioada sărbătorilor de 
primăvară, iar astăzi în tot timpul anului, la horă şi la diferite manifestări 
sărbătoreşti, a obţinut marele premiu la concursul internaţional de jocuri 
populare ţinut la Londra în 1935. Specialiştii au demonstrat că jocul căluşar¬ 
ilor a generat, la rându-i, numeroase alte specii coregrafice, la care, în zilele 
noastre, iau parte fetele din Argeş, jocuri ca “Purdelul”, “Hora 
căluşărească”, “Mândrele”, “Murguleţul”, “Salta”, “Hora lui Martin". 

MIHAI POP 


ROSTURILE CĂLUŞULUI 

Elementele pe care le cuprinde în diversele lui forme de realizare 
locală jocul Căluşul ne îngăduie să presupunem că a avut în cursul dez¬ 
voltării sale istorice mai multe rosturi, uneori putând exista două sau trei 
funcţii. în forma lui de obicei complexă pe care am studiat-o cândva în satele 
Barca şi Giurgiţa din Oltenia de sud, ceata de căluş era o formaţie paramili¬ 
tară formată pentru a apăra comunitatea de “agresivitatea” ielelor, iar actele 
obiceiului sunt rituri de iniţiere, de profilaxie sau de vindecare, de recuperare 
a celui care “a fost pocit” de iele. Vindecarea se făcea în virtutea principiului 
că, comunitatea, pentru a asigura buna rânduială, trebuia să recupereze pe 
cel care “a fost pocit”. Ritul de apărare avea rosturi, deci, de a ajuta 
comunitatea. 

De obicei, ritul de vindecare avea două părţi: diagnosticarea şi vinde¬ 
carea propriu-zisă. Diagnosticarea se făcea, ca şi în alte rituri străvechi 
magice, prin muzică. Dacă la auzul anumitor melodii căluşăreşti bolnavul 
se legăna în ritmul căluşului, se presupunea că era luat din căluş şi putea fi 
vindecat de căluşari. Căluşarii nu vindecau însă epilepsia sau alte boli de 
nervi. Modurile de vindecare erau diferite. De obicei, bolnavul era culcat pe 
un covor şi căluşarii jucau în jurul lui şi săreau peste el. Uneori, ei săreau şi 
jucau fără a vorbi, alteori săreau şi şopteau anumite formule. Jocul continua 
cu mare frenezie până ce unul din căluşari era doborât prin procedeul 
descris la jurământ. Când căluşarul cădea, bolnavul era ridicat de alţi doi 
căluşari şi obligat să fugă. Prin aceasta el se socotea vindecat. 

M. Arnaudoff dă şi el următoarea mărturie a unui căluşar în legătură 
cu caracterul hipnotic al leşinului şi vindecării: “Un căluşar numit Opro 
(probabil Oprea) pe care vătaful îl alesese ca mediu, având o constituţie 
puternică şi fiind uşor influenţabil, mi-a povestit: când înconjurăm bolnavul, 
simt deodată un fel de ameţeală. Când mă apropiu de vătaf şi simt mirosul 
de usturoi şi când mă priveşte drept în ochi, încep să mă clatin. Când ridică 
steagul peste capul meu, ochii mi se întunecă, parcă aş fi cuprins de un nor. 
Când începem să jucăm în jurul oalei, căci în ritul de vindecare este şi o oală 
cu apă, nu mai ţin minte nimic, nici nu-mi dau seama ce face vătaful, parcă 
m-ar trage cineva. Când vătaful sparge oala şi apa stropeşte, simt că mi se 
îndoaie picioarele şi cad jos”. (Ocerki po Bălgarskija folkloră. Sofia 1934, 
578 - 580). 

Rolul hipnozei este clar şi arată prin însăşi mărturisirea căluşarilor că 
nici ei nu cred în acţiunea unor forţe supranaturale în actul de vindecare. 
Datele culese în cursul cercetărilor făcute în vara anului 1958 asupra 
căluşului în comunele Barca şi Giurgiţa din Oltenia, de la un bătrân vătaf de 
căluş, de 67 de ani, arată acelaşi lucru. Bătrânul vătaf explica cam în felul 
următor “luatul din căluş'’. Cei care lucrau în zilele oprite îşi dădeau seama 
că prin călcarea interdicţiei au făcut un păcat! Ei se gândeau mereu la 
aceasta şi până la urmă ajungeau să se sugestioneze şi să fie cuprinşi de 
o stare nervoasă care mergea uneori până la tremur. Cercetările medicale 
întreprinse asupra acestui fenomen par a dovedi că, de fapt, cei pe care 
poporul îi considera luaţi din căluş sufereau de pelagră, boală foarte 
răspândită în trecut în acestă regiune de mari latifundii. (M. Pop, Consid¬ 
eraţii etnografice şi medicale asupra căluşului oltenesc. Bucureşti, p. 
210-217). 

Astăzi, şi în această zonă unde până de curând formele arhaice au 
persistat încă, rostul spectaculos al căluşului a câştigat preponderenţă 
asupra rosturilor străvechi. De altfel, mărturiile pe care le avem începând 
cu secolul XVIII ne arată că întotdeauna căluşul a fost considerat de popor 
ca un mare spectacol. în tot sudul Munteniei el a devenit un dans de 
virtuozitate şi ca atare, dezghiocat de vechile interpretări superstiţioase şi 
de elementele care oglindeau aceste interpretări, a intrat şi în mişcarea 
artistică de amatori. în comuna Drăgăneşti - Olt, căluşul se joacă la serbări 
şi în forma nouă cuprinde o serie de strigături care sunt îndemnuri la dans 
şi la muncă. 

Căluşul a fost valorificat scenic pentru prima dată la 13 iunie 1885 
când, la îndemnul lui Gheorghe Bariţ, Ştefan Emilian şi lacob Mureşan au 
adus la Braşov pe jucătorii Ion Căluşeriu şi Simion Ciugudeanu din Arieş şi, 
pe baza dansului învăţat de la ei, au creat jocul “Căluşerului”, care împreună 
cu “Romanul” s-a jucat apoi în Transilvania la toate manifestările culturale 
româneşti şi care s-a răspândit într-o nouă formă şi la sate(...) 

Din datele pe care le-am cules asupra căluşului din Oltenia, care în 
forma lui tradiţională este un obicei de Rusalii, reiese că de multă vreme, 
încă înainte de primul război mondial, căluşarii din Valea Dunării, după ce 
prezentau jocul în formă tradiţională în sate, obişnuiau să se ducă prin oraşe 
şi târguri, să prezinte jocul ca spectacol şi ca mijloc de câştig. Fireşte că 
acest joc-spectacol prezentat la oraş nu mai era legat de coordonatele 
temporale ale obiceiului. Şi mergând şi mai în urmă, pe firul timpului, aflăm 
din literatură că la festivităţile pe care la 19 octombrie 1599 principele 

Transilvaniei, Sigismund Bathory, le-a dat la Alba - lulia în cinstea lui Mihai 
Viteazul, jocul căluşarilor a constituit momentul culminant al spectacolului 
(vezi T. Burada, Istoriateatrului în Moldova, laşi, 1915). Menţiunea este 
importantă, pentru că atestă vechimea trecerii unui obicei în spectacol, deşi 
credem că astfel de treceri au fost mai mult sporadice. Este importantă, 
pentru că arată că ori de câte ori obiceiul devine spectacol, legătura lui cu 
data tradiţională se rupe. 

GHEORGHE POPESCU - JUDEŢ 

CĂLUŞUL ÎN OLTENIA 

“Floricica” este un joc originar din căluş, foarte răspândit în satele de 
deal. în unele părţi, acest joc este format exclusiv din paşi de brâu munte¬ 
nesc, ca şi “Floricica de ia lovăţ” sau de la Cloşcani, în altele conţine paşi 
bătuţi de căluş amestecaţi cu pinteni, întocmai ca “Floricica din căluş", aşa 
cum se numeşte partea iute a “Căluşului argeşean”... 

“Căluşul” în Oltenia este asemănător căluşului din Argeş. El se 
găseşte răspândit mai mult în jurul Slatinei, mai puţin în părţile Craiovei. 
Comuna Dobrun din raionul Balş este vestită pentru “Căluşul” tradiţional, 
pe care îl joacă şi astăzi cu deosebită virtuozitate flăcăii satului. 

Există însă, pe malul Dunării, un “Căluş oltenesc” care diferă total de 
cel din Muntenia. Figurile, comandate de către vătaf, într-o ordine presta¬ 
bilită, sunt mişcări tipice jocurilor de câmpie. Ritmica este de sârbă, jucătorii 
sunt îmbrăcaţi în curioase costume femeieşti şi poartă pe cap un fes anume 
împodobit. Un asemenea căluş se joacă în comuna Hunia- Corabia... 

COSTUMUL 

La câţiva kilometri de Maglavit, lângă Calafat, în comuna Hunia, am 
întâlnit cel mai interesant şi mai frumos costum căluşăresc din Oltenia. 
Flăcăii îmbracă partea de sus a corpului cu o anumită ie femeiască, din 
bătrâni, cu mâneca întreagă brodată în desene geometrice cu râuri, 
coborând în jos spre manşetă, care se strânge pe mână bătrâneşte, un lat 
de palmă înainte de capăt. 

Pieptul iei este cusut în cruce, bogat brodat, iar gâtul este înfăşurat 
de un fular ţesut în motive geometrice. Peste gulerul iei aplică un fel de salbă 
de volănaşe, care împodobeşte ciudat acest costum femeiesc purtat de 
bărbaţi. 

Partea de jos a corpului este acoperită mai întâi de pantaloni albi 
strâmţi, peste care pun trei rânduri de fuste femeieşti, cusute anume pentru 
acest scop. Fustele sunt albe, cusute cu alesături în colţuri pe marginea de 
jos şi sunt suprapuse în aşa fel încât se văd broderiile la fiecare. Fusta cea 
mai lungă cade în jos dincolo de genunchi, cealaltă mai sus, iar a treia şi 
mai sus. Peste betele cu care se încing, flăcăii pun mai multe batiste 
brodate, numărul lor depinzând de trecerea de care se bucură fiecare în faţa 
fetelor din sat. 

Pe cap pun un fel de fes - căciulă - făcut dintr-un fund de pălărie de 
fetru cu fundul roşu-gri, pe care se cos gogoşi albe de mătase tăiate în formă 
de lalele. în mijlocul acestor gogoşi - “lalele’, care sunt aşezate în 
douăsprezece rânduri pe tot câmpul fesului de jur - împrejur, se introduc şi 
se cos ciucuri de lână colorată din toate culorile: albastru, alb, mov, galben, 
portocaliu, roz, frez, roşu, verde, verzui şi verde-smarald. în vârful fesului- 
căciulă se prinde un ciucure mare, făcut din aţe negre sau aţe violete cu alb 
şi roşu. Marginea de jos a fesului este cusută cu motive brodate în mărgele 
mici colorate. Peste ie flăcăii pun ilice negre. 

Căluşarii poartă ciorapi lungi până la genunchi, ca să nu se vadă 
pantalonii de sub fuste. Ciorapii au şi ei motive geometrice, care întregesc 
ornamentaţia generală a costumului. în picioare pun opinci, ale căror curele 
sunt înfăşurate pe picior ca să ţină ciorapii. 



65 











GHEORGHE POPESCU - JUDEŢ 

CĂLUŞUL 

Căluşul, joc de virtuozitate, are o tehnică deosebită de a celorlalte 
jocuri româneşti. Pentru a putea fi practicat, acest joc cere o pregătire 
îndelungată şi susţinută. Căluşul dă jucătorilor o plastică diferită prin poziţia 
deschisă a picioarelor, bine implantate în sol, pe talpă şi pe călcâie. Poziţia 
corpului se formează puţin înclinată, pentru a permite executarea cu multă 
vigoare a mişcărilortehnice, într-o aşezare comodă, pe sprijinul genunchilor 
îndoiţi. 

Stilul căluşăresc de joc se imprimă în tehnica interpreţilor şi in¬ 
fluenţează cu timpul şi execuţia repertoriului obişnuit al jocurilor de horă. 
Prin asimilarea pintenilor şi paşilor bătuţi din “Hora căluşărească pe bătute” 
cu aceia ai altor jocuri obişnuite, a căror ritmică a fost prielnică bătăilor 
căluşăreşti, s-au născut şi dezvoltat numeroase “Hore în bătaie”: Joiana, 
Murguleţul, Băltăreasca, Sârba deasă, Sârba din căluş, Brâul din căluş etc. 

Un alt stil de jocuri de la câmpie îl găsim în comuna Vâlcele din raionul 
Drăgăneşti - Olt, unde dansurile conţin mişcări de genuflexiune adâncă, în 
deplasare. Stilul acestor jocuri arată influenţa precisă a căluşului. 

Strigăturile şi chiuiturile, exclamaţiile şi strigătele sunt frecvente la 
toate jocurile acestei regiuni. Ele au rol antrenant atât pentru jucători, cât şi 
pentru spectatori. 

Regiunea Argeş, deşi cuprinde trei zone folclorice cu particularităţi 
stilistice diferite, prezintă totuşi un aspect armonios şi unitar al jocurilor pe 
întreaga sa arie(...) 

Preluând motivele tradiţionale ale fondului naţional de jocuri, ge¬ 
neraţiile actuale perfecţionează tehnica coregrafică şi îmbogăţesc formele 
de exprimare(...) 

Echipele de jucători ridică la un nivel superior creaţia folclorică core¬ 
grafică. Alături de echipele de tineri, vârstnici şi bătrâni, se formează echipe 
de copii care învaţă să cunoască şi să interpreteze jocurile populare (...) din 
comuna Văleni, Stăneşti şi Sârbi - Măgura a căror pregătire tehnică s-a 
bucurat de o bună apreciere. 

C. RĂDULESCU - CODIN 


CĂLUŞARII 

în zilele de Rusalii şi în toată săptămâna Rusaliilor, joacă căluşarii. 

Vom arăta aici jurământul căluşarilor, adică modul cum se jură ei şi 
în urmă vom descrie căluşul, jocul lor. 

în ziua de Strat de Rusalii se adună la o casă treisprezece flăcăi, aceia 
care sunt hotărâţi a se face căluşari. Din toţi aceia, aleg pe unul vătaf, adică 
conducătorul lor, şi pe mut. Apoi se face legământul între ei sau legătura 
steagului, în chipul următor: se ia o prăjină de alun, iar de vârful ei se leagă 
o geavrea şi usturoiul verde, de fiecare căluşari câte trei fire. 

Acesta este steagul căluşarilor, care e păzit cu multă grijă de către 
căluşari, căci se crede că, dacă cineva ar fura din acel usturoi, înnebunesc 
căluşarii. 

Jurământul se face în următorul chip: ridică steagul în sus, ţinându-l 
drept, pun apoi toţi mâinile pe steag, afară de mut, care în timpul jurămân¬ 
tului face adevărat ca un mut, căci dacă ar vorbi, amuţeşte. Ei jură astfel: 
“în numele lui Dumnezeu sfântuleţul, ne legăm, jurând în credinţă către 
steag, că vom juca în dreptate, fără supărare şi fără murmur”. 

După ce au jurat, începe şi mutul să vorbească şi să spuie trântii (dafii, 
istorii.secături). Apoi se despărţesc, după ce mai întâiu hotărăsc locul de 
întâlnire în ziua de Moşi (Rusalii), când vor începe a umbla cu căluşul. 

Din ziua de Strat de Rusalii şi până la Moşi ei se adună pe la câte o 
casă, unde fac repetiţie şi învaţă jocurile, pentru ca atunci să fie bine 
pregătiţi. 

în timpul colindului ei umblă întovărăşiţi de un lăutar cu cobzarul lui, 
care le cântă hora, floricica, căluşul ş. a. 

Vătaful are un gârbaciu ( biciul cu rafturi) şi comandă celorlalţi. 

Mutul are o sabie de lemn ori chiar de fier. Treaba lui e să facă loc 
jucătorilor când se îmbulzeşte lumea pe ei şi să facă câte istorii toate, pentru 
a stârni râsul şi veselia. Are o mască pe ochi, făcută din cojoacă neagră şi 
e îmbrăcat caraghios şi schimonosit. El în timpul jocului nu vorbeşte, iar în 
repaus îi toacă gura-n patru. 

îmbrăcămintea căluşarilor se compune din cămaşă bună, iţari, pălării 
cu panglici multe pe ele; se încinge cu câte 5 - 6 perechi de bete, cu ciucuri 
şi cu mărgele. Betele sunt date de fetele din sat, căci betele jucate aduc 
sănătate fetei. 

Sunt încălţaţi cu opinci, de care sunt legaţi clopoţei înfundaţi (rotunzi 
ca o nucă) şi pinteni de fier. Au ciorapi în diferite feţe şi peste ciorapi sunt 
înfăşuraţi cu târşini, cu bete şi panglice, până peste genunchi. 

Fiecare căluşar are la brâu trei căpăţâni de usturoi verde. 

La joc, căluşarii se aşază roată. Apoi, după cântecul lăutarilor, începe 
vătaful: 

- Hop, şa! 

- Hop, şa! repetă-n cor şi ceilalţi căluşari. 

- Tot aşa, zice vătaful. 

- Tot aşa! repetă corul căluşarilor. 

- Pân-o veni Garoşa! 

- Să mi-o bată Deresa! 

Pe urmă face o mişcare vătaful, cu un pas înainte: “l-auzi una!”, iar 
ceilalţi fac după el, jucând “la una”. Apoi: “l-auzi două!”, “l-auzi trei!”, până 
la opt. 

După ce se joacă la opt, începe plimbarea căluşului. Apoi iarăşi: 
“l-auzi nouă!”, “zece”! etc. , până la douăsprezece bătăi. Mai joacă după 
aceea: Floricica, Banul Mărăcine şi apoi hora dreaptă după obiceiul vechiu. 

fn timpul jocului, mutul nu joacă, ci umblă cu sabia în mână, când 
înăuntrul horei, când pe afară şi dă târcoale să facă lărgime şi să cheme 
lumea. La sfârşitul jocului încep căluşarii şi mutul a face fel de fel de secături. 

Mutul se preface mort, iar căluşarii se duc după el, îl dibuie şi încep a 
se întreba între ei: 

- Mă, omu’ăsta e mort? 

- Da’ de ce o fi murit, mă‘, fraţilor? 

- De trezie? 

- De beţie? 

- Dumnezeu să-l ţie! 

- Mă, a murit frate-tău. 

- Ei aş! Frate-său a înnebunit de dragoste. 

încep să-l jeluiască, apoi îl iau pe mut, ca pe un mort, până la mijlocul 
horei. Aici, după ce se deşteaptă, îl pune vătaful pe mut să înnumere pe 
jucători, după ce unul dintre ei se ascunde. El numără şi înnumără în gând, 
şi dacă vede că lipseşte, începe să-l caute încoace şi încolo, până-l găseşte 
şi atunci începe să-i dea cu sabia, spre a-l aduce în număr. Apoi intră iară 
cu toţii în joc. 

Alteori, în timpul când mutul e mort, se apropie de el doi căluşari: 

- Mă, a murit frate-tău. 


68 


- Nu e frate-meu. 

- la-i seama bine, mă, că e frate-tău. 

- Bine, bine, să-mi mai iau seama. 

Se uită şi iarăşi se uită. Apoi, mâhnit: 

- Ah! El e, că-i cu gâtul ca tureacu şi nu mai poate, săracu'! 

- Ele, mă? 

- El, ne-el, hai să-l îngropăm, că se impute. 

.- Ba nu, zice celălalt, întâi să-i luăm pielea, s-o vindem. 

- Cum să i-o luăm? 

- fntâiu să-l umflăm ca pe berbec. 

Şi numaidecât pun peste mut un şervet mare, care cică e pielea. 
Caută un băţ care închipuie ţeava şi-l pun ca pe un căpătâiu la piciorul 
mortului, la ciorap, iar cu celălalt îl ţine în gură, suflă tare, să-l umfle pe mut. 
Apoi se fac că-l jupoaie, pun pielea (şervetul) pe un ciomag, o iau la spinare 
şi încep a striga: 

- Piei de cloşcă de vânzare. 

Se repede unul dintre ei şi-l trage de mânecă: 

- Cum, mă? Vrei să vinzi pielea singur? Hai s-o împărţim frăţeşte. 

- Hai, zic. Na întâiu ţie, zice un jucător şi încep să-i dea pielii cu cotul: 
“unu, doi, trei” şi la fiecare cot. în timpul cât imitează măsurătoarea, loveşte 
cu palma peste piept. 

- Ţi-ajunge? 

- Mi-ajunge. 

- Acu să dăm şi vătafului, că trebuie să-şi facă opinci, fi măsoară la 
fel, decât că atunci când vrea să-l izbească şi pe el cu palma-n piept, vătaful 
îi trage câte una la spate de se lipseşte şi de împărţit şi de tot. 

Privitorii fac mare haz. 

- Acu i-au luat pielea; hai să-l îngropăm. 

- Hai! Dar e vorba cum să-l îngropăm noi? Pe la voi cum se îngroapă 
morţii? 

- Uite aşa; şi îl aşază cu burta pe pământ. 

- Nu aşa, mă, ci uite aşa; şi zicând acestea, aşază mortul pe spate, îi 
ridică un picior în sus şi-l sprijină cu călcâiul într-un pop (băţ, ciomag). 

- De ce-l îngropăm aşa, mă? 

- De ce? Să-l cunoască nevasta când o veni cu ciobul de tămâie. 

- Nici aşa nu e bine. Eu zic să-l îngropăm până-n gât, iar capul să-i 
rămână afară, să se scarpine porcii de el. 

- Cum, necum, hai să-l îngropăm o dată! 

Doi căluşari pun două toiage jos, aşază pe mut peste ele, apoi îl iau 
şi-l duc să-l îngroape încolo, departe, prin curţile oamenilor, chiar prin 
coteţe. 

Ceilalţi căluşari, după ce l-au lăsat pe mut, vin la vatra jocului şi aici 
prind a juca floricica căluşului. 

Unul din căluşari rămâne să-l prohodească. Trece peste el încoace şi 
încolo, zicând la fiecare trecere: “Mortu’al darcului, pământu’al Domnului", 
iar când e să plece, dă puternic cu toiagu-n pământ, la capul mortului. Apoi 
fuge repede în horă, de se amestecă printre ceilalţi jucători. 

Mutul se scoală repede de jos, intră în horă şi începe a căuta pe cel 
care l-a prohodit pe el, ameninţându-l până la sfârşitul jocului. 

Fetele şi nevestele tinere joacă cu mare drag lângă căluşari, căci cică 
vor fi totdeauna sănătoase şi drăgăstoase flăcăilor. Iar sătenii se întrec care 
mai de care să cheme căluşarii în curte, spre a juca, căci se crede că cel ce 
primeşte căluşul va avea noroc şi ferire de boale. 

“Era în Beleţi un rudar schilod, şi neavând, săracul, cu ce se căuta, a 
pus de au trecut căluşarii peste el şi acu cică s-ar fi vindecat." 

Când joacă într-o curte, stăpânul casei pune bolovanul de sare în 
mijlocul horei. Sarea aceea e bine s-o lingă vitele, ca să fie sănătoase şi 
prăsitoare. 

Căluşarii dau fetelor şi femeilor care le cer usturoiul de la brâu şi cel 
legat la steag, nu însă din cel care-i legat tocmai în vârful steagului, ci de 
cel care-i legat mai jos de prăjină. Acest usturoiu e bun ca leac pentru friguri. 

Jocul căluşarilor ţine toată săptămâna Rusaliilor. 

Tot ce agonisesc împart frăţeşte în fiecare seară. 

Ba pentru a se ţine de legământul făcut în ziua de Strat de Rusalii, în 
tot timpul jocului ei nu se duc pe acasă, ci mănâncă şi dorm cu toţii la un loc. 

La sfârşit, adică la spartul Căluşului, fac un chef bun şi apoi, în mod 
înduioşător, îşi iau rămas-bun, urându-şi bună întâlnire în căluşul anului 
viitor. 

I. HELIADE RÂDULESCU 

JOCUL CĂLUŞARILOR 


Nu este popor unde se vorbeşte limba românească intre care să nu 
fie cunoscut “Jocul căluşarilor", ce se săvârşeşte în săptămâna dinaintea 
Rusaliilor. Se adună mai mulţi juni, buni dănţuitori şi, formând o ceată, se 
împodobesc cu deosebite cârpe, cu pene de păun şi alte asemenea şi se 
înrolează pe o săptămână sub un stindard sau un steag, ce înalţă. Unul 
dintr-înşii cu o superstiţie foarte religioasă e îndatorat a ţine tăcerea în toată 
vremea săptămânei şi devine mut de bună voie. Jocul se formează, când 
se face regulat, într-acest chip: în sunetul lăutelor, junii săvârşesc deosebite 
danţuri cu versuri într-adins, al căror ritual este: “ pe ea!”. Steagul sau se 
ţine în mînă în vremea danţurilor, sau se împlântă în pământ, împrejurul 
căruia se săvârşesc jocurile pe lângă care fiecare dănţuitor trece săltând 
într-un chip de curtenire, până când, strigând neîncetat “pe ea!”, unul 
dintr-înşii îşi încrucişează toiagele în semn de bătaie. Unul dintre ei se ridică 
pe un loc mai înălţat, de unde vin alţii a-l goni. El stăruieşte acolo şi strigă 
că e moşia şi cetatea sa întărită. Pe urmă, după deprinderea şi îndemnarea 
dănţuitorilor, se încing felurimi de jocuri gimnastice. Femeile au o superstiţie 
a lua de la dănţuitori felurimi de obiecte sau de vestminte sau de mâncare, 
iar mai cu seamă iau usturoi, care se crede că, dacă vor juca căluşarii peste 
dânsul sau cu dânsul, e bun de friguri şi alte boale. 

Curat se vede originea acestui joc şi după felul său şi după versurile 
ce se cântă că este jocul romanilor, întocmit de strămoşul nostru Romulus 
spre răpirea Sabinelor. Penele de păun, care la cei vechi era pasărea 
Junonei, a geloziei, care era acest Argos cu ochi mulţi, ce priveghează 
asupra obiectului dragostei sale, e un fel de deviză a cavalerilor romani ce 
purtau la cap, spre semn că trebuie să aibă gelozia Sabinelor ce ei dis- 
preţuiseră. Secretul întreprinderii cavalerilor romani trebuia să se păzească 
sub osândă de moarte. Mutul de bună voie figurând în joc. 

Scopul jocului era ca să atragă femeile sabine şi căluşarii până în ziua 
de astăzi atrag femeile, cu felurimi de obiecte, care prin structurarea a mii 
de ani deveniră superstiţioase. 

Sfârşitul jocului se împlinea prin răpirea Sabinelor, semnalul răpirii 
era: “pe ea!”, adică pe fată, “n-o lăsa!”, “de a da!” şi altele. Căluşarii nu 
încetează acest semnal şi sfârşesc jocul cu răpirea steagului după ce l-au 

curtenit cu o fugă şi larmă mare. După aceasta, începe un fel de serbare de 
triumf, în care se săvârşesc jocuri gimnastice. Curat se vede la sfârşitul 
jocului căluşarilor chipul unui război ce avură romanii în urmă cu 
sabinii,închipuirea lui Romulus ce stăruieşte a-şi apăra moşia şi cetatea, şi, 
în sfârşit, pedeapsa unuia dintre ei, care dezertă, închipuieşte sau uciderea 
lui Remus că a sărit şanţul cetăţii, sau răzbunarea asupra Sabinelor. Toate 
înfăţişază foarte lămurit şi sub chip alegoric păstrat şi desfigurat în aceeaşi 
vreme de veacuri începutul şi originea noastră. . 

GEORGESBARCEA 

CĂLUŞUL ŞI TRADIŢIILE SALE 

Dansul acesta, care ştie să răspândească suflarea vieţii, are tradiţii 
de dată foarte veche în multe regiuni ale ţăiii (...) 

Dansatorii trăiesc în dansul acesta viu, turnat într-un şirag nesfârşit 
de figuri revărsate fără măsură dar cu o admirabilă disciplină colectivă, ca 
într-o lume proprie. Funcţia primară a dansului trebuie să fi fost exprimarea 
frenetică, într-un context ritual, a bucuriei virile, nereţinută de frâna simţului 
estetic. Probabil că nici nu era necesară o astfel de frână, o dată ce 
dezlănţuirii spontane de vitalitate nu-i lipseşte nici astăzi armonia şi fru¬ 
museţea spontanietăţii (...) 

ION SEGĂRCEANU 


OBICEIURI MEREU TINERE 

Dintre toate obiceiurile tradiţionale cunoscute în sat, pe vremea 
copilăriei, câteva mi s-au fixat adânc în memorie, impunându-se selecţiei 
mele afective prin ineditul şi farmecul lor irezistibil. Este vorba de “Drăgai- 
cele”, “Cu plugul” şl “Căluşul" - deprinderi populare de mare fast, aşa cum 
mi s-au întipărit ele pe retină în variantele lor teleormănene. 

(...) Cea mai mare atracţie o exercita asupra mea jocul acela cu totul 
şi cu totul neobişnuit, cu nume straniu de “Căluşul", cu atât mai fascinant cu 
cât, cel puţin la vârsta aceea, nu-i puteam tălmăci de loc adâncile sensuri. 
Cum se înfiripau, de unde veneau, ce mesaj aduceau cetele acestea de 
fantastici căluşari, ce înţelesuri purta costumaţia ca din timpuri fără de timp, 
ritmurile şi gesturile lor frenetice, ameţitoare? (...). De la amintire la prezent 
firul s-a legat parcă de la sine, iar statornica-mi admiraţie şi preţuirea pentru 
inegalabilul joc strămoşesc s-a preschimbat firesc în poezie: 

CĂLUŞARII 

în straiul lor, în ritmul colosal 
Ei, căluşarii, chipuri pitoreşti 
Re-nviu, ca într-un falnic ritual. 

Străbune obiceiuri şi poveşti. 

Un pas şi încă unul, sincopat, 
în şir, în grup, în cerc... şi tot aşa 
Şi deodat, un ropot cadenţat 
Ca ploaia peste lanuri - hălăişa! 

Ei vin din leaturi, din vechimi de ţară 
Şi veşnic nu mă satur să-i admir 
Aşa precum, vrăjit, odinioară, 

Prinţul cu-aleasă slovă, Cantemir. 
în jocul lor învolburat sub zare 
Tresaltă-ntreg pământul românesc 
Cu repezi râuri, câmpuri roditoare, 

Cu munţi de strajă, codri ce doinesc. 

Le sună zurgălăii la opinci 

Iar de sub tălpi le sar, parcă, scântei. 

Cu mască de-nţelept ori măscărici 
Se-agită-ntruna mutul printre ei. 

Un pas şi încă unul sincopat. 

Se strâng, se rup, se-adună - hop şi-aşa! 
Şi în final: un ropot cadenţat 
Ca herghelia-n tropot.. . Hălăişa! 

TH. D. SPERANŢIA 

MIORIŢA ŞI CĂLUŞARII - URME DE LA DACI 


(...) Dar pe lângă bucăţile (...) de cântat ori de recitat privitoare la 
omorul lui Osiris de către Set, poporul nostru ne-a păstrat şi o înscenare 
sau un rit mimic. Acest rit MIMIC e cunoscutul joc al Căluşarilor. 

în dicţionarul Academiei de A. Treb. Laurianu şi J. C. Massimu, citim 
la litera C: “Callusiariu, s. m. sallus, saltor: june adornatu, între altele şi cu 
clopotelii la petioare care în dillele "Rosalieloru salta cu mai mulţi assemeni 
sie unu saltu, care pare una reminiscentia a saltului vechilor Sălii, sau a celui 
din templu lui Romulus, candu se răpiră Sabinele, saltus equestris". 

Mulţi cred şi astăzi ca autorul vechiului dicţionar al Academiei. Studiul 
folclorului ne prezintă însă lucrurile altfel. 

lată jocul căluşarilor cum se practică, de pildă, în comuna Călugăreni, 
jud. Vlaşca. 

îl dăm împărţit în bucăţi, aşa cum ni s-a comunicat şi facem ob¬ 
servările trebuitoare la fiecare bucată. 

Titlurile bucăţilor sunt: 

I. Formarea căluşului. 

II. Jurământul. 

III. Exerciţii de joc. 

IV. îmbrăcămintea căluşarilor. 

V. începutul jocului. 

VI. Dispariţia unuia din căluşari. 

VII. Al doilea joc - jocul războiului 

VIII. Sfârşitul. 

I. Formarea căluşului. (în localitate se numeşte Căluş). 

Cu patru zile înainte de Rusalii, vătaful alege unsprezece tovarăşi cu 
care să poată forma căluşul (care se compune din doisprezece oameni). 
Astfel găsiţi, îi rânduieşte: unul stegar, care poartă steagul, unul mut, 
vătaful, doi lăutari şi ceilalţi căluşari. Sâmbătă, în ajunul Rusaliilor, toţi 
aceştia se adună şi pe la ora patru după - amiază, cu toţii pornesc la pădure, 
unde leagă la o prăjină înaltă steagul tricolor şi o panglică iarăşi tricoloră. în 
urmă se ia de la toţi cei doisprezece - ce compun căluşul - câte o căpăţână 
de usturoi şi câte un fir de grâu care, de asemenea, se leagă ca şi panglica, 
tot la vârful steagului. 

Francois Lenormant, ca şi alţi învăţaţi, vorbind despre legenda lui 
Osiris, zice: "Moartea lui Osiris, durerea zeiţei Isis, îngenuncherea finală a 
lui Set, toate acestea dădură legendei o temă nesecată a creaţiunii, care 
amintesc ceea ce se găseşte în diferitele regiuni din Orient, şi, mai ales 
istoria Cybelei şi a lui Atys, a zeiţei Venus şi Adonis”. 

Şi mai departe adaugă: “Această doctrină se scoboară în Egipet până 
la cea mai adâncă antichitate” 1 . 

Lăsând la o parte că legenda Cybilei cu Atys şi a zeiţei Venus cu 
Adonis cuprind amândouă temele egiptene de care am pomenit mai sus: 
Cain - Abel şi losif - soţia lui Putifar, subliniem numai că legenda lui Osiris 
a fost un izvor nesecat de creaţiuni şi că sunt din vremurile cele mai vechi. 

Analizând jocul căluşarilor, observăm următoarele: 

1. Jocul căluşarilor de la noi prezintă uciderea lui Osiris şi căluşarii 
reprezintă pe oamenii lui Set. Probabil că vătaful este însuşi Set. Ori ca o 
amintire că Set a fost odinioară persoană reală, ori prin acumulare de 
atribute, Set se prezintă ca un rege, ori un şef militar. 

Oamenii lui poartă un steag. Steag modernizat cu culorile naţionale 
ale noastre, dar steag. 

2. Căluşarii se adună la ora patru după-amiază, ca să se ducă la 
pădure. 

Timpul acesta despre seară şi dusul la pădure corespunde cu Mio¬ 
riţa : 

La apus de soare 

Ca să mi-l omoare... 

Să-l omoare în pădure, către seară, când erau pe cer soarele şi luna. 

Soarele şi luna 

Mi-au ţinut cununa. 

3. Fiecare căluşar aduce câte o căpăţână de usturoi care se pune la 

steag. 

Egiptenii făceau din usturoi un zeu. Grecii nu-l puteau suferi. La 
Roma, cine mânca usturoi era oprit de a intra în templul Cybelei. Ştim că 
Cybela a fost identificată cu Isis, soţia lui Osiris. Era natural deci ca soţia lui 
Osiris să nu poată suferi mâncătorii de usturoi, ucigaşii soţului său, pe care 
aici îi reprezintă căluşarii. La Roma, usturoiul simbolizează viaţa militară - 
poate împrumutat de la egipteni. 

II. Jurământul căluşarilor. 

"După ce steagul s-a legat, mutul înfige sabia lui de metal în prăjina 
steagului şi toţi ceilalţi trec pe sub sabie şi se leagă astfel: Jură cu toţii în 

frica lui Dumnezeu că vor asculta vorbele vătafului, că se vor purta cinstit 
cu lumea şi nu vor ascunde nimic unul de altul; iar mutul să nu vorbească 
în timpul jocului”. 

Analizăm. 

1. Sabia ca şi steagul ne arată pe căluşari ca ostaşi. 

2. Jurămîntul e făcut sau pentru a tăinui crima - uciderea lui Osiris, ori 
reprezintă vechiul obicei de angajare al ostaşilor jurând supunere regelui, 
şefului. 

3. Mutul jură să nu vorbească. Acest jurământ nu poate fi făcut decât 
pentru a tăinui omorul, deci şi ceilalţi jură tot în acest scop. 

De ce numai unul să fie mut? 

Explicări se pot da cât de multe; poate însă că tot secretul rămâne 
mai mult asupra unuia sau poate acel unu e simbol. în tot cazul şi mutul şi 
jurământul se potrivesc foarte bine cu făptuirea unor crime; omorârea 
cabirului, omorârea lui Osiris. 

Mai e de observat şi legătura care poate fi între mut şi numele căluş, 
care se dă jocului căluşarilor. Căluş e tocmai numele unei bucăţi de lemn 
care se pune în gura unui om, ca să i-o ţină căscată să nu poată vorbi. Vor 
fi întrebuinţat oare căluşarii pe vremuri căluşul? Nu ştim. Numele de căluşar 
mai lesne pare a veni de la căluş decât de la cal, cum se credea până acum. 

III. Exerciţii de joc. 

“După primirea jurământului, vătaful dă ordin ca toţi căluşarii să treacă 
în rând. Lăutarii încep apoi să cânte căluşul, iar căluşarii la un semn dat de 
vătaf prin cuvântul: auzi, auzi!, încep să facă exerciţii de joc. Şi terminând 
se înapoiază la gazdă”. 

Observăm ca mai sus: Căluşarii se prezintă ca militari sub comanda 
şefului. 

IV. îmbrăcămintea căluşarilor. 

“Vătaful poartă pe cap un fes turcesc. Mutul ţine în mână o sabie, în 
cap are o căciulă cu mască caraghioasă şi haine foarte murdare. Lăutarii 
sunt cu hainele lor. Şi căluşarii în general cu nădragi (poturi) negri, cămaşă 
frumoasă, încinşi cu câte cinci perechi de bete cu mărgele şi fluturi. La mijloc 
poartă batiste alese şi cu fluturi. în cap cu pălării cu cordele tricolore. în 
picioare cu opinci şi cu obiele frumoase legate cu târsâne şi la călcâie poartă 
fiecare pinteni legaţi, cu câte cinci dinţi şi cinci clopoţei care fac zgomot. 
Fiecare căluşar poartă în mână câte un ciomag bun. Atât betele, cât şi 
batistele, căluşarii le împrumută de pe la fetele mari”. 

Observăm: 

Pe lângă sabie şi steag care sunt semnele oastei, căluşarii mai poartă 
şi pinteni ca ostaşii şi încă ostaşi călăreţi. Dar aceşti călăreţi care se 
pregătesc să săvârşească un omor corespund foarte bine cu călăreţii care 
se văd pe tăbliţele cabirice. 

Un călăreţ găsim şi în poezia populară “Maica bătrână”. Maica 
bătrână, umblând plângând şi căutându-şi feciorul, se întâlneşte cu Negura, 
cu Soarele şi cu Vântul. Vântul în chip de om călare: 

Mergând mai la vale 

Vezi un om călare 

Vine-n fuga mare, 

Mic şi roşior, 

Răpidi uşor. 

Se poate ca pe tăbliţele cabirice să fie reprezentat tocmai momentul 
unde Isis întâlneşte pe vânt călare şi chiar în faţa lui Set - reprezentat tot 
călare. Vântul spune către Isis unde a văzut el pe cel căutat. 

Se poate ca Vântul călare să fie creaţiune cu totul independentă. 

Mai observăm apoi că şi încălţămintea Căluşarilor cu opinci şi obiele 
frumoase legate cu târsâne, precum şi găteala capului cu pălării şi cordele, 
arată tot un fel de uniformă militară. 

Fesul turcesc al vătafului cred că trebuie să fi amintit o uniformă 
străină, africană poate, pe care a purtat-o Set, fratele ucigaş al lui Osiris. 

Nădragii sau poturii negri pe care îi poartă căluşarii trebuie să fi 
reprezentat picioarele negre, adică pielea neagră a picioarelor goale ale 
ostaşilor lui Set, ostaşi recrutaţi din populaţiunea neagră din Egipt. Batistele 
alese cu fluturi trebuie să fie tot în legătură cu uniforma militară a unei ţări 
călduroase ca Egiptul, unde omul avea nevoie să-şi şteargă sudoarea. 

îmbrăcămintea deosebită a mutului cu căciulă poate să fi însemnând 
că mutul nu era din numărul aceloraşi ostaşi, ori poate e în legătură cu 
partea morală, arătând pe un om ordinar, poate chiar şi de alt neam, cu atât 
mai mult cu cât vedem că poartă şi o mască urâtă, caraghioasă şi haine 
foarte murdare deosebit de ale căluşarilor. 

Clopoţeii şi betele de încins de asemenea trebuie să fi amintit tot de o 
veche uniformă militară egipteană. 

Cinci perechi de bete, pinteni cu cinci dinţi, cinci clopoţei, numărul cinci 
trebuie să fi însemnat ceva dar până acum nu ştim ce. 

Că fiecare căluşar poartă In mână câte un ciomag bun, acesta poate 
să arate dacă nu pe o bandă de asasini, cel puţin tot nişte ostaşi, ciomagul 
închipuind o armă. 

V. începutul jocului. 

Aici observăm că jocul începe în Duminica Rusaliilor, pe la prânz, 
adică prin luna lui iunie. Se ştie că în iunie soarele e aproape de solstiţiul de 
vară, adică în cea mai mare strălucire. Osiris reprezentând soarele, poate 
că moartea sau învierea lui se serbau tocmai în acest timp. Jocul se face 
tot sub un fei de comandă militărească. La un semn dat, căluşarii ridică 
ciomegele şi strigă: auzi, auzi!, după care încep a lovi în pinteni şi în pământ 
tare, strigând: Salt aşa şi iar aşa! Mişcările jocului parcă ar imita mersul 
călăreţilor. 

VI. Dispariţia unuia din căluşari. 

în timpul jocului vătaful observă că unul din căluşari lipseşte şi dă ordin 
mutului să-l caute şi să-l aducă. După puţin timp mutul îl aduce. Vătaful dă 
ordin căluşarilor să-l ridice pe ciomege. îl ridică aşezat cu faţa în sus. Vătaful 
îl întreabă: - Unde ai fost? El răspunde: - în pădure, după ... flori şi mure! 
Necrezut, îl ia la bătaie lovindu-l cu ciomegele la tălpile picioarelor, apoi vine 
mutul şi-l ia pe seamă că nu este vinovat. Atunci vătaful dă ordin căluşarilor 
să-l laşe pe cel bătut şi să ridice pe mut pe ciomege. Căluşarii îl ridică, dar 
îl trântesc în cap la pământ şi lumea face mult haz. După aceasta începe 
jocul zis al lui Florea şi vătaful strigă cu toţi căluşarii: - Florea ici, Florea 
colea. în acest timp căluşarii lovesc în palme, căci ciomegele le-au lăsat jos. 
Apoi toată lumea se prinde de mâini cu căluşarii şi joacă hora mare, după 
care se termină primul joc. 

Observaţii. Dezertarea aceasta a căluşarului poate să amintească 
vreun amănunt din legenda lui Osiris. Cine va fi Florea nu putem şti, poate 
Osiris. 

VII. Al doilea joc - jocul războiului. 

“Vătaful dă ordin de a se aduna toţi căluşarii. Stegarul înfige steagul 
în pământ. Patru căluşari ţin cu putere prăjina şi alţi patru se suie pe cei ce 
ţin steagul şi strigă: Război lele, război, dragă! Apoi se dau jos şi se fac: unul 
popă, unul turc, unul cazac şi unul femeie, apoi încep să joace. întâiu joacă 
turcul jocul turcesc (geamparalele ), apoi iese femeia şi vine, ia în braţe pe 
turc şi joacă împreună. în timpul jocului vine cazacul şi loveşte pe turc, îi dă 
peste mână. Turcul fuge şi se duce la cei doi căluşari care în timpul jocului 
se făcuseră în formă de măgăriţă. încalică pe ea şi merge din nou la cazac, 
unde joacă cu femeia jocul căzăcesc. Turcul poartă în mână o scândură, 

iar cazacul, o oală cu cenuşă. Când se apropie unul de altul, cazacul loveşte 
cu oala pe turc, atât de tare, că oala se face cioburi, cenuşa face praf, lumea 
râde; iar turcul cade jos ca trăsnit. Atunci femeia, după ordinul vătafului, se 
duce la popă ţipând şi rugându-l să vină să grijească pe turc. Popa ia o oală 
cu lapte bătut şi cu o lingură mare de lemn, se apropie de turc, ia cu lingura 
lapte bătut din oală şi-i bagă turcului în gură. Apoi, presupunând că turcul a 
murit, vine un călugăr cu o roabă şi ridică pe mort. 

Observări. 

Suirea celor patru căluşari pe spatele celor patru din jurul steagului şi 
strigând: războiu, lele, război.dragă! poate să amintească vreun mod de a 
declara ori cel puţin de a vesti războiul. Numărul persoanelor de patru sau 
cinci şi femeia corespunde cu numărul cabirilor - neapărat aceste persoane, 
prin acumularea de atribute, modernizate sau localizate: Osiris, din egip¬ 
tean devine turc, Set, vrăjmaşul lui Osiris, adică al turcului devenit muscal. 
Femeia reprezentând pe Isis, soţia lui Osiris, căci turcul joacă cu dânsa. 
Ceilalţi doi cabiri deveniţi unul popă şi altul călugăr. 

Jocul poate simboliza ocazia ori împrejurările în care s-a petrecut un 
fapt şi poate ca să arate legătura între cei doi soţi: Isis şi Osiris. 

Lovitura pe care cazacul o dă turcului poate însemna prima lovitură 
dată de Set lui Osiris când l-a închis pe Osiris în ladă şi l-a dat pe apă. 

încălecarea pe măgăriţă, plecarea şi întâlnirea din nou cu cazacul 
poate însemna schimbarea de loc. 

Scândura poate însemna pe care a scăpat din apă Osiris. 

Oala cu cenuşă înseamnă o armă cu care Set a lovit pe Osiris - poate 
o măciucă. De obicei, la jocurile acestea, populare, la rituri de pildă, la moşul 
de turcă, măciuca e făcută dintr-un băţ în vârful căruia este o cârpă umplută 
cu cenuşă. 

Mersul călare se potriveşte cu cabirii călări. 

Grijania se vede că e modernizare, deoarece pune pe un popă creştin 
să grijească pe un turc. E o parodie. 

Călugărul trebuie să fie vreun popă străin, egiptean. în sfârşit, aici se 
reprezintă omorul. 

Sfârşitul. 

“Căluşul ţine o săptămână. După trecerea acestui timp, toţi căluşarii 
se duc din nou la pădure, în acelaşi loc unde au legat steagul şi aici cu toţii 
apucă steagul cu mâinile şi-l apleacă jos. Ţin toţi de el, iar vătaful dezleagă 
steagul şi panglica pe care le dă stegarului; iar usturoiul îl dă înapoi căluşar¬ 
ilor, fiecăruia câte o căpăţână. După aceasta, vătaful ia ciomegele tuturor 

şi sabia mutului, taie din fiecare câte trei aşchii şi apoi merge de le îngroapă 
la rădăcina unui copac. 

în urma vătafului dă ordin tuturor să se risipească în fuga mare, şi se 
întâlnesc pe diferite poteci, întrebându-se de sănătate. 

Când toţi s-au adunat din nou, lăutarii încep să cânte şi căluşarii 
pornesc cu toţii spre sat. Merg la cârciumă, împărţesc banii şi lâna ce au 
câştigat în timpul jocului şi apoi se cinstesc. 

Apoi îşi iau ziua bună şi se duc pe la casele lor. Usturoiul se crede că 
este bun pentru friguri." 

Observaţii. 

Sfârşitul întăreşte părerea noastră că jocul, cu toată înscenarea, 
reprezintă omorul. Cu omorul ia sfârşit totul. Steagul se desface şi oamenii 
se împrăştie. 

Oamenii se împrăştie însă pe furiş, ca pe urma unei crime. Apucă 
fiecare pe poteci deosebite şi când se întâlnesc, se întreabă de sănătate, 
ca unii care nu s-au văzut de mult, ca să nu dea de bănuit că ei au fost 
împreună. 

Tot tăinuirea omorului trebuie să însemne şi îngroparea în pământ a 
ciomegelor şi a săbiei. 

împărţirea usturoiului ca bun pentru friguri credem că are deosebită 
însemnătate. Frigurile în vechime erau o boală din cele mai grozave. Erau 
şi omorâtoare şi erau considerate ca boală necurată - adică pricinuită de 
diavolul, căci prin tremurul sau scuturatul prin care se manifestau erau puse 
alături cu epilepsia. Iar epilepsia, dedeochiul ştim că erau alături cu lepra, 
cu muşcăturile de şarpe, de vipere, de crocodili şi alături chiar de ciumă. 
Tocmai folosul usturoiului împotriva frigurilor credem că a ajutat la păstra¬ 
rea căluşarilor. Jocul căluşarilor se făcea oarecum pentru a consacra sau 
sfinţi usturoiul. Să nu uităm că ţara usturoiului a fost Egiptul. 

Probabil că şi cele trei aşchii tăiate din ciomege aveau vreun scop la 
fel. 

Vreo însemnare trebuie să fi avut şi lâna care se dă căluşarilor. Jocul 
căluşarilor practicându-se tocmai pe vremea când se tund oile se poate că 
s-a obişnuit a se da lâna numai ca plată pentru usturoi; totuşi lâna 
corespunde prea bine cu mioriţă şi ciobani de stână. 

Se admite azi expediţia argonauţilor în Colhida după lâna de aur, este 
o încercare de reîntoarcere în patrie a acestor argonauţi ai căror strămoşi 
altădată veniseră din Colhida " '. Aşa se pare că s-a întâmplat cu Jupiter, 
care în urmă a fost zeificat; aşa a fost cu Radu Negru al nostru şi poate şi 

cu transilvănenii care vin la noi. De ce n-ar ti fost astfel şi cu Osiris? Strămoşii 
lui Osiris, un însemnat masiv etnic din Valea Nilului să fi venit pe vremuri cu 
turmele pe aceste locuri muntoase, ca păstori, şi apoi nişte urmaşi ai lor, cu 
Osiris, scoborând înapoi în vale, rudele de acolo, fratele Set, îl omoară şi 
cu oastea de negri ( a lui Set) caută să pună mâna pe averea mortului, pe 
oile lui Osiris: 

C - are oi mai multe, 

Mândre şi cornute 

pe oi şi pe lâna oilor. 

Poate aceasta să însemne luarea lânei de către căluşari. Oricum ar fi, 
e o explicaţie pe care o dăm şi noi din multe care se pot da. Plata trebuie de 
asemenea să fi ajutat mult la păstrarea acestui obicei, mai vârtos în timpii 
din urmă când poate usturoiul de la căluşari nu se mai întrebuinţează ca 
leac de friguri. 

De altfel, în folclorul nostru lupta lui Osiris contra lui Set este reprezen¬ 
tată prin lupta lui Iorgovan contra şarpelui sau balaurului, luptă care aiurea 
a fost reprezentată prin Heracles sau Hercules contra Hidrei. 

A*** 

Acum ne întrebăm: Cine e autorul Mioriţei, adică cui se datoreşte 
fondul şi cui forma acestei poezii? 

Fondul, adică faptul e faptul real păstrat de memoria colectivă - 
moartea lui Osiris. 

Forma de astăzi este o improvizaţie modernă, făcută însă după chipul 
şi asemănarea altor improvizări anterioare, din care improvizatorul a trebuit 
să cunoască vreo ediţie orală. Se înţelege că acest improvizator, ca să 
poată da o ediţie bună, a trebuit să fie un om deosebit, nu orice căscăund- 
cum a zis d-l Delavrancea. Ca încheiere din cele arătate: 

I. Mioriţa cât şi Căluşarii sunt rituri de origine egipteană. 

Că Mioriţa este un rit se dovedeşte prin cuprinsul ei, pe care l-am 
analizat; iar pe de altă parte, prin existenţa bucăţii Muma bătrână şi a bucăţii 
din Ardeal intitulată Doina Ciobanului, care se leagă cu Mioriţa şi o com¬ 
pletează. 

Că Jocul Căluşarilor este un rit, aceasta se dovedeşte: 

1. Prin cuprinsul lui, pe care l-am analizat 

2. Prin părţile acelea pe care am putea să le numim intime, adică 
acelea care nu sunt destăinuite a fi văzute de public, ci se petrec numai între 
cei care se fac căluşari, aşa de pildă: jurământul, aducerea usturoiului. 

legarea, purtarea şi distribuirea lui, adunarea căluşarilor în pădure, ascun¬ 
derea armelor, fuga etc. 

Numirea de joc nu trebuie să ne facă să ne gândim că “Jocul Căluşa¬ 
rilor” ar fi o jucărie. Cuvântul joc (jocus ) s-a întrebuinţat de mult pentru 
înscenări şi reprezentaţiuni religioase, teatrale chiar serioase(...) 

II. Urmele acestea de fapt vechi care se păstrează în folclorul nostru 
sunt cu mult, cu foarte mult mai vechi decât data colonizării romane a Daciei 
şi cu mult mai vechi decât chiar romanii. Şi nici nu se găsesc la romani. Deci 
nu le avem de la romani şi cu atât mai puţin prin alţi colonişti. Cu cât un fapt 
de memorie colectivă se păstrează mai mult, cu atât presupune existenţa 
unei colectivităţi mai mari, unui masiv etnic mai puternic, mai însemnat. 
Trebuie dar ca urmele acestea să le avem de la un însemnat şi puternic 
masiv etnic care a stăruit în aceste locuri. Dar cel mai însemnat masiv etnic 
care a stăruit aici n-a putut fi decât Dacii: trebuie deci ca noi să le fi primit 
de la Daci, la care ştim că a existat Cultul Cabirilor. De unde le-or fi primit 
ei? De la egipteni direct pe calea păstoritului, ori indirect prin Etrusci, 
Tirenieni, Pelasgi, Celţi, Germani? 

Şi dacă folclorul românesc ne păstrează lucrarea de care istoria nu 
ne spune nimic, vedem de ce importanţă este folclorul nostru. 

III. Dacă cultul Cabirilor ne lămureşte ce sunt “Mioriţa” şi “Jocul 
Căluşarilor”, în acelaşi timp Jocul Căluşarilor şi Mioriţa asupra Cabirilor, ne 
arată că ia misterele cabirice se întrebuinţa, recitată sau cântată, o iegendă 
din care făcea parte “Mioriţa” noastră şi se întrebuinţa o înscenare anuală 
din care nouă ne-a rămas Jocul Căluşarilor. 

IV. Dacă în folclorul nostru păstrăm încă de la daci atâtea bogăţii, 
atunci dacii trăiesc; iar noi suntem urmaşii romanizaţi ai dacilor. Cei care se 
bucurau deci când teoria roesleriană ne tăgăduia dreptul asupra pământului 
pe care-l stăpânim, n-au de ce să se mai bucure. Noi stăpânim acest pământ 
nu numai de la Romani, ci şi de la Daci. împăratul Aurelian putea să fi trecut 
dincolo peste Dunăre oricâţi colonişti, pe cei ce avem Mioriţa şi Căluşul, pe 
noi care eram Daci nu ne-a strămutat! Noi am stat aici, am cântat Mioriţa, 
am jucat Căluşarii şi ne-am păzit pământul. 


La Magie che Ies Chaldeens, etc., p. 73-75. 

2) L’Histoire expliquee par la Science sociale: La Grece ancienne par G. D’Agambuja, 

p. 472. 

CONSTANTIN STANCU - PITEŞTI 

CĂLUŞUL - DATINĂ MITOLOGICĂ COMPLEXĂ 

Vorbind despre căluş, ne înscriem în efortul de reconstituire a vieţii 
afective din vremurile trecute, încercăm să ne reamintim simbolistica de 
care erau încărcate obiceiurile de atunci. 

Căluşul, spectacol complex, practicat la începutul verii, s-a conservat 
şi s-a păstrat ca una dintre cele mai autentice manifestări folclorice 
străvechi. E socotit la origine un dans ciobănesc, un ritual legat de fertilitate 
şi combaterea bolilor. 

Dansul se întâlneşte în toată ţara, cunoscut sub numele de căluş în 
Transilvania, de căluşari în Muntenia şi Oltenia, de căluceni în Moldova. 

Dicţionarul enciclopedic român îl defineşte: “Joc popular românesc 
practicat mai ales în cadrul vechilor obiceiuri de Rusalii. Datează din pe¬ 
rioada precreştină, când a fost un dans ritual. Astăzi este răspândit ca 
spectacol popular în Muntenia şi Oltenia. în Transilvania şi Banat poartă 
numele de "căluşer". Se execută de grupuri formate din 7 - 11 bărbaţi 
(căluşari), purtând ciomege in mâini şi având o costumaţie specială (cu 
panglici colorate şi clopoţei la picioare). Câteodată, căluşarii sunt însoţiţi de 
un personaj mascat (mutul). Se joacă cu sărituri, bătăi, îngenuncheri etc., 
după o melodie cu ritm sincopat, adaptat la figurile jocului. Datorită vir¬ 
tuozităţii mişcărilor, “căluşul” a intrat în repertoriul echipelor de amatori şi a 
ansamblurilor populare". (Dicţionarul enciclopedic român, voi. 1, Bucureşti, 
Editura politică, 1982, p. 555 - 556). 

Era firesc ca acest spectacol coregrafic inedit, cu semnificaţii multiple, 
să incite deopotrivă cercetători români şi străini, nume de rezonanţă, dintre 
care amintim: Dimitrie Cantemir, Th. D. Speranţia, Elena Niculiţă - Voronca, 
Leo Claretie, Romulus Vuia, Romulus Vulcănescu, Sulzer, Gheorghe 
Baciu, Gheorghe Popescu - Judeţ, Ovidiu Bârlea, Horia Barbu Oprişan şi 
mulţi alţii. 

Dar orice cercetător care se respectă şi se vrea documentat nu poate 
trece peste documentatul studiu al lui Romulus Vulcănescu “Mitologia 
română”. 

“Căluşarii”, în tot ce s-a scris despre ei, oferă mitologiei române o 
problematică cu rezonanţe profunde în istoria culturii populare a etnoiatriei, 
filozofiei etnice, a etnomuzicotogiei şi etnografiei, de asemeni... 

...Căluşarii fac parte dintr-un ciclu de datini consacrate sărbătorilor 
echinoxiale, având ca temă caii solari care se găsesc în opoziţie cu caii 
infernali. 

în ce constă în cele din urmă relaţia mitologică dintre cultul solar şi 
căluşari? Câteva precizări. Datina căluşarilor deschide şi închide zilele 
consacrate Rusaliilor (lat. Rosalia), una din cele mai vechi şi mai spectacu¬ 
loase sărbători arhaice la români, preluată de creştini şi asimilată cu 
sărbătoarea “înălţarea” Romanii şi prin ei daco-romanii considerau sărbă¬ 
toarea “Rosalia” (sărbătoarea trandafirilor), ca o zi consacrată cultului 
morţilor, când se făceau praznice la morminte. La daco-romani şi mai apoi 
la români, ziua de Rusalii s-a transformat într-un ciclu de 9 zile numite 
“Rusalii”, care au căpătat şi alte conotaţii în calendarul mitic românesc, pe 
lângă ziua festivă consacrată cultului morţilor (prin “Moşii de Rusalii”, zi de 
praznic şi de pomană funerară) şi cultul solstiţial al soarelui, pentru roade 
bogate în agricultură, pentru protecţia vegetaţiei, a apelor şi a medicinii 
magico-mitice pentru tratarea unor boli psiho - somatice. 

în datina căluşarilor, ca şi a căluţilor, întrevedem deci supravieţuirea 
unor aspecte de ritual dintr-un străvechi cult solar autohton care a suferit 
aculturaţii lente însă repetate în istoria lui mitică, da la celţi, romani şi slavii 
sudici". (Vulcănescu, Romulus. Mitologia română. Bucureşti, Editura Aca¬ 
demiei, 1987, p. 375-379). 

Căluşul, după unele păreri, reprezintă mărturii ale practicilor dionysia- 
ce oficializate de strămoşii noştri, petreceri pline de frenezie şi exuberanţă. 
Ca şi ceremonialele dionysiace, Rusaliile pun în mişcare întreaga obşte a 
satului, căluşul suprapunându-se peste această sărbătoare. 

Alte ipoteze susţin că jocul căluşarilor reprezintă în mod simbolic 
răpirea sabinelor de către romani. 

Argeşul, unde legenda vorbeşte despre mitul construcţiei şi al sacrifi¬ 
ciului, rămâne patria unanim recunoscută a căluşului. Aria lui de răspândire 
este sudul judeţului, pe Valea Cotmenei, în Pădureţi, Mârghia, Stolnici, 
Hârseşti, unde se găsesc păstrători de nădejde ai căluşului descris pentru 
prima dată de domnitorul cărturar Dimitrie Cantemir. Lor li se alătură 
căluşarii din Costeşti, Vedea, Bârla, Izvoru, Ungheni, Căldăraru, Miroşi, 
Slobozia. 

Spectacolul dat de aceste formaţii de Rusalii este grandios. Deşi 
perioada trecută a dus la alterarea oarecum a dansului prin impunerea lui 
acolo unde nu era tradiţie, căluşul argeşean şi-a păstrat armonia desă¬ 
vârşită dintre joc, cântec şi costum. 

Liniile costumului denotă calităţile artistice extraordinare ale creaţiei 
populare, costumul căluşăresc are o ornamentaţie aproape abstractă, într-o 
geometrie şi o cromatică tulburătoare. 

Din 1935, căluşarii poartă pe cap pălării împodobite cu mărgele mul¬ 
ticolore şi panglici colorate. Darul a fost făcut de o săteancă unui căluşar 
din Pădureţi. Până atunci se purta căciulă cu pană. în alte localităţi se poartă 
pe cap un fes roşu împodobit cu mărgele (Izvoru, Ungheni, Căldăraru, 
Miroşi, Slobozia). Dansatorii poartă o cămaşă lungă, cu poale (un fel de ie 
femeiască), albă, cu cusături pe piept, poale, mâneci (umeri), chiar şi 
manşetele şi gulerul sunt terminate cu motive geometrice. Se poartă iţari 
albi peste care sunt scoase poalele cămăşii. Sunt încinşi cu chimire foarte 
frumos brodate, alţii cu bete. De chimire sunt prinse de jur- împrejur bete 
mai înguste şi lungi cât poalele. La brâu, în partea dreaptă, se poartă o 
batistă brodată, iar fluierul piciorului vine îmbrăcat cu ciorapi lungi până la 
genunchi, cusuţi cu flori şi fluturi, ornamentaţi, de asemenea, cu ciucuri de 
la genunchi în jos; la glezne şi sub genunchi, mulţi la opinci, poartă clopoţei, 
la opincă - plăcuţe de metal (pinteni) producând sunete care dau mai multă 
vigoare jocului, pe piept şi pe spate - bete frumos colorate, aşezate cruciş. 

Formaţiile de căluşari sunt foarte vechi, transmise din generaţie în 
generaţie (există şi formaţii de căluşari alcătuite numai din copii), aşa încât 
nu se poate preciza vechimea lor, intervenţiile autorităţilor contribuind mai 
mult la oficializarea lor, la prinderea lor în evidenţe şi antrenarea lor în 
diverse concursuri sau spectacole date în faţa autorităţilor. 

Deşi căluşul argeşean are în trăsăturile lui generale un caracter unitar, 
există mici variaţiuni, care au la bază diverse practici, sau diferenţieri de 
vestimentaţie de la o comună la alta, aceasta conferind fiecărui tip o 
individualitate distinctă. 

La baza practicii obiceiului stă ceata care poate varia ca număr între 
7 şi 15 persoane. Vătaful îndeplineşte rolul de conducător, Stegarul care 
are grijă de steag, Mutul este personaj mascat, comic. El poartă o fustă 
verde sub care ţine ascuns paloşul sau sabia. Este vopsit pe mâini, pe faţă 
cu roşu şi mormăie tot timpul. în alte locuri poartă mască. 

Vătaful îşi alcătuieşte ceata cu o lună sau chiar mai multe zile înainte 
de Rusalii; ei se strâng într-un loc ferit şi fac repetiţii, acompaniaţi de viorist 
şi de cobzar. Unii depun jurământul în sâmbăta Rusaliilor, seara sau în 
dimineaţa sărbătorii, fiind îmbrăcaţi în portul specific. Există un adevărat 
ceremonial al depunerii jurământului, diriguitori fiind Vătaful şi Mutul. 
Reţinem jurământul solemn: “Jur să joc în credinţă/şi voi asculta comenzile 

Vătafului/ şi nu voi părăsi căluşul!... Jurământul se depune pe steag (o 
prăjină de lemn, In vârful căreia se află o batistă cusută cu fluturi, în care se 
leagă pelinul şi usturoiul strâns de căluşari. Apoi, ceata, gata organizată, 
porneşte prin sate, făcând adevărate demonstraţii de virtuozitate, iar când 
se întâlnesc două cete de acest fel, se iau la întrecere. 

Mişcările dansului sunt în general foarte complicate prin ritmica lor 
complexă şi particularităţile execuţiilor. Dimitrie Cantemir vorbea de peste 
o sută. Ele cuprind plimbări şi figuri care poartă nume convenţionale. Se 
întâlnesc foarte multe bătăi în podea, uneori cu valori de 16 lovituri la pinteni 
şi în aer, fluturări, întoarceri ale capului de 180 şi 360 de grade, sărituri, paşi 
petrecuţi cu dreptul peste stângul sau stângul peste dreptul, lăsări bruşte 
pe unul sau ambii genunchi, răsuciri scurte la dreapta sau la stânga, 
foarfece pe podea sau în aer, paşi mărunţi etc., folosindu-se foarte multe 
contratimpuri sau sincope. Totul se execută cu foarte multă rapiditate şi 
forţă. 

Căluşarii folosesc în timpul dansului nişte bastoane frumos împodo¬ 
bite, confecţionate din lemn, sau care, manevrate în anumite feluri, dau 
valoare de figuri de joc spectaculos. 

Desigur, se poate vorbi şi de sonoritatea ritmului amplificat de clopoţei 
sau de plăcuţele fixate pe partea interioară a călcâiului, prin bătăile de care 
aminteam mai sus. Părţile jocului căluşăresc au denumiri ca: Plimbarea 
Căluşului, Floricica, Sârba sau Tarapanaua, Daforum, Surpăturile etc. Ex¬ 
istă informaţii despre metodica învăţării dansului, ea putând constitui 
subiectul unuia sau mai multor articole. 

Revenind la afirmaţia că Argeşul este patria căluşului, nu putem să nu 
amintim faptul că în 1935 căluşarii din Pădureţi au fermecat publicul spec¬ 
tator de la arenele “Royal Albert Hali” din Londra, concurând alături de alte 
42 de ţări reprezentând toate continentele, obţinându-se marele premiu şi 
elogiul presei străine, fiind supranumiţi: ‘Tigrii Carpaţilor”, “Diavolii jocului”. 

Despre succesul de la Londra, martorul ocular, criticul Harry Brauner, 
spunea în cartea sa "Să auzi iarba cum creşte": 

“Bătând din palme sacadat, miile de spectatori strigau: Hălăişa! 
Hălăişa! ... şi ca prin minune, ocolind încă o dată în sărituri mari arena, 
căluşarii părăsiră sala în aclamaţiile unui public aproape isterizat... A doua 
zi am fost asaltaţi la hotel de admiratori care ne-au rugat să le îngăduim să 
înveţe şi ei unii paşi ai jocului; o specialistă venită din America, fermecată 
de frumuseţea podoabelor din mărgele de pe pălăriile căluşarilor, dorea să 
le fotografieze pentru un studiu; nenumăraţi fotografi aşteptau de-a lungul 

zilei, pentru a-i fotografia pe căluşarii români sub diferite aspecte, iar 
gazetele erau pline de articole şi fotografii, de parcă numai România ar fi 
luat parte la acest festival 

Interesul pentru căluş a rămas viu în Argeş. Pentru conservarea şi 
păstrarea autenticităţii lui, în 1971 s-a organizat Asociaţia căluşarilor'Valea 
Cotmenei” cuprinzînd cetele de căluşari din Pădureţi, Mârghia, Stolnici, 
Costeşti şi Coloneşti - Olt. fn 1985, Argeşul a adus un omagiu căluşului prin 
desfăşurarea “Festivalului Căluşului argeşean", ediţia a patra, organizat cu 
prilejul aniversării a cinci decenii de activitate a formaţiei de căluşari din 
Pădureţi - Argeş. Trebuie să amintim faptul că din 1935 şi până la începutul 
războiului căluşarii din Pădureţi au cutreierat Europa făcând cunoscute 
pretutindeni dansurile şi costumele noastre milenare. 

După cel de-al doilea război mondial n-a fost concurs sau festival fără 
participarea dansatorilor din Pădureţi. 

Rămâne titlu de mândrie pentru Argeş faptul că la toate ediţiile con¬ 
cursurilor naţionale nu numai că a fost prezent în finala pe ţară cu toate 
formaţiile căluşăreşti, dar tot de atâtea ori a primit titlul de laureat şi premiul 
I pe ţară. 

Prin contribuţia adusă patrimoniului naţional, căluşul întregeşte fericit 
imaginea pe care o are Argeşul de veche vatră păstrătoare de balade, 
etnografie, folclor şi istorie - ca veche vatră de scaun domnesc. 

GEORGETA STOICA; RADA ILIE 


MANIFESTĂRI ETNOGRAFICO - FOLCLORICE 

CONTEMPORANE 

Căluşul. Obiceiurile incifrau în trecut înţelesuri profunde privind 
relaţiile interumane, mersul vieţii sociale, legături cu lumea înconjurătoare, 
cu natura. 

în desfăşurarea obiceiurilor, o importanţă deosebită o are contextul 
care de obicei implică mai multe planuri. în funcţie de împrejurare, de epocă, 
de condiţii, se stabileşte o ierarhie a importanţei diferitelor planuri. Schim¬ 
barea planurilor funcţionale duce la schimbări în ierarhia funcţiilor, la tre¬ 
cerea funcţiei dominante în rândul celor adiacente. 

Transformările care au avut loc în viaţa satului contemporan au 
determinat schimbări profunde, planul ritual devenind subiacent, în timp ce 
pe planul principal apare aspectul festiv, de spectacol. Acest fenomen, 
petrecut şi în alte ţări, a fost analizat de Paolo Toschi în lucrarea sa despre 
originea teatrului italian 'K 

El numeşte astfel de obiceiuri tradiţionale, care şi-au pierdut funcţia 
iniţială, “rit - spectacol”, deoarece au devenit mari spectacole populare. Dar 
aceasta nu înseamnă că folclorul dispare în contemporaneitate. “Speciile 
folclorului sunt de veacuri în continuă înnoire şi transformare, (...) unele 
dispar, dar cele care reprezintă (...) valori artistice remarcabile continuă să 
fie gustate cu emoţie (...). Prin urmare, nu folclorul dispare, ci modul strict 
folcloric de a crea şi azi cum s-a creat înainte, ceea ce nu este totuna. 
Moştenirea valoroasă nu-şi poate pierde niciodată însemnătatea” . 

în zona etnografică Olt, cel mai concludent exemplu îl constituie 
Căluşul, care prin echipele de excepţie din diferite sate şi prin “Festivalul 
Căluşului”, ce se desfăşoară anual la Slatina, a devenit una dintre cele mai 
spectaculoase manifestări contemporane. în mod remarcabil s-a afirmat 
ansamblul folcloric “Căluşul” din Scorniceşti, care, în ultimii cincisprezece 
ani, a dus faima acestui dans pe toate meridianele globului, obţinând 
numeroase premii şi medalii: Premiul special al juriului (1969, Suedia), 
marele trofeu “Zeiţa de aur - Artemis” (1971, Turcia), Premiul european 
pentru artă şi folclor (1975, acordat de Fundaţia FVS, Republica Federală 
Germania), “Săgetătorul de aur” (1978, acordat de Centrul internaţional 
pentru difuzarea artei şi folclorului), premiul I la Festivalul european de 

folclor de la Remiremont (1984, Franţa), trei premii I la Festivalul Naţional 
“Cântarea României” etc. 

Ansamblul “Garofiţa” din comuna Vitomireşti a fost, de asemenea, 
premiat în cadrul Festivalului Naţional “Cântarea României” şi a obţinut 
medalia de aur “Ogosta” (1980, Bulgaria). 

La cea de-a cinsprezecea ediţie a “Festivalului Căluşului” (1982), la 
care au participat formaţii din toate judeţele ţării, au fost premiate formaţiile 
de căluşari din Scorniceşti, Coloneşti, Verguleasa, Priseaca, Vitomireşti. 


’J PAOLOTOSCHI, Le origini delteatro italiano, Roma, 1955 
2) Ibidem, p.29. 

INA STRĂUŢ 

SUS, CĂLUŞUL, PÂN’CE POŢI! 

... îl ştim, îl vedem de ani şi ani. Oarde fiecare dată, fiecare nou dans 
al căluşarilor pe care îl vedem şi revedem aduce pe retina privitorului şi în 
sufletul lui aceeaşi încântare, aceeaşi contaminantă poftă de viaţă, jocul 
acesta purtându-şi peste timp simbolul comunicării omului cu natura şi cu 
metamorfozele ei. De astă dată, la actuala ediţie a “Cântării României”, 
căluşul cel dintâi, căluşarii care s-au întors acasă cu laurii Premiului I (şi 
competiţia dintre căluşaii n-a fost deloc uşoară, fiţi siguri) au fost cei din 
comunele unite prin dans - Conţeşti şi Bragadiru, judeţul Teleorman. Cei 72 
de căluşari între 6 şi 65 de ani adunând laolaltă câteva generaţii - taţi şi 
feciori şi bunici şi nepoţi - au irupt pe scenele tuturor etapelor concursului 
ca expresie însăşi a vitalităţii şi a tinereţii fără bătrâneţe a artei noastre 
populare, a poporului însuşi. Specialiştii au găsit nuanţe noi în jocul 
teleormănenilor, paşi mai altfel, pe linia clasică a căluşului, dar realizând 
noi performanţe coregrafice (...) 

Când se joacă căluşul, nevestele şi fetele tinere se retrag departe şi-şi 
privesc cu mândrie bărbaţii întrecându-se la sărituri şi la bătutul mărunt al 
podelei (...) 

FRANZ JOSEPH SULZER 


CĂLUŞARII - RĂMĂŞIŢĂ A COLISALIILOR 

Este mai mult decât probabil că “Căluşarii sunt o rămăşiţă însemnată 
a colisaliilor vechilor romani; căci nu numai numele de căluşari, când ne 
vom lua după numele latin, dar chiar şi îmbrăcămintea, jocul, timpul când 
se face această serbare a colisaliilor sunt în raport cu jocurile căluşarilor 
noştri, şi aceştia au ca şi cei ai romanilor două centuri acoperite cu bumbi 
de alamă sau cu curele puse cruciş pe umărul stâng şi drept, de cel drept 
se anină sabia şi se numeşte brâu de ţinută; precum acei ai romanilor, aşa 
şi acei ai românilor au în loc de suliţă un băţ lung în mână şi diverse basmale 
colorate, iar pe capul lor, legături împodobite cu metal, ca reprezentaţiune 
a aurului roman şi a purpurului. Chiar şi pălăriile lor se deosebesc, ca şi ale 
colisaliilor romani, prin un pompcn de pene şi alte ornamente care diferesc 
de ale pălăriilor ordinare şi ale căciulilor. Ei au un vătau, ca şi vates al 
colisaliilor romani, el caută înainte, primeşte pe dănţuitori sau îi izgoneşte 
şi are dreptul de a da ordine, ca şi un magister sau praesu I. Această serbare 
dănţuitoare se făcea, după unii, la 9 sau 13 ianuarie, după alţii însă, la 21 
aprilie şi la 21 mai. în această din urmă lună coincide şi timpul, şi anume la 
Duminica mare, după care sărbătoare încep căluşarii românilor dansul lor. 
Ei execută acest danţ cu puţină diferenţă de acel ce-l executau romanii. 
Căluşarii joacă în satul lor sau în cele vecine pe strade, ca şi preoţii romani 
după melodii proprii cu deosebite gesturi şi sărituri. în genere ei au printre 
dânşii un individ mascat, pe care-l numesc mut, fiindcă, fără a vorbi, are 
obicei de a înspăimânta şi lovi din glumă pe toţi acei care-i întâlneşte şi mai 
cu seamă pe femei. Câteodată acest individ are pus peste obraz o mască 
cu cap de cocoară sau de cocostârc, a cărui plisc tras printr-o sfoară 
ascunsă plesneşte în cadenţa jocului, spre mirare, după ritmul muzicii. 
Căluşarii execută jocul lor cu toiageie în mână, făcând diferite figuri în 
salturile lor. 

LAZĂR ŞĂINEANU 

CĂLUŞARII ŞI RUSALIILE 

Cunoscutul lingvist şi folclorist român Lazăr Şăineanu, în cunoscuta 
şi documentata lucrare “Dicţionarul universal al limbii române”, îmbră¬ 
ţişează limba naţională în toate manifestările vieţii moderne: literatură, 
ştiinţe, arte, meserii, comerţ, dar nu neglijează tradiţiile, etnografia şi fol¬ 
clorul românesc. Să-l urmărim definind, în economia unei lucrări de aseme¬ 
nea proporţii, căluşarii şi Rusaliile: 

Căluşari, m. pl.: ceată de vreo doisprezece flăcăi jucători, cu clopoţei 
la picioare, care, în săptămâna Rusaliilor, merg prin sate săltând un joc 
tradiţional. (De la căluş, după săriturile jocului lor). 

Rusalii, f. pl.: 1. pogorârea sfântului Duh, a cincisprezecea zi după 
Paşti, serbate aproape o săptămână: Sâmbăta Rusaliilor, se împarte pentru 
morţi vase pline cu vin şi mâncăruri încununate cu flori (datină foarte veche • 
ce exista în Tracia şi aiurea; 2. zâne de ape şi mai ales de aer care 
dezlănţuiesc furtuni şi răpesc uneori copii: “l-au umflat Rusaliile: cucuveici, 
lele sburlite şi Rusaliile pocite AL.; 3.fig. şi fam.: femeie rea”; “du-te, rusalie, 
pe cea lume!”, AL. Slav. RUSALIIA, pentecostă (din lat. medieval ROS ALIA, 
sărbătoarea rozelor): zânele cu acelaşi nume erau venerate în săptămâna 
Rusaliilor (cf. rus. RUSALKI, zâne de păduri şi de ape). 

ION VLĂDUŢIU 

CULTURA MATERIALĂ. OBICEIURI. 

Multe dintre manifestările cu caracter de masă au fost şi parţial mai 
sunt şi astăzi legate de anumite date calendaristice importante sau de 
anumite sărbători religioase 1 ^, când se practică numeroase obiceiuri, unele 
legate de muncile agricole şi de practica creşterii animalelor, altele legate 
de momente importante din viaţa omului, de viitorul său. Acestea capătă 
adeseori o aureolă de spectaculozitate rar întâlnită. 

Printre aceste manifestări, sărbătorile de iarnă ocupă un loc cu totul 
deosebit. Ele încep la 24 decembrie cu ajunul Crăciunului, se continuă cu 
Anul Nou şi se încheie după Bobotează, la 7 ianuarie. Crăciunul şi Anul Nou 
prilejuiesc manifestări de o deosebită bogăţie folclorică, adesea cu realizări 
artistice literare remarcabile: mersul la colindat, mersul la urat cu 
pluguşorul, cu semănatul, cu sorcova, Vasilca, jocurile cu măşti: turca, 
capra, cerbul, brezaia, apoi mersul cu steaua, vicleimul, irozii cu dansuri, 
cum sunt: căiuţii, căluşarii etc. (...) 

Prilejuri de manifestare colectivă a bucuriei de a trăi, de întâmpinare 
a naturii ce învie, le constituiau şi sărbătorile de primăvară şi vară. Unele 
dintre acestea sunt legate de o dată fixă, cum sunt de pildă Sângiorzul, 
Armindenul etc., altele de sărbătorile religioase - Paştile şi Rusaliile (...) 

De Rusalii, în etapa premergătoare recoltării grânelor se jucau, de 
obicei, căluşarii sau căluşul, al cărui sens iniţial este legat de cultul fecun¬ 
dităţii, al rodirii. Pierzându-şi rosturile lui tradiţionale şi practicile magice de 
care era însoţit, căluşul a devenit, în ultimele decenii, un joc de virtuozitate. 
El a intrat pe scară largă în repertoriul formaţiilor artistice de amatori 2) 


1. Istoria literaturii române, voi. 1, p.16. 

2 Festivalul căluşului. Studii, Comunicări, Referate, Slatina, 1989 

ROMULUS VUIA 


ORIGINEA JOCULUI DE CĂLUŞARI 

Jocul căluşarilor, atât prin înfăţişarea impunătoare a jucătorilor, cât şi 
prin arta neîntrecută a dansurilor, a atras asupra sa atenţia celor mai 
însemnaţi cercetători ai vieţii poporului nostru şi a stârnit întotdeauna ad¬ 
miraţia străinilor. 

Explicaţii asupra originii acestui joc s-au dat în mai multe rânduri, fără 
să se ajungă la un rezultat satisfăcător şi fără să se poată arăta, ceea ce 
este tot atât de important, locul pe care îl ocupă acest joc în obiceiurile 
similare ale altor popoare. în lucrare de faţă sperăm să dăm contribuţii 
însemnate privitoare la originea lui şi la înrudirea cu unele obiceiuri la alte 
popoare. 

Din materialul publicat reiese că jocul căluşarilor este strâns legat de 
sărbătoarea Rusaliilor şi că acest obicei este, sau cel puţin a fost, răspândit 
pretutindeni la romani, cu excepţia Bucovinei, conservându-se astăzi în 
vechiul regat, mai mult în Oltenia şi judeţul Telorman, Vlaşca, Ilfov şi Muscel, 
iar în Ardeal, în regiunea centrală a Mureşului şi pe valea Târnavelor. Cele 
mai importante mărturii sunt păstrate la Cantemir pentru Moldova, la Sulzer 
pentru Ardeal şi Liuba pentru Banat 

Spre a putea urmări şi controla mai uşor cercetările noastre, rezu¬ 
măm elementele caracteristica ale acestui obicei şi le grupăm aşa cum 
rezultă din materialul cunoscut: 15 

1. Căluşarii sunt o ceată de dansatori, formată numai din bărbaţi, care 
în timpul Rusaliilor cutreieră satele sub conducerea unui vătaf, jucând, 
săltândşi primind daruri.Se mai numesc şi căluceni (Cantemir, Liuba), sing. 
căluşul (Muscel 2) , Dolj 3 \ călăuzi, boriciani (Sulzer, Ardeal). Jucătorii 
trebuie să fie fără soţ. 

2. Poartă costum bărbătesc de sărbătoare; numai la Cantemir “se 
îmbracă în veşminte cam ca femeile, pe cap îşi pun cunună de flori, vorbesc 
în ton femeiesc şi, ca să nu se cunoască, îşi acoperă faţa cu un văl alb. Toţi 
purtând în mână o sabie goală”. 

Astăzi numai vătaful sau mutul mai poartă sabie, afară de judeţul 
Muscel, unde avem ştirea că şi ceilalţi căluşei purtau o sabie de lemn. 4 
Peste cămaşă, pe umeri, se pun cruciş două cingători sau o cârpă colorată 
împodobită cu flori. La picioare au pinteni şi clopoţei zornăitori. 

3. Persoanele principale, în afară de vătaf, care se mai numeşte şi 
voievod (Alba) ori stariţ (Cantemir), sunt: 

a), primul călucean, care are în mână un chip de cal sculptat şi pus 
într-un mâner (Liuba); 

b) . stegarul, purtătorul steagului căluşarilor, format dintr-un băţ ori 
prăjină de al cărei capăt atârnă de obicei o cârpă (Oltenia, Muscel); 

c) . mutul, numit şi primicerul (Cantemir), blojul (Liuba), zbicer (Bo- 
jinca, Ardeal). El este persoana comică a căluşarilor şi este adesea mascat 
şi îmbrăcat caraghios. în mână poartă sabie sau bici, cu care loveşte în jurul 
căluşarilor, ca să alunge duhurile rele. El se numeşte “mut”, pentru că nu 
are voie să vorbească decât la anumite ocazii. Uneori, nici chiar căluşarii 
nu vorbesc timp de o săptămână, cât ţine jocul. Mutul căluşarilor din Vlaşca 
şi Ialomiţa îşi permite să facă obscenităţi cu căluşarii. 5) 

d) . După cum reiese din mărturiile pe care le avem, în societatea 
căluşarilor era şi o figură reprezentând un animal oarecare, pe care însă 
nu-l putem preciza, căci resturile tradiţionale care ni s-au transmis sunt 
foarte rudimentare. 

Astfel, Sulzer spune că mutul căluşarilor poartă o mască în forma unui 
cap de barză al cărei cioc este pus în mişcare cu ajutorul unei sfori. Urmele 
acestei figuri se găsesc şi în jocurile din Oltenia, unde îi zic “cioc” sau 
“iepure”, căci în realitate nici nu-i altceva decât o piele de iepure aşezată pe 
vârful unui băţ şi purtată de unul dintre cei mai distinşi căluşari. Această 
piele de iepure păstrează cu siguranţă amintirea unei figuri care prezenta 
un animal oarecare; bănuim că această figură a putut fi ori, brezaia (turca, 
cerbul), care umblă astăzi numai la Crăciun şi Anul Nou, ori ceea ce e foarte 
probabil, o figură de cal, cum se vede din descrierea lui Liuba şi cum există 
în obiceiurile similare ale altor popoare. Ne face să bănuim aceasta şi un 
pasaj dintr-o descriere a jocului din Teleorman: “Căluşul sare sâmbătă - 
seara înaintea duminicii de Rusalii şi se sparge după opt zile”. 6) 

4) . în jocurile lor se conduc după răsăritul şi apusul soarelui. înainte 
de răsăritul soarelui şi după apusul soarelui nu dansează. în Banat au chiar 
două jocuri foarte semnificative, unul numit jocul soarelui la răsărit, iar altul 
jocul soarelui la apus. Alte jocuri mai însemnate poartă numiri de căluţul, 
călucenul (Banat), căluşul, floricica sau floricica căluşului (Muscel), bori- 
cean (Sulzer, Ardeal). Jocurile se continuă adesea până la extaz, iar vătaful 
are uneori putere magică asupra căluşarilor. 

5) . în toate descrierile acestui obicei se accentuează strânsul raport 
ce există între anumite zone şi căluşari. Ei sunt pândiţi şi urmăriţi de zâne, 

numite ielele, Dânsele, Frumoasele sau chiar Rusaliile. Acestea sunt 
tocmai pe timpul Rusaliilor mai periculoase. în mersulşi jocurile lor, căluşarii 
trebuie să observe anumite reguli spre a nu fi pociţi de zâne, care fi pândesc 
la tot pasul, dar mai ales la movile şi ape. Astfel, ceauşul din descrierea lui 
Liuba din Banat poartă după cap o traistă în care ţine nouă buruieni, după 
câte zâne sunt. Cu un ciocan rupe din aceste buruieni câte puţin şi aruncă 
asupra căluşarilor, fn timp ce blojul (mutul) Ti atinge din când în când cu 
biciul, spre a nu lăsa duhurile necurate să se apropie de ei. Iar după ce 
căluşarii s-au legat fraţi juraţi, cimpoierii cântă “marşul zânelor”. 

Când dorm, se culcă tot câte doi, căci dacă s-ar culca câte unul singur, 
l-ar poci zânele şi ar muri. Tot astfel ne spune şi Cantemir despre căluşari... 

(-) 

Căluşarii trebuie să fie primiţi în toate casele, deoarece se crede că 
de dânşii fug Dânsele şi Ielele, care fac rău gospodarilor, pocesc şi fură 
copiii. După terminarea jocului, sfărâmă obiectele sau insignele lor (iepu¬ 
rele, beţele şi biciul), le îngroapă şi fug fără să se uite înapoi, ca să nu-i 
pocească Rusaliile. ^ 

6) . Despre jocul lor se crede că are putere vindecătoare, mai ales dacă 
joacă peste cei pociţi de zâne. Fetele şi nevestele joacă cu mare drag lângă 
căluşari. în credinţa că vor fi totdeauna sănătoase şi drăgăstoase flăcăilor. 
Mamele îşi dau copiii în braţele căluşarilor, ca să se facă şi ei voinici şi 
jucători, ca şi căluşarii (Oltenia). Sătenii se întrec să-i cheme pe căluşari în 
curte spre a juca, căci se crede că cel ce primeşte căluşul va avea noroc şi 
va fi ferit de boli (Muscel). Cei vechi credeau despre jocul lor că ar imita 
învârtirea stelelor în jurul soarelui sau lunii. 8) 

7) . Se observă o deosebită atitudine din partea căluşarilor faţă de 
anumite locuri ca: movile, râuri, păduri, dealuri şi răscruci. Astfel, în Banat 
(Liuba) se adună la o movilă care desparte mai multe hotare. Călătorind în 
alte sate, când trec pe lângă o movilă, o ocolesc în joc de trei ori, slobozind 
câte un foc de pistol şi fugind apoi de la acel loc. Când trec peste o punte, 
se rotesc împrejur în călcâie ca să vadă dacă nu-i urmăreşte cineva. 

Legarea căluşarilor, adică primirea în ceata lor, se face în Ardeal - 
astfel: vătaful adună feciorii, care vor “să intre în căluşărie” şi pleacă cu 
dânşii în nouă hotare. 

Oprindu-se la răscruci, vătaful îi leagă pe fiecare peste fluierul picio¬ 
rului, în jos de genunchi, cu câte două curele, pe care sunt înşiraţi clopoţei, 
pe din sus de coate, cu câte două rânduri de panglici (...) 


98 


Chiar din acest rezumat al elementelor caracteristice, fără să mai fac 
comparaţii cu obiceiurile similare la alte popoare, caracterul mitic al căluşa¬ 
rilor este evident. El cuprinde două elemente mitice bine pronunţate: a) 
raportul între căluşari şi soare pe de o parte (raportul jocurilor de la răsăritul 
şi de la apusul soarelui etc.) b) legătura între căluşari şi zâne. Luând în 
consideraţie şi data jocurilor, adică Rusaliile, acest caracter este şi mai 
evident. 

Tot astfel, nu poate să nu fie remarcată importanţa figurii căluţului din 
descrierea lui Liuba. Cu toate că această figură este menţionată numai în 
acest joc, şi chiar aici apare ca ceva rudimentar, fără un rol mai însemnat, 
noi totuşi îi atribuim o deosebită importanţă. Terminologia căluşarului ne-a 
păstrat cea mai variată întrebuinţare a cuvântului căluţ 10) , dovadă că 
această figu ră era cunoscută pretutindeni şi avea un rol însemnat, de la care 
şi jocul a câştigat numele său, cum vom arăta mai la vale. 

De mare importanţă este pentru cercetările noastre şi data acestui 
obicei. 

Alternarea anotimpurilor calde şi favorabile vegetaţiei cu cele reci şi 
duşmănoase vieţii, cu contrastele lor de lumină şi viaţă în anotimpurile 
plăcute, cu frig şi moarte în timpul iernii, au influenţat în mod covârşitor 
asupra dispoziţiei sufleteşti şi a fanteziei poporale primitive, care trăiau în 
mijlocul naturii, şi le-au condus la concepţia unei lupte între natură şi 
iarnă(...) 

Cu introducerea creştinismului, resturile cultului vechi păgânesc s-au 
grupat în jurul sărbătorilor creştine formându-se două cicluri, unul timpuriu, 
având ca punct de concentrare sărbătorile Crăciunului şi ale Anului Nou şi 
unul mai târziu, grupându-se în jurul sărbătorilor de la Paşti până la Rusalii 
şi Sf. loan de vară. Jocul căluşarilor aparţine acestui grup din urmă, în 
mijlocul căruia va trebui să căutăm obiceiurile înrudite. 

10. Ca de pildă numirile de jocuri: “căluceana”, “căluţul”, “plimbarea 
căluşului”; cel pocit de zâne este “luat din căluş”; expresia “a primi căluşul”, 
adică a primi pe căluşari, “spartul căluşului”, adică terminarea jocurilor, 
precum şi însuşi numele de căluşar etc. 

Calea, pe care va trebui s-o urmăm în cercetări le noastre, este indicată 
deci de dată (Rusaliile), de nume (căluşari) şi de caracterul acestui obicei 
(mitic - solar). 

Numele Rusaliilor prezintă amintirea uneia dintre cele mai grandioase 
sărbători ale naturii. Pe plaiurile Traciei şi Phrygiei, patria rozelor şi a vinului, 
unde contrastele între anotimpuri erau atât de izbitoare, reîntoarcerea verii 

a fost celebrată cu un fast deosebit de populaţia tracă. Mulţimea cuprinsă 
de o adevărată nebunie a dansului, cu capetele împodobite cu flori, inunda 
grădinile şi dumbrăvile înflorite şi, în sunetele muzicelor şi cântecelor, se 
învârteau hore şi alte dansuri bahice, care se transformau în adevărate orgii. 
Timpul cel mai potrivit pentru această serbare au fost zilele înfloririi rozelor 
în mai sau iunie, când vegetaţia exuberantă atingea culmea dezvoltării sale, 
în pragul zilelor calde ale verii, când această pompă de flori va fi schimbată 
în curând în belşugul dătător de fructe. De la acest cult al rozelor a primit 
această sărbătoare numirea de Rosalia. l0) 

Paralel cu această serbare a reînvierii naturii, s-a dezvoltat şi un 
important cult al morţilor. Cei vii nu uită la celebrarea Rusaliilor, nici chiar în 
excesul lor de bucurie, pe cei morţi, ale căror suflete, după credinţa celor 
mai multe popoare antice şi moderne, reînviau cu renaşterea naturii şi 
ele, căutând să ia parte la această serbare a naturii triumfătoare. Cu această 
ocazie, la mormintele împodobite cu flori, se făceau ospeţe, iar între cei 
prezenţi se împărţeau roze. Acest cult al morţilor aproape cu acelaşi fond 
şi formă s-a păstrat la cele mai multe popoare slave l2) şi la români. 13 ' 

Reminiscenţa acestei sărbători a rozelor a fost păstrată şi în ţările din 
Apus, chiar în însuşi cultul bisericii catolice. Coborârea Duhului sfânt a fost 
reprezentată simbolic în biserică prin aruncarea unei roze prin înălţime (de 
aici vine numirea de pasha rosata, dominica de roşa etc.). Cu roze, petreceri 
şi diferite jocuri, reprezentând lupta naturii cu iarna, se sărbătorea şi în 
Germania intrarea verii în aşa-numitele grădini de rose (Rosen-garten). 14 ' 

Sărbători ale rozelor, cu nume străine, sunt şi ruzicalo sau druzicalo 
ia sârbi şi radunica la ruşi, celebrate în lumea a doua după Paşti. 15 ^ 

De altă parte, amintirea anticelor sărbători ale rozelor s-a păstrat şi în 
unele obiceiuri practice chiar la sărbătoarea Rusaliilor, în care dansul şi 
aruncarea florilor joacă un însemnat rol. 

Important este pentru noi faptul că existenţa acestei serbări se atesta 
încă în veacul al Xlll-lea la populaţia romanică pe acelaşi teritoriu al vechilor 
serbări antice, în sudul Macedoniei. Sărbătoarea a fost transpusă după 
Rusalii şi are multă asemănare cu unele obiceiuri de Rusalii de astăzi şi 
chiar cu al căluşarilor. Tinerii cutreieră satele jucând şi săltând ca să adune 
daruri. între ei erau şi figuri mascate. 16) Aceste obiceiuri au fost transmise 
şi populaţiei slavo-bulgare din acel teritoriu şi, după cum vom vedea, ele 
s-au păstrat până în zilele noastre sub o formă mai mult sau mai puţin 
schimbată. 

De sărbătoarea Rusaliilor este legată la noi şi la slavi o foarte 
răspândită credinţă despre fiinţele femeieşti mitice, care poartă numirea 
omonimică de Rusalii, sau cu un termen eufemistic la noi, Frumoasele, 
Ielele, Dânsele etc. Având în vedere rolul însemnat ce au aceste fiinţe 
tocmai la sărbătoarea Rusaliilor şi raportul lor strâns cu căluşarii, credem 
necesar de a releva anumite credinţe ale poporului asupra zânelor, care 
credinţe, după părerea noastră, ne pot lămuri asupra multor momente din 
jocul Căluşarilor. Extragem din credinţele poporale trăsăturile caracteris¬ 
tice ale Ielelor. 

Sunt spirite femeieşti, uneori închipuite ca frumoase, albe şi luciu 
îmbrăcate, altădată ca nişte babe urâte. Locuiesc pe lângă dumbrăvi, 
izvoare, fântâni şi lacuri. Ziua aleargă prin nori; mulţi aud muzica lor. Când 
se strâng joacă ca nişte nebune, se prind în horă neîncheiată şi joacă pe 
verdeaţă. Rotocoalele de iarbă mai închisă, ce se găsesc pe câmpuri, sunt 
urma danţului lor. Locul pe care au jucat este primejdios; cel ce calcă 
într-însul se va îmbolnăvi de picioare, zicându-i-se că este “luat din lele". 
Cine le-a văzut jucând, şi trădează acest lucru, amuţeşte. La fel se întâmplă 
şi cu cel chemat de lele, dacă le răspunde. Au putere magică, pot face pe 
cineva olog, surd sau orb. Ele iau puterea oamenilor care dorm pe lângă 
izvoare, păduri sau prin locuri umede şi reci. 

în săptămâna Rusaliilor, de frica lor, nu lucrează nimeni. Deosebit de 
puternice sunt în ziua de Rusalii. Sunt înarmate cu tot felulde unelte tăioase, 
spre a pedepsi pe cei care lucrează în ziua aceasta. 

Ielele cunosc plantele vindecătoare şi se plâng că aceste ierburi 
lecuitoare le-au răpit împărăţia din lume. 

Se mai numesc şi Vântoase, dând naştere vârtejelor, a căror personi¬ 
ficare sunt, sau, mai bine-zis vârtejul şi vântul fiind numai manifestări ale 
lor, pricinuind şi sub această formă boli, de aceea se şi zice “luat din vânt” 
ca şi “luat din lele”. 17 ^ 

în folclorul popoarelor slave, Vilele, Rusaliile (Rusalky la ruşi, Rusalci 
la bulgari) joacă acelaşi rol ca şi Rusaliile şi Ielele noastre. După concepţia 
mitologiştilor slavi, ele sunt zânele apelor, pădurilor şi câmpurilor şi trăiesc 
în apropierea acestor locuri. Se crede că ele ar fi duhurile fetelor moarte 
înainte de logodnă. Locuiesc în palate în fundul apelor şi trag pe cei 
imprudenţi în apă, silindu-i să trăiască cu ele. 

Strâns înrudite cu Ielele noastre sunt şi Neraidele la grecii moderni 19 \ 
Elbele sau Elfele la popoarele germane. 20 ' Ca şi Ielele noastre, locuiesc în 

apropierea apelor, arborilor şi călătoresc neobservate prin aer. Cercurile de 
iarbă verde mai întunecată de aici sunt urmele dansurilor lor (Elfdans). 
Există aceeaşi credinţă că cine calcă în urma lor se îmbolnăveşte. Şi ele 
sunt spirite care pricinuiesc boale, dar le şi pot vindeca, cunoscând plantele 
lecuitoare pe care le fac cunoscute şi oamenilor. Una din formele multiple 
în care ele apar este şi aici vârtejul. La greci, în Zakynhos, de pildă, se zice, 
când este vârtej, că “ dansează neraidele”. 


Ca şi la romani, popoarele slave se tem de aceste fiinţe îndeosebi în 
săptămâna Rusaliilor, 2 ■ care săptămână poartă şi la ruşi 22) numirea 
rusal’naja, rusalja nadelja, rusalka; la bulgarirusalska nedelija şi la sârbi 
rusalna nedelja. 24) 

în legătură cu aceste credinţe despre Rusalii, s-au dezvoltat o serie 
de obiceiuri, de o parte în strânsă legătură cu cultul acestor fiinţe, pe de altă 
parte, cu serbările de primăvară şi de vară. Dublul caracter al acestor 
obiceiuri ne face să presupunem un strâns raport între sărbătorile de 
primăvară şi cultul acestor fiinţe. în seria acestor obiceiuri intră în primul 
rând şi jocul căluşarilor noştri.. 

Unele obiceiuri practicate de ruteni şi ruşi în legătură cu cultul apelor 
tocmai la Rusalii se pot aduce în legătură cu credinţele despre Rusalii, 
considerate ca zâne ale apelor. 25 ^ Astfel, la rutenii din Galiţia în seara de 
duminica Rusaliilor, fetele aruncă roze în râuri. 26 ^ La ruşii albi, tot la Rusalii, 
fetele tinere pleacă în pădure, îşi împletesc cununi pe cap, apoi se duc la 
râul cel mai apropiat şi aruncă cununile pe apă. 27) 

Dacă am scos în evidenţă aceste obiceiuri în legătură cu cultul apelor, 
am făcut-o pentru a releva importanţa actului foarte semnificativ din obiceiul 
căluşarilor, în unele locuri din Oltenia, de a arunca în apă steagul, după 
terminarea jocu lui. 28 ^ Tot astfel, cunoscând relaţia ce este între aceste zâne 
şi ape, vom putea înţelege pentru ce căluşarii, după descrierea lui Liuba, 
când trec peste râuri, se învârtesc în călcâie şi privesc împrejur, să vadă 
dacă nu-i urmăreşte cineva. 

Dacă vom face o comparaţie între ceea ce ştim despre credinţele 
asupra acestor fiinţe la noi şi la alte popoare, şi îndeosebi la slavi, cu datele 
expuse la începutul acestei lucrări, asupra jocului de căluşari, vom putea 
face unele constatări însemnate: 

a) jocul căluşarilor coincide cu timpul când Ielele sunt mai periculoase; 

b) atitudinea căluşarilor faţă de anumite lucruri, ca ape, păduri, movile, 
răscruci etc. se explică prin faptul că Ielele sunt zânele apelor, pădurilor şi 
ale dealurilor şi deci acestea sunt locurile lor de petrecere; 

c) faptul că zânele au puteri chiar la sărbătoarea Rusaliilor se poate 
explica prin credinţa că la această sărbătoare a reînvierii naturii reînvie şi 
spiritele celor morţi. După cum am văzut, la slavi există credinţa că Rusaliile 
sunt sufletele fetelor moarte înainte de logodnă. Astfel ne putem explica şi 
faptul pentru ce căluşarii sunt urmăriţi de lele şi teama lor de a nu fi pociţi. 

Aceste împrejurări, precum şi altele, pe care le vom dezvolta mai 
târziu, ne fac să enunţăm părerea că, căluşarii sunt înşişi personificarea 
Ielelor. Acesta este primul fapt însemnat din constatările pe care le vom face 
în cursul cercetărilor noastre. 

Motivele care ne-au îndemnat să afirmăm acest lucru sunt urmă¬ 
toarele: 

a) înfăţişarea lor. După cum am văzut în descrierea lui Cantemir, ei 
apar în haine femeieşti, imitând chiar glasul femeilor, iar faţa lor este 
acoperită cu un văl alb (“alba tela faciem contegunt”, p. 129). Cum ştim, 
după credinţa populară, Ielele sunt nişte fiinţe femeieşti de 6 albeaţă strălu¬ 
citoare. 29 ^ La macedoromâni se numesc chiar Albele. 30 ^ La fel şi nume¬ 
le lor la popoarele germane; Elfen sau Elben este înrudit cu latinescul “al¬ 
buş”. 31 * 

b) Numărul căluşarilor este fără soţ, adesea nouă, întocmai ca şi al 
Ielelor. 32 * După descrierea lui Liuba, “Zânele au nouă nume, ca şi al 
călucenilor”. Deci, după obiceiul din Banat, fiecare căluşar poartă numele 
zânei pe care o reprezintă. 33> 

c) Căluşarii apar chiar pe timpul în care, după credinţele populare, 
Ielele au influenţa cea mai mare. 

d) Dansul căluşarilor pare a imita jocul nebunatic al Ielelor, care se 
învârtesc în hore neîncheiate, fără a atinge pământul, asemănătoare vârte¬ 
jului, considerat adesea ca o manifestare a lor. După cum vom vedea la 
jocurile înrudite cu căluşarii, şi ei dansează fără să se prindă de mână. 

e) Credinţa că cine păşeşte în urma Ielelor se îmbolnăveşte. După 
cum ştim din obiceiul căluşarilor, ei se feresc să calce unul în urma celuilalt. 
Această teamă ne-o putem explica numai în cazul când căluşarii se con¬ 
sideră ei înşişi ca personificarea Ielelor. 

f) Căluşarii cunosc plantele lecuitoare, secret care aparţine numai 
Ielelor. Zânele până astăzi plâng că împărăţia din lume le-a răpit acest 
secret. 

g) Astfel se explică pentru ce în Ardeal se consideră Irodeasa ca 
patroana căluşarilor, ea fiind, după credinţa populară, împărăteasa zâne¬ 
lor. 34) 

h) Şi în cele din urmă, dovada principală este chiar însuşi numele 
căluşarilor la meglenoromâni şi la bulgari, la care, după cum vom vedea, se 
numesc Rusalii. 

împotriva acestei păreri s-ar putea face multe obiecţii; aşa de pildă: 
pentru ce urmăresc Rusaliile pe căluşari, dacă ei le reprezintă şi pentru ce 
ele au putere ocrotitoare în timpul săptămânii Rusaliilor, tocmai când zânele 
exercită numai influenţă păgubitoare oamenilor? Asupra acestui punct 
însemnat al cercetărilor noastre vom reveni mai târziu, când vom răspunde 
la aceste obiecţii. 

Aceste credinţe şi obiceiuri aruncă lumină numai asupra raportului 
dintre căluşari şi zâne, nu ne lămuresc însă asupra originii acestui obicei şi 
a raportului său cu obiceiurile similare ale altor popoare. în partea care 
urmează ne vom ocupa de obiceiurile înrudite cu căluşarii noştri la alte 
popoare, spre a putea explica şi originea acestui obicei. 

Punctul nostru de plecare va fi acelaşi: cercul de obiceiuri legate de 
sărbătoarea Rusaliilor la alte popoare vecine sau îndepărtate. Vom grupa 
toate obiceiurile care stau într-un raport mai mult sau mai puţin apropiat sau 
conţin elemente comune cu jocul căluşarilor. Din bogatul material vom 
reproduce în rezumat numai pe acela care conţine elemente importante 
spre lămurirea acestui obicei. Trebuie însă să ţinem seama de următoarele 
împrejurări: 

a) Multe dintre obiceiurile legate de anumite sărbători s-au deplasat, 
aşa încât astăzi acelaşi obicei se găseşte în diferite regiuni, la date diferite 
ale anului. 

b) Obiceiurile, îndeosebi în epoca când adevăratul lor sens nu mai 
este cunoscut de popor, ci se practică numai “din obicei”, suferă însemnate 
schimbări. Unele dintre părţi dispar sau se înlocuiesc cu altele. Prin înrâu¬ 
rirea altor datine se formează asocieri noi, cu o formă sau sens diferit de cel 
original, astfel că numai într-o analiză şi comparare continuă putem afla 
elemente comune şi documenta legătura dintre ele. 

Primul şi cel mai apropiat grup cuprinde obiceiurile conform cărora 
tovărăşii de persoane tinere, feciori sau fete, sub conducerea unui vătaf, 
cutreieră satul, jucând şi adunând daruri.. 

începem cu jocul căluşarilor din nordul Bulgariei, care seamănă mult 
cu cel din regiunile învecinate ale Olteniei şi mai ales din Dolj. Această 
împrejurare şi terminologia arată o puternică influenţă românească venită 
sau din nordul Dunării, sau mai probabil moştenită de-a dreptul de la 
populaţia românească din dreapta Dunării. Ei se numesc: rusalci (sing. 
rusalec) sau căluşari şi umblă în săptămâna de Rusalii, numită săptămâna 
Rusaliilor (rusalska nedelja). în fruntea lor au un vătaf care poartă un steag 
ca şi în Oltenia. Numărul lor este şi aici fără pereche. Când dansează, 
poartă în cap, întocmai ca şi căluşarii din descrierea lui Cantemir, cununi 
de plante vindecătoare, iar la picioare clopoţei. Au două jocuri: unul pentru 
evocarea fertilităţii, element pe care îl vom întâlni şi la alte obiceiuri din 
nord-vestul Europei, altul numit ca şi în Oltenia floricica, servind la vinde¬ 
carea celor bolnavi de lele. Ca şi în Oltenia, bolnavul este aşezat pe un 
covor şi ridicat de mai multe ori, cu covor cu tot, zicându-i-se “du-te la că¬ 
luş!” 3t>) Cum trebuie interpretată această expresie vom vedea în partea de 
la sfârşitul cercetărilor noastre, când vom vorbi despre rolul căluşului. 

în sudul Macedoniei, la populaţia slavo - bulgară dintre lenidje şi 
Vardar şi la megloromâni, se găseşte una dintre cele mai importante vari¬ 
ante ale acestui joc. Deosebirea principală este în data jocului, căci acolo, 
spre deosebire de căluşarii noştri, se umblă de la Crăciun până la 6 ianuarie, 
epocă purtând numirea de “Sărbătorile Rusaliilor”. Ei umblă în societate mai 
mare, compusă din 20 - 60 de tineri, care formează tovărăşia Rusaliilor 
“rusalski druzini”. îmbrăcaţi în haine de sărbătoare, poartă săbii, cu excepţia 
unui conducător care are un mic toporaş (baltadzi). în timpul celor 12 zile 
cât umblă, numai două persoane numite “ceauşi” vorbesc, ceilalţi nu. De 
asemenea, ei se păzesc să păşească unul în urma celuilalt, întocmai ca şi 
căluşarii la noi. Când trec prin sate, trimit înainte două “călăuze”. 

Când joacă, nu se prind unui de altul, ci dansează singuri, cu sabia 
ridicată, iar după terminarea fiecărui joc, aşază tot câte doi săbiile cruciş, 
proptindu-se de ele şi strigând: “ehee!”. Ei nu permit nimănui să străbată 
prin rândurile lor, câtă vreme dansează, cu excepţia bolnavilor, care vreau 
să se însănătoşească. în vreme ce ei dansează pe un loc mai larg al 
comunei, ceauşii umblă din casă în casă, făcând cu sabia lor semnul crucii 
pe fruntea fiecăruia pe care-l întâlnesc în drumul lor, pentru a fi sănătoşi. 
Deci caracterul vindecător al dansului nu lipseşte nici aici. Ei primesc bani 

şi alte daruri pentru biserica in care, după terminarea jocurilor, li se va citi o 
rugăciune din partea preotului, pentru a fi scutiţi de eventualele urmări ale 
jocului. Semnificativ este faptul că la această ceremonie din biserică mai 
intâi intră cu săbii şi cu pălăriile în cap, iar după ce s-a citit rugăciunea şi au 
fost stropoţi cu agheasmă, ies din biserică şi intră din nou, dar de data 
aceasta fără săbii, cu capetele descoperite şi cu lumini aprinse în mâini; 
apoi, făcându-şi cruce, fiecare sărută icoanele sfinte. a6) 

în această ultimă ceremonie este fixat un important moment din epoca 
de tranziţie de la păgânism la creştinism, când biserica creştină n-a fost încă 
destul de puternică ca să suprime obiceiul păgân, dar a putut influenţa 
destul pe noii adepţi, ca să ceară intervenţia bisericii, spre a scăpa de 
urmările sufleteşti ale acestei erezii păgâneşti temporare. 

Tot astfel, nu putem lăsa neobservată marea asemănare în ceea ce 
priveşte unele momente între datina aceasta şi jocul căluşarilor din Banat, 
aşa cum îl cunoaştem din descrierea lui Liuba, cu toată depărtarea în timp 
şi spaţiu ce există între aceste obiceiuri. Astfel, ceauşul se găseşte exact 
cu aceeaşi numire şi în descrierea lui Liuba şi, ceea ce este remarcat, poartă 
un mic toporaş, “negeag”, întocmai ca şi unul dintre conducătorii Rusaliilor 
din Macedonia (baltadzi). De asemenea, păstreză şi ei aceeaşi atitudine 
faţă de anumite locuri, ca răscruci, fântâni, cimitire şi biserici, pe care le 
ocolesc, jucând de trei ori, întocmai cum se face şi în Banat. în partea în 
care ne-am ocupat cu raportul dintre căluşari şi zâne, am explicat motivul 
acestei atitudini. 

Nu putem trece cu vederea nici un alt moment, care nu poate fi nici el 
incidental. Rusaliile din Macedonia, când trec prin sate, trimit înainte două 
persoane numite “călăuze”. Cum aflăm din datele lui Sulzer, căluşarii din 
Transilvania, pe la sfârşitul veacului al XVIII-lea purtau şi numirea de 
“călăuze”. 

Tot astfel vedem cum aceste Rusalii poartă săbii, întocmai ca şi 
căluşarii din Moldova la începutul veacului al XVIII-lea. Deci cu cât avem 
date mai vechi asupra căluşarilor la noi, cu atât găsim mai multe elemente 
comune între jocul căluşarilor de la noi cu cel din Macedonia. 

Acelaşi joc se găseşte şi la meglenoromâni. Ca şi la vecinii lor slavi, 
aceşti dansatori se numesc Rusalii şi umblă tot de la Crăciun până la 
Bobotează, cercetând şi satele vecine. Sunt îmbrăcaţi în haine de 
sărbătoare, iar în mâini poartă paloşe de lemn. Când dansează, nu se prind 
nici ei unul de altul, ci joacă mai mult rezemaţi fiecare de paloşul său; la 
sfârşit strigă: “O”! Şi în societatea lor se află o figură caraghioasă, echiva- 

lentă mutului căluşarilor. Câştigul întreprinderii este dat aici în folosul unei 
biserici sau şcoli. ™ 

Deosebit de important este faptul că aceste obiceiuri au păstrat nu¬ 
mirea de Rusalii a jucătorilor pe vechiul teritoriu al Rosaliilor antice, unde, 
cum am văzut mai sus, sunt atestate încă din veacul al Xlll-lea. 

Tot din această parte, dar ceva mai spre sud, putem semnala alte 
două variante, paralele româno - bulgare, formând un grup aparte; este 
vorba de jocul numit “eska” la bulgarii din jurul Vodenii şi Castoriei şi 
aruguciarii sau aluguciarii la aromâni. în ambele părţi umblă în ziua de Anul 
Nou. Caracterul lor de joc de căluşari este mai şters şi reaminteşte în unele 
privinţe de obiceiuri de la Crăciun şi Carnaval. 38 Probabil că avem de a 
face cu un caz de contaminaţie. La bulgari umblă mai întâi copiii în preziua 
Anului Nou. Jocul lor se numeşte “eska mică”, spre deosebire de “eska 
mare” a adulţilor, care umblă în ziua următoare. Ei umblă în grupuri de 15 - 
20 persoane, îmbrăcându-se în mod bizar, în diferite haine bărbăteşti şi 
femeieşti, înarmaţi cu săbii, iatagane şi pumnale. O parte din ei sunt 
mascaţi; aceştia îşi fac cal din lemn, iar alţii, atârnându-şi clopote, se 
vposesc, numindu-se “arapi”. Umblă însoţiţi de un cimpoier sau toboşar din 
casă în casă, dansând şi adunând parale. După terminarea jocurilor, depun 
costumul lor, se culcă la aceeaşi gazdă, ca apoi, în ziua următoare, să plece 
iarăşi pe la case, dorind An Nou fericit. Fn această zi umblă numai cei mari, 
numiţi “eskari”. Ei se îmbracă şi umblă la fel ca şi copiii. 39 ' 

Mai demult se întâmplau dese ciocniri sângeroase între diferite cete 
de “eskari”. în caz de moarte, cel mort era înmormântat fără preot, la faţa 
locului, iar ucigaşul scăpa nepedepsit, întocmai cum se întâmpla şi la 
căluşarii din Moldova pe vremea lui Cantemir. Aceeaşi atitudine este re¬ 
latată de Papahagi şi în jocul aruguciarilor la aromâni. De altă parte, este 
de remarcat faptul că şi aici se întâlnesc cai de lemn, ca şi în descrierea lui 
Liuba din Banat. 

Jocul aruguciarilor la aromâni este identic. Spre deosebire de eskari- 
şi în această privinţă seamănă cu căluşarii - umblă fără soţ. Se travestesc 
în mod felurit, după localitate. Unii se fac căpitani, ceilalţi arapi, după cum 
am văzut şi la eskari, uneori se travestesc in animale. în Tesalia - Epir se 
travestesc numai câţiva, iar ceilalţi poartă o mască şi ajută la purtarea 
darurilor. Toţi sunt înarmaţi cu măciuci şi săbii de lemn, în afară de căpitan 
şi bubaşarul, care poartă săbii adevărate. Bubaşarul poartă şi el clopote, ca 
şi arapii eskari lor. Astfel de figuri apar uneori în cete mai mari, întocmai cum 
vom vedea la “cucii" de la noi şi din Bulgaria. Probabil să se fi purtat mai 

mult şi aici cai de lemn, ca şi la vecinii lor bulgari, cel puţin numele lor (după 
etimologia dată de dl P. Papahagi: ngr. alogo = cal şi sufixele uciu şi ar) ne 
face să presupunem acest lucru. 4 - O variantă aparte, dar interesantă, se 
găseşte chiar în miezul teritoriului locuit de români, la ceangăii din Ţara 
Bârsei. Jocul poartă numirea de origine slavă: boriţa. 4 ' '• Nici aici nu se joacă 
la sărbătorile Rusaliilor, ci în luna decembrie. Seamănă deci în privinţa 
timpului cu jocurile din Macedonia. Acest joc ne oferă deci un bun prilej spre 
a demonstra cum un obicei se poate deplasa în timp de la o sărbătoare la 
alta. Mai mult se juca pe întreaga durată a Carnavalului; astăzi numai la 28 
decembrie. Numărul jucătorilor este pereche, costumul seamănă cu al 
căluşarilor. Peste cărnăşă, pe umeri, portă două cingători de piele, aşezate 
cruciş, împodobite cu nasturi; în picioare au opinci (ceangăii umblă de altfel 
încălţaţi cu cizme), la glezne clopoţei, iar la călcâie poartă “pinteni”. Mai de 
mult purtau ciocane (toporaşe) în mâini, astăzi o lopeţică de forma şi 
mărimea maiului. în fruntea lor au un vătaf. Au şi ei două persoane caragh io- 
ase, îmbrăcate la fel ca blojul sau “mutul” căluşarilor, mute ca şi acesta. 
Numele lor este cuca, şi mai de mult purtau săbii de lemn. Astăzi au şi ei un 
bici. într-o descriere veche a boriţei 42 ^ găsim un joc pantomimic al cucilor, 
al cărui subiect este că unul dintre ei moare, iar ceilalţi îl învie, exact cum 
se face şi la jocul căluşarilor din Muscel. 43 ^ în loc de steag, purtau cu ei mai 
de mult un brad, numit “tebe", împodobit ca pomul de Crăciun, cu hârtii 
colorate, primuri (panglici), nuci aurite, mere etc. Probabil că de la acest 
brad a primit jocul numirea de “boriţa”, ceea ce trădează o origine slavă. De 
altă parte găsim şi influenţe româneşti, ca de pildă numirea de “vătaf' şi 
“pinten”. Această presupunere pare a fi întărită şi de o mărturie a lui 
Sulzer, 44 ' care spune că românii din Transilvania mai numesc jocul căluşar¬ 
ilor, sau mai degrabă o melodie a acestuia, boricean, ceea ce dovedeşte că 
jocul cu bradul nu era necunoscut nici la români în vremea lui Sulzer, sau 
cel puţin i s-a păstrat amintirea. 

Rămâne să ne ocupăm şi cu un obicei analog la sârbocroaţi, care 
aparţine tot ciclului de jocuri de Rusalii, având un caracter distinct mult mai 
pronunţat. Nota cea mai distinctivă a acestui joc este că, în loc de feciori, 
iau parte fete mari. Obiceiul poartă numirea de kralikari, kralice. Pe cea mai 
frumoasă fată o aleg de regină, “krajica", a doua de rege, “kralij”. Regele 
poartă pălărie bărbătească şi are sabie în mână. Ele merg cântând şi jucând 
de la casă la casă, urmate de un cimpoier şi primesc daruri. La sfârşit îşi 
petrec dansând jocul naţional “kolo”. 45i în unele regiuni aleg mai multe 
regine, zece la număr, şi toate poartă în mână o sabie goală, în cap, pălărie 


108 


de bărbat. 46 * La sârbi, fata reginei este acoperită cu un ştergar alb; au şi un 
steag, numit barjacatar 47) , ca şi căluşarii din Oltenia. 

Acest obicei, la prima vedere ne oferă puţine puncte de comparaţie cu 
jocul căluşarilor noştri. Aproape numai caracterul şi data lor ne permit să 
căutăm o înrudire între ele. Deosebirea cea mai mare este în faptul că în 
timp ce la noi numai feciorii iau parte, aici uneori exclusiv numai fetele. Dacă 
însă ne gândim la căluşarii din Moldova din timpurile lui Cantemir, care 
umblau îmbrăcaţi în haine femeieşti, ba chiar imitau glasul subţiratic al 
femeilor şi la faptul că în ambele locuri purtau săbii goale în mână, înrudirea 
între aceste jocuri nu mai pare a fi îndoielnică. 

Urme de jocuri similare se mai găsesc şi la rutenii din Galiţia. 48 * 

Aceste jocuri ne conduc însă la un grup de obiceiuri de Rusalii şi mai, 
foarte răspândite şi la alte popare din vestul Europei. Ideea fundamentală 
a acestor obiceiuri este, după cum am văzut şi ia sârbocroaţi, că tovarăşii 
de jucători sau mai bine zis de jucătoare, căci de obicei iau parte fete mari, 
îşi aleg rege sau regină, care în ziua de Rusalii, însoţită de tovarăşele ei, 
cutreieră satul cântând şi jucând. 

Uneori aceste regine au faţa acoperită cu un văl alb, întocmai cum am 
văzut la căluşarii lui Cantemir. 4 ■ La fel s-apăstrat în unele locuri în legătură 
cu acest joc şi obiceiul aruncării rozelor. ^ 

Astfel de obiceiuri sunt punkosdi kiraline la maghiari 51) , kralovne la 
bohemi, Pfingstkonig, Maikonig la germani, reine de mai la francezi, May- 
lady, Queen of May la englezi şi Maja la spanioli. 52) Pe linia de contact între 
aceste două obiceiuri şi jocuri strâns înrudite cu jocul căluşarilor (la sârbi şi 
maghiari), ca rezultat al unui proces de contaminare, se găsesc forme de 
tranziţie. Tranziţia între formele acestea se face aproape pe nesimţite, încât 
nici nu putem trage limita precisă. Noi totuşi vom considera obiceiul la 
sârbocroaţi ca aparţinător obiceiurilor strâns înrudite cu jocul căluşarilor, 
făcând puntea de trecere spre celălalt grup însemnat al obiceiurilor de vară, 
grupul reginelor de Rusalii şi mai. 

Vedem cum obiceiurile strâns înrudite cu jocul căluşarilor se restrâng 
mai mult la popoarele din Peninsula balcanică, formând două zone, una 
sud-estică, căreia aparţin jocurile la care participă bărbaţi, şi una nord-ves- 
tică, la care participă mai mult femeile. Căluşarii din zona estică, la români 
şi bulgari, se deosebesc prin caracterul lor vindecător. La sud s-au grupat 
în jurul zilelor de la Crăciun până la Bobotează, iar la nord în jurul Rusaliilor, 
cu excepţia jocului boriţa la ceangăi. Figura mutului în zona sud - vestică 
pare a fi generală. Aceste obiceiuri, cu toate deosebirile dintre ele, cuprind 

elemente comune, care devin cu atât mai numeroase, cu cât posedăm mai 
multe mărturii din trecut. Se pare că, în timpuri mai vechi, în loc de ciomege 
se purtau pretutindeni săbii goale. Dovadă sunt căluşarii din descrierea lui 
Cantemir, Rusaliile la macedoromâni şi slavo - bulgarii din Macedonia, 
karalice la sârbi, precum şi unele mărturii la noi, după care căluşarii purtau 
săbii de lemn. 

Această constatare nu este fără importanţă. Ea ne îndeamnă să 
facem comparaţii cu alt grup de obiceiuri de primăvară, la care dansul şi 
purtarea săbiilor goale joacă un rol însemnat. Pentru aceste obiceiuri, 
exemple bocjate se găsesc în monografia lui K. Mullenhoff asupra jocului 
de săbii. 53 ' între exemplele adunate de dânsul se găsesc unele care 
cuprind amănunte surprinzătoare în comparaţie cu jocul căluşarilor. Astfel, 
dansatorii cu săbii goale din Hessen, Ditmar, Silezia şi Suedia purtau 
clopoţei la picioare, întocmai ca şi căluşarii noştri. 5A ’ Purtătorii de săbii 
goale se găsesc între participanţii altor obiceiuri de Rusalii. 55 ^ 

Putem semnala un obicei similar şi din Franţa. în comuna Pont de 
Cervieres, aproape de Briancon (Hautes Alpes), în fiecare an la 16 august, 
ziua sfântului Roch, patronul celor molipsiţi de ciumă, are loc un dans în 
amintirea unei mari epidemii (ciumă), care a bântuit în acele regiuni în evul 
mediu. Dansatorii, în număr de 9,11 sau 13, deci fără pereche, întocmai ca 
şi căluşarii, poartă şi ei săbii* Jocul are 45 de figuri. ' 

Din grupul acestor obiceiuri, cităm un exemplu din comuna Huy din 
Belgia, datând de la Rusaliile anului 1224, deci o mărturie veche, având 
pentru acest grup aceeaşi valoare ca şi descrierea lui Cantemir pentru jocul 
căluşarilor la noi. Asemănarea în unele puncte între aceste mărturii este 
surprinzătoare. Având în vedere importanţa lor, le reproducem în texte 
paralele. (Vezi Vuia, Romulus. Studii de etnografie şi folclor”, voi. 1. Bu¬ 
cureşti, Minerva, 1975, p. 126). 

Mullenhoff, în lucrarea sa mai sus-numită, a arătat că dansuri de săbii 
cu caracter războinic se găseau la cele mai multe dintre popoarele indo- 
europene şi că erau în strâns raport cu cultul solar. 57 * în epoca greco-ro- 
mană ele se practicau pentru a obţine protecţia divinităţilor solare Apolon, 
Ercule, Jupiter şi Marş. Acestui grup de obiceiuri aparţine şi jocul saliilor la 
romani. 58, Astfel se explică şi părerea folcloriştilor noştri, care comparând 
jocul căluşarilor numai cu dansul saliilor, fără a face comparaţie cu obicei¬ 
urile înrudite la celelalte popoare europene, au trebuit să ajungă la consta¬ 
tarea cunoscută, că obiceiul căluşarilor îşi trage originea direct de la sălii 
romani. Adevărul este că ele sunt obiceiuri înrudite, aparţinând, ambele, 

aceluiaşi grup de obiceiuri aflătoare aproape la toate popoarele indo- 
europene. înrudirea căluşarilor cu acest grup de obiceiuri este incon¬ 
testabilă. Dovadă e nu numai purtarea săbiilor, ci şi raportul strâns ce există 
între jocul căluşarilor şi cultul solar (jocul soarelui la răsărit şi apus din 
descrierea lui Liuba). Zeul solar la popoarele vechi era totodată şi zeul 
războiului. 59 ^ Astfel se explică caracterul solar şi războinic al căluşarilor. 
Jocul căluşarilor este, Insă, după cum vom vedea în cele următoare, în 
strânsă legătură cu alt cult însemnat din antichitate. 

Ambele obiceiuri, atât cel de la Cantemir, cât şi cel de la Albericus, 
ne atrag atenţia şi asupra altor obiceiuri, la care bărbaţi travestiţi în haine 
femeieşti au un rol însemnat, şi pe care le considerăm iarăşi înrudite cu jocul 
căluşarilor, chiar în cazul când dansatorii nu mai poartă săbii goale. 

Astfel, în provincia Altmark (Prusia centrală), în ziua a treia de Rusalii, 
umblă prin comună dansatori şi dansatoare, între care se găsesc mai mulţi 
feciori, travestiţi în haine femeieşti. Ei se opresc la fiecare casă şi, după ce 
au dansat, primesc daruri de la gospodina casei. 60) Şi ce este mai important 
pentru cercetările noastre, în regiunea Ruppin (tot în Almark), în săptămâna 
înainte de Crăciun umblă “die Feien”, deci zânele, în număr de trei, ca şi 
numărul zânelor noastre 61 \ şi fără soţ, ca şi căluşarii. Zânele sunt 
reprezentate aici prin feciori îmbrăcaţi în haine femeieşti ca şi căluşarii lui 
Cantemir. 62 ^ Şi, ca să fie completă comparaţia, găsim şi în societatea lor o 
persoană cu un cal artificial (Schimmerlreiter), corespunzător celui din 
descrierea lui Liuba. Avem deci încă o dovadă însemnată dintr-un teritoriu 
mai îndepărtat pentru confirmarea părerii noastre enunţată la începutul 
acestor cercetări, că căluşarii sunt reprezentanţi ai zânelor. 

Acum, după ce am arătat înrudirea dintre căluşari şi obiceiurile 
similare la alte popoare, putem face o nouă constatare însemnată ca urmare 
a cercetărilor noastre Deosebit de important este faptul că obiceiurile 
numite mai sus la meglenoromâni şi vecinii lor bulgari a păstrat numirea de 
Rusalii a jucătorilor de pe vechiul teritoriu al Rusaliilor antice. Acest obicei, 
după cum am văzut mai sus, este atestat pe acelaşi teritoriu, cu aceeaşi 
numire, până în veacul al Xlll-lea. 

Căci acea thema Moliscos, de unde veniră oamenii cu pricina la 
arhiepiscopul din Ohrida, era situată în regiunea râului Erigon (Cerna), pe 
versantul nordic al muntelui Bermios ( Vermios, aproape de Verra şi 
Vodena), ţinuturi celebre în antichitate prin cultul lui Dionysos. 63 ^Nu este 
deci de mirare dacă amintirea Rusaliilor antice s-a păstrat într-o formă 
oarecare în acel ţinut până în zilele noastre. De aici, din patria veche a 

acestor serbări, a trebuit să se răspândească obiceiul şi la alte popoare. Iar 
acea populaţie romanică, care a transmis aceste obiceiuri populaţiei slavo 
- bulgare, nu a putut fi alta decât cea românească, care trăieşte pe acele 
plaiuri, cu această ocupaţie din timpuri străvechi. 

Urmărind lucrurile în ordinea ideii relatate mai sus, când am vorbit 
despre raportul cu zânele, o comparaţie a zânelor Rusalii cu vechii satiri şi 
menade, însoţitoarele lui Dionysos în procesiunea sa triumfală, se impune 
de la sine. 64 ^ De data aceasta nu vom urmări mai departe această pro¬ 
blemă, socotim însă necesar să constatăm următoarele: credinţele despre 
zâne asemănătoare Ielelor noastre au existat la cele mai multe popoare 
europene, fără să le fi împrumutat unul de la altul, bineînţeles, în afară de 
unele cazuri speciale. Aceste credinţe aparţin vechiului patrimoniu de 
credinţe moştenite în comun. în legătură cu aceste credinţe şi cu cultul 
primăverii, există cu siguranţă anumite obiceiuri, poate chiar înrudite, dar 
proprii fiecărui popor. Ceea ce însă a influenţat în mod covârşitor asupra 
acestor obiceiuri, îndeosebi la popoarele din Peninsula Balcanică şi din 
preajma ei, au fost fără îndoială anticele Rosalia. 

Rămâne să ne ocupăm de aici înainte cu ultimul punct însemnat al 
cercetărilor noastre, anume de a explica figura calului şi rolul său în cadrul 
diferitelor obiceiuri, spre a lămuri însemnătatea lui în genere şi în special 
pentru jocul căluşarilor, căci precum am afirmat în repetate rânduri, numele 
căluşarilor derivă de la această figură. 

Am văzut încă la analiza jocului de căluşari cum această figură la noi 
este atestată numai în Banat în descrierea lui Liuba. Dar tot la acel loc am 
demonstrat cu o mulţime de citate, numiri şi expresii întrebuinţate, că 
această figură a trebuit să aibă odinioară un rol mult mai însemnat şi mai 
general decât îl are astăzi, căci numai astfel ne putem explica şi faptul că 
jocul însuşi a primit numele de la acest căluş. 

O caracteristică a sărbătorilor de primăvară au fost şi întrecerile, sub 
diferite forme, ca alergări pedestre, călări, lupte etc. Folclorul diferitelor 
popoare ne oferă un bogat material în această privinţă şi ele sunt atestate 
din timpuri străvechi. Bineînţeles că nu ne putem ocupa aici pe larg cu 
aceste obiceiuri; ne vom referi numai la cele necesare scopului nostru. 

Astfel de jocuri sunt, de pildă, cursele între călăreţi, sau, cum le-am 
zice, cu un termen adevărat românesc, încurarea cailor. încurarea cailor se 
face la noi la Sân-Toader. 65) Acest obicei este răspândit sub diferite forme 
şi ia alte popoare vest-europene şi are loc îndeosebi în ziua de Rusalii. 66 ^ 

Nu putem să nu relevăm aici strânsul raport ce credem că există între 
încurarea cailor şi jocul căluşarilor. Căluşarii poartă şi astăzi în multe locuri 
pinteni. 67) Purtarea pintenilor ne-o putem explica numai ca un rest al unui 
obicei la care participanţii călăreau şi care obicei, credem, nu a putut fi altul 
decât încurarea cailor. Avem chiar dovezi cum că la Sân-Toader jucau şi 
căluşarii. 68) Ne întăreşte în această convingere şi faptul că la alte popoare 
încurarea cailor se face chiar la Rusalii, când la noi se joacă căluşarii. Ne 
putem chiar întreba dacă nu cumva de aici vine denumirea de căluşari. 
Aceste împrejurări ne fac să presupunem o legătură între aceste obiceiuri 
şi “ Caii lui Sân-Toader”, care după credinţele poporului umblă tocmai la 
Sân - Toader, fiind foarte temuţi de femei, care se păzesc să lucreze în ziua 
aceasta, întocmai ca şi în ziua de Rusalii. 

Deci, dacă am voi să reconstituim seria de obiceiuri aparţinătoare 
sărbătorilor reintrării verii la noi, trebuie să presupunem că mai întâi s-a făcut 
încurarea cailor, după care apoi ar fi urmat jocul căluşarilor. Şi chiar acest 
raport între jocul căluşarilor şi încurările cailor a făcut pe unii dintre folcloriştii 
noştri să creadă şi mai mult în originea romană a căluşarilor, comparând 
încurările noastre cu “ equiria”, cursele de cai ce se făceau la romani în 
legătură cu jocul saliilor. 

încurarea cailor, precum şi tot soiul de întreceri pedestre, sunt obice¬ 
iuri generale, care se găsesc la cele mai multe dintre popoarele europene 
şi sunt în legătură cu serbările de primăvară, simbolizând intrarea grăbită a 
geniului vegetaţiei. 70 ^ 

Strâns înrudite cu aceste întreceri sunt acele procesiuni călări ori 
pedestre, uneori împreunate cu jocuri făcute în ţarina comună, cu scopul de 
a obţine fertilitatea. Vedem cum un nou element se introduce în cadrul 
jocurilor de vară, care element este în raport strâns cu ideea reînvierii 
naturii. Acest element până aici a fost întâlnit numai în jocul căluşarilor din 
nordul Bulgariei, care, cum am văzut, au un joc pentru evocarea fertilită- 
ţii. 71) 

în aceste obiceiuri, după cum vom vedea, calul joacă un însemnat rol. 
Şi aceste obiceiuri le găsim răspândite la mai multe popoare europene. Ele 
se ţin la diferite sărbători ale anului, precum la Paşti, înălţarea Domnului, 
întâi Mai, Rusalii şi Crăciun. Ceea ce însă ne interesează mai mult este 
scopul pentru care se ţin aceste procesiuni. Astfel, în Arhiducatul Austriei, 
ca să apere semănăturile împotriva tăciunelui şi să asigure prosperitatea 
cailor; în Turingia, pentru bunul mers al semănăturilor; în Spania, ca 
timpul să fie favorabil semănăturilor; în Cantonul Lucerna, să apere vitele 

împotriva epidemiilor, semănăturile împotriva recoltei rele şi a grindinai; în 
Suedia, ca să ferească caii de primejdii. în unele regiuni ale Germaniei, 
după procesiune se duc cu caii la fierar, pentru lăsarea de sânge, ca să 
rămâie sănătoşi peste un an; sângele se păstrează pentru a fi întrebuinţat 
ca medicament împotriva diferitelor boli. ™ 

Spre ilustrare, prezentăm şi din grupul acesta un obicei din fosta 
Silezie austriacă. în lunea Rusaliilor, ţăranii călărind înconjoară arăturile 
rugându-se, în credinţa că astfel vor fi mai roditoare. Ţăranul care are calul 
cel mai frumos este ales de rege. Acesta trebuie să frigă o oaie neagră. 
Fiecare ţăran ia un os din oaia aceasta şi-l ascunde, în ziua următoare, la 
răsăritul soarelui, în semănături, ca să crească mai bine. 74 * 

Nu putem să nu relevăm unele momente, care ni se par importante 
în legătură cu acest obicei. Astfel, calul este adus în legătură cu ideea 
fertilităţii, şi importanţa lui este subliniată şi prin faptul că proprietarul celui 
mai frumos cal este ales rege. Jertfa oii negre pare că înlocuieşte astăzi 
jertfa calului. Oasele de oaie (mai de mult ale calului) se ascund în 
semănături, spre a transmite fecunditatea simbolizată prin cal şi semănă¬ 
turilor. 75; Alt moment vrednic de remarcat, ascunderea oaselor în semă¬ 
nătură, este pusă în legătură cu răsăritul soarelui. 

Din toate aceste obiceiuri rezultă că calul este privit ca geniu protector 
al vegetaţiei, al animalelor şi chiar al oamenilor. El influenţează creşteiea 
semănăturilor şi apără vegetaţia, animalele şi chiar oamenii împotriva 
bolilor şi le dă sănătate. 

Aceaşi putere i se atribuie şi focului aprins la diferite obiceiuri de 
primăvară şi vară, care reprezintă soarele. Mai departe vom vedea că 
această coincidenţă nu este întâmplătoare, ci un rezultat al raportului intim 
ce există între cal şi cultul solar. 

în cele următoare ne vom ocupa cu alte obiceiuri, în care figura calului 
joacă iarăşi un însemnat rol, calul viu fiind înlocuit cu unul artificial. începem 
cu descrierea unui obicei foarte instructiv în această privinţă. 76> într-un sat 
din Turingia de mijloc, având două comune bisericeşti, în ziua de Rusalii, 
formează fiecare separat o procesiune, la care iau parte flăcăi şi băieţi. 
Fiecare grup îmbracă câte o persoană în frunze de tei (Schos-smeie), pe 
cap îi aşază o coroană de flori; apoi mai iau cu ei doi stegari şi două 
persoane cu bice. Cu mare alai şi muzici cutreieră comuna; aşezând pe cele 
patru persoane îmbrăcate în frunze de tei pe caii cei mai frumoşi. Flăcăii 
care însoţesc acest conduct merg şi ei călări, iar băieţii, pe căluşeii de lemn 

(Steckenpferd). Când se întâlnesc cetele celor două comune bisericeşti, se 
naşte între ele o luptă aprigă pentru răpirea steagului cetei vrăjmaşe. 

în marţea Rusaliilor se repetă această procesiune, dar aici persoanele 
care fuseseră îmbrăcate în frunze de tei se maschează şi se îmbracă în 
haine femeieşti, umblând din casă în casă după daruri, de obicei de-ale 
mâncării. în ziua de Sf. Treime, procesiunea iese la câmp, stegarii intră în 
semănături, agitându-şi steagurile deasupra lor, în vreme ce ceilalţi cântă 
o cântare bisericească. 77) 

Am reprodus acest obicei, pentru că este unul dintre cele mai preţi¬ 
oase şi caracteristice obiceiuri de Rusalii !a germani. în el întâlnim asociate 
aproape toate elementele obiceiurilor de Rusalii practicate în nord-vestu! 
Europei şi el reaminteşte în unele privinţe momente din obiceiurile noastre, 
în ce priveşte rolul calului vedem cum persoanele îmbrăcate în frunze de 
tei, simbolizând vegetaţia, călăresc (ca şi în obiceiul din Silezia persoana 
aleasă de rege) pe caii cei mai frumoşi, care trebuie consideraţi şi aici ca 
simboluri ale fecundităţii. Tot astfel, vedem cum alături de caii adevăraţi ai 
flăcăilor figurează căluşeii de lemn ai băieţilor, arătându-ne un bun exem¬ 
plu, cum caii adevăraţi pot fi înlocuiţi cu cei artificiali. 

O comparare a acestor obiceiuri cu jocul căluşarilor ne poate da 
indicaţii preţioase. în afară de caracterul general al acestui obicei (alai, 
muzici, cutreierarea comunei în ziua de Rusalii) şi alte note comune, se 
găsesc aceleaşi persoane, ca stegari, persoane cu bici şi căluşei de lemn. 
78) Nu putem să nu remarcăm şi importanţa transformării persoanelor 
îmbrăcate în frunze de tei în haine femeieşti. Aceste persoane reprezintă 
doar vegetaţia, şi cunoscând strânsul raport între zâne (Frumoase, Rusalii, 
Nymphe, Elfe etc.) şi vegetaţie, ne putem întreba dacă acest act nu repre¬ 
zintă în mod simbolic acest raport. 79 * 

Dacă aceste comparaţii par a fi chiar îndrăzneţe, neîncrederea noas¬ 
tră va dispare, dacă comparăm scena răpirii steagului din obiceiul acesta 
cu răpirea steagului din jocul căluşarilor. 

Lupta căluşarilor, în care folcloriştii noştri vedeau răpirea Sabi-nelor, 
nu este altceva decât aceeaşi manifestaţie de luptă închipuită, ce se 
întâlneşte şi în obiceiurile de primăvară ale altor popoare, simbolizând 
probabil lupta între natură şi iarnă. în unele paralele apusene scopul acestor 
lupte fictive pare a fi de a promova creşterea semănăturilor. 80) 

Alt grup de obiceiuri, aparţinând tot ciclului Mai - Rusalii, se deo¬ 
sebeşte prin faptul că aceste obiceiuri sunt legate de ridicarea armin-denu- 
lui (Maibaum), la care ocazie (tot la Rusalii) se aranjează iarăşi întreceri 

pedestre sau călări. Obiceiurile acestea sunt răspândite în nord-vestul 
Europei: în Germania, Franţa şi Anglia. Important esta pentru noi că şi aici 
apare un cal anume construit din lemn şi acoperit cu pânză, care este purtat 
de un om, numit la germani Schimmelreiter, la francezi Cheval Mallet, iar la 
englezi Hobby horse. Căluţul joacă în jurul pomului de mai în timpul 
alergărilor. 81 ^ 

Aici credem potrivit să facem o observaţie şi asupra steagului călu¬ 
şarilor pe care îl socotim ca un fel de înlocuitor sau un rudiment al pomului 
de mai în jurul căruia se petrec în apus aceste obiceiuri şi care este uneori 
înlocuit cu un steag împodobit, asemănător steagului căluşarilor. 82 ' 

La englezi, căluşul “Hobby horse” apare şi în societatea unor dansatori 
care purtau clopoţei la picioare şi se numeau “Morris-dancers”. Ei umblau 
la Paşti, întâi mai, înălţarea Domnului, Rusalii şi chiar la ospeţe, în socie¬ 
tatea căluşului întocmai ca şi echivalentul său german Schim-melreiter. în 
epoca lui Shakespeare se produceau şi în teatru, după terminarea piesei, 
spre a împrăştia impresia deprimantă exercitată de tragedii asupra publicu¬ 
lui. 83 ' Nu trebuie să insistăm, cred, asupra faptului că Morris-dancers sunt 
o variantă englezească, însă îndepărtată jocului căluşarilor. 

Căluţul artificial Schimmrreiter apare în Germania pe alocuri şi la 
Crăciun, ori pe la ospeţe şi Carnaval. 84 ^ în regiunea Ruppin (Germania), în 
săptămâna înainte de Crăciun, după cum am văzut, apar în societatea 
căluşului şi zâne, care sunt feciori travestiţi în haine femeieşti. 851 în unele 
obiceiuri din nordul Germaniei, raportul calului cu vegetaţia este şi mai 
pronunţat. Obiceiul devine o sărbătoare a însăşi recoltei. Ţăranii constru¬ 
iesc din cercuri de sită şi pânză un cal alb mare, în care intră un ţăran 
reprezentând un călăreţ, numit Schommel sau Herbstpferd. Feciorii cu¬ 
treieră satul însoţiţi, colectând pe la case diferite daruri pentru masa 
comună. Figura principală din această ceată este un fecior, care pe o prăjină 
lungă poartă o căpăţână de cal, de capătul căreia atârnă o pânză care 
acoperă prăjina şi pe purtătorul ei. Al doilea fecior îl conduce legat de o 
sfoară. în societatea lor mai apar şi alte figuri mascate, ca urşi etc. 86 ^ 

în seria acestor obiceiuri, care arată evoluţia rolului calului, se 
potriveşte de minune un foarte semnificativ obicei tot din Germania (Le- 
hette). După terminarea secerişului, leaătorul ultimului snop formează din 
el o păpuşă sub formă de cap de cal . er> 

întorcându-ne privirile iarăşi către popoarele mai apropiate, acest 
obicei arată o formă de tranziţie, între obiceiurile similare ale popoarelor din 
apus şi cele din răsărit. 

La polonii din Galiţia, în marţea ultimă a Carnavalului, apare iarăşi o 
figură de cal, alcătuită la fel ca şi cea din Germania, acoperită cu o pânză 
albă. Căluţul poartă numele polon konik (căluţ), iar feciorii care îl însoţesc 
cântă o melodie al cărei cuprins în traducere este următorul: 

Sai, sai, căluţul nostru, 

Sai peste brazdă! 

Pe unde sare căluţul nostru, 

Vor rodi din belşug; 

Pe unde nu va sări, 

Acolo nici nu va rodi. 88) 

Acest obicei este important prin faptul că ne prezintă o formă slavă a 
numelui căluşului (konik), iar textul său ne dă cheia pentru a explica rolul 
calului din obiceiurile înşirate până aici. Din acest mic text reiese lămurit că 
figura calului este privită ca geniu al fecundităţii 89 ^ 

Astfel conceput rolul acestei figuri, vom înţelege rolul său în cadrul 
sărbătorilor de primăvară, precum şi în toate obiceiurile în legătură cu 
dezvoltarea vegetaţiei, îcepând cu procesiunile în jurul semănăturilor 
fragede (în care se evocă fertilitatea), cu jocul său în jurul pomului de Mai 
(ca simbol al vegetaţiei în plina sa putere) până la obiceiurile de recoltă, 
când cu legarea ultimului snop, şi-a terminat rolul. 

Iar ca cercul cercetărilor noastre să fie complet, cităm un exemplu şi 
din Bucovina. în ziua de Anul Nou, în societatea mai multor persoane 
travestite, de obicei în animale (capră, urs) apare şi un băiat călare pe un 
căluţ de lemn. Şi ceea ce este mai important, acest căluţ poartă agăţat de 
grumaz un cerc de hârtie, pe care sunt zugrăvite soarele, luna şi stelele 90 ^ 
E de remarcat faptul că şi în Germania căluşul apare adesea în 
societatea altor figuri, reprezentând diferite animale: capre, urşi etc. 

Deosebit de obiceiurile de mai înainte, căluşul din obiceiul din Bu¬ 
covina arată un strâns raport cu cultul solar. în cele următoare, vorbind 
despre rolul calului în mitologia popoarelor din antichitate, vom explica şi 
acest raport. 

Nu trebuie să ne mire deloc faptul că el se întâlneşte aici la Crăciun, 
iar nu la Rusalii. La începutul studiului nostru am arătat raportul strâns între 
diferite obiceiuri de primăvară şi vară. Obiceiuriie de Crăciun (capra, 
breaza, colindul etc.) inaugurează acest ciclu de sărbători. 

Am ales seria aceasta de obiceiuri dintr-un material relativ bogat spre 
a demonstra ce rol însemnat şi variat are calul în obiceiurile diferitelor 
popoare şi cât sunt aceste obiceiuri de răspândite. Uneori apare numai ca 
rudiment, iar altădată, ca de pildă la poloni, rolul său pare a fi tot atât de clar, 
încât nu se simte nevoia unei explicări 

Să vedem acum ce interpretare îi putem da acestei figuri cu ajutorul 
cunoştinţelor noastre despre cultul şi mitologia popoarelor, căci este evident 
câ aceste obiceiuri păstrează resturile unui cult străvechi. 

Pentru rolul calului în antichitate găsim o mărturie preţioasă în obiceiul 
numit october equus la romani. Calul de octombrie era, în Roma, numele 
victimei unui sacrificiu solemn, oferit în fiecare an, la idele lui octombrie 
zeului Marş. 91 ' 

în această zi va avea loc pe câmpul lui Marte o întrecere de cai. Calul 
drept din biga învingătoare era declarat cal sfânt şi jertfit pe altarul lui Marş 
de pe acelaşi câmp pentru recolta bogată (ob frugum eventum). Pentru 
posesiunea capului se năştea o luptă între locuitorii celor două suburbii, 
Sacra via Suburra. în cazul cînd Sacraviensii ieşeau învingători, fixau capul 
de cal pe pereţii vechiului palat regal, în cazul contrar era purtat de Subur- 
rani şi dus în turnul mamilin din suburbia lor. Coada calului era, de aseme¬ 
nea, tăiată şi dusă în fugă mare la Regia,ca să picure stropi pe focul altarului. 

Acest cult cuprinde în sine multe elemente comune cu obiceiurile din 
seria dată de noi mai înainte, astfel: a) întrecerea de cai, b) jertfa calului 
pentru recolta bogată, c) lupta pentru capul de cal, d) capul de cal fixat. 

După cum am mai remarcat, Marş nu a fost numai zeul războiului, 
acest caracter şi l-a câştigat mai târziu. La popoarele vechi italice, era un 
zeu solar, şi chiar zeul agriculturii şi al fecundităţii. 92 ^ 

Din toate obiceiurile citate mai sus, precum şi din credinţele şi mitolo¬ 
gia popoarelor despre care vom vorbi mai jos, se remarcă acest dublu 
caracter şi în rolul calului, adică de a păstra pe de o parte un strâns raport 
cu cultul solar, iar pe de altă parte cu vegetaţia sau cultele agrare. 93 ^ 

Revenind încă o dată asupra ipotezei folcloriştilor noştri, care au 
căutat originea jocului de căluşari în dansul saliilor romani, vedem că 
această ipoteză nu a fost lipsită de orice temei. înrudirea jocului căluşarilor 
cu dansul saliilor a fost relevată chiar şi de noi, când am vorbit despre 
dansurile cu arme. Această înrudire este întărită şi prin rolul calului în cultul 
lui Marte şi în jocul căluşarilor. Este de remarcat şi faptul că acel cal de 
octombrie era jertfit pe un altat străvechi, în jurul căruia sălii dansau în luna 
lui Marte dansul de arme. Repetăm şi cu această ocazie că între jocul 

căluşarilor şi dansul saliilor poate fi vorba numai de-o înrudire în sensul că 
ambele aparţin aceluiaşi grup de obiceiuri, al dansurilor cu arme. 

Am văzut cum Mullenhoff, în studiul său asupra dansurilor cu arme, 
a arătat că aceste obiceiuri în legătură cu cultul solar au fost răspândite 
aproape la toate popoarele indo-europene. Acelaşi fapt s-a dovedit şt de¬ 
spre jertfa calului de octombrie. Grimm i a găsit urma la vechii germani 94 ', 
iar Mannhard, care s-a ocupat mai temeinic cu aceste culturi, la mai multe 
popoare europene în legătură cu culturile agrare. 95 ' 

în ce priveşte raportul între cal şi cultul solar, putem cita exemple şi 
din credinţele populare. Astfel, după credinţa slavilor păgâni, soarele pleacă 
la 21 decembrie pe drumul său, călare pe un cal alb. Chiar şi la români există 
credinţa că soarele îşi urmează drumul său căiare. 961 

Mitologia popoarelor culte din antichitate ne oferă în această privinţă 
exemple atât de multiple şi bogate, încât a le trata mai pe larg ar însemna 
a ne ocupa aproape cu întreaga lor mitologie. Ne vom mulţumi deci să 
atingem numai chestiunea şi să relevăm pe scurt numai pe cele mai 
însemnate. 

în imnurile vedice, soarele este des asemănat cu un cal alb strălucitor. 
Pe monumentele cele mai vechi ale popoarelor din Orient şi din Grecia (în 
epoca premykeniană), soarele era reprezentat prin un disc tras de un cal 
pe drumul său ceresc. Asemenea mărturie s-a găsit şi în epoca de bronz la 
popoarele din nordul Europei (monumentul de la Trundholm). 

în epoca clasică, era zeilor personali, discul solar este înlocuit cu 
soarele personificat. Astfel, Helios, în epoca posthomerică, este reprezen¬ 
tat cu aureolă, pe o trăsură trasă de şase cai. Aceeaşi concepţie se 
întâlneşte şi în cântecele vedice, unde soarele personificat este des amintit 
cu trăsura şi caii săi. Această concepţie nu lipseşte nici din mitologia 
popoarelor germane. în Edda se vorbeşte despre zeul care conduce trăsura 
soarelui pe cer, întocmai ca şi echivalentul său greco - roman Helios. 

De altă parte, calul este animalul jertfit zeului solar. Jertfa de cai este 
atestată pentru indieni, vedici, popoarele iranice (îndeosebi ia perşi), pru- 
sieni, slavi, germani, greci, romani şi iliri. Deci legătura între cal şi soare este 
o concepţie străveche şi universală la popoarele indo-europene. 971 

Este important să ştim ce interpretare i-au dat calului în cercul obicei¬ 
urilor ţării lor cercetătorii germani O parte dintre mitologiştii lor (Grimm, 
Kuhn, Wuîtke şi E. H. Meyer) susţin că “Schimmerreiter" se referă la cultul 
lui Wodan, ba chiar că este reprezentarea marelui zeu. Mai temeinic s-a 
ocupat cu această problemă Mannhardt, care în mai muite studii foarte 

documentate a arătat că figura calului este un demon al vegetaţiei sau un 
demon al cerealelor (Getrteidedemon). Poporul crede că acest demon 
trăieşte în vegetaţie, sau că este însuşi reprezentantul acesteia, de la care 
depinde soarta rodului. 97; Părerea aceasta este acceptată si de Wundt în 
monumentala sa lucrare asupra psihologiei popoarelor. 98 Acest rol al 
calului în legătură cu vegetaţia şi fertilitatea a fost relevat şi de noi. Am mai 
remarcat faptul că acest caracter îl are mai ales în obiceiurile popoarelor 
din nord - vestul Europei. 

în obiceiurile noastre, calul şi-a pierdut acest raport cu vegetaţia şi a 
luat atributele unui demon al sănătăţii. 99) Prin caracterul său vindecător, 
jocul căluşari lor diferă de obiceiurile similare. Acest fapt constituie nu numai 
nota sa distinctivă, dar şi pe cea mai caracteristică. în această privinţă nu 
se deosebeşte întru nimic de ceremoniile popoarelor primitive, întrebuinţate 
la vindecarea bolnavilor, la care dansul urmat până la extaz joacă, de 
asemenea, un însemnat rol. 

în cadrul obiceiurilor şi al miturilor, rolul calului variază: 

a) în legătură cu cultul solar, el este însoţitorul zeului, sau este jertfit 
lui; 

b) în legătură cu culturile agrare, este considerat ca demon al ferti¬ 
lităţii, de care depinde soarta recoltei şi sănătatea animalelor; 

c) în legătură cu credinţa despre zâne, el apare ca demon al sănătăţii, 
de care depinde sănătatea omului. 

Toate acestea sunt însă manifestări ale uneia şi aceleiaşi fiinţe mitice, 
ale demonului sănătăţii şi fecundităţii, reprezentat prin figura calului, al cărui 
caracter se explică uşor prin originea sa solară. 

Deci calul, ca demon al sănătăţii, este fiinţa care pricinuieşte boala, 
dar tot prin mijlocirea lui se şi vindecă. Atât numai că rolul său a devenit cu 
totul rudimentar. De aici vine expresia “luat din căluş”, adică îmbolnăvit de 
căluş, ca şi expresia paralelă “luat din lele”, adică îmbolnăvit de lele, sau 
cum am zice altfel, “pătimeşte de Dânsele”. Tot astfel trebuie interpretată şi 
expresia “du-te la căluş!”, întrebuinţată în nordul Bulgariei, după terminarea 
ceremoniei făcute cu bolnavul luat din lele. 1 °°^ “Du-te la căluş!” ar însemna 
deci ca boala să se întoarcă de unde a venit, adică la căluş, şi de aceea, 
conform concepţiei generale a popoarelor primitive, boala trebuie vindecată 
tot prin vraja aceluiaşi demon (Gegenzauberg). Astfel se explică credinţa 
că fetele şi nevestele care joacă lângă căluşari vor fi sănătoase, şi că copiii, 
pe care îi ţin căluşarii în braţe, se vor face şi ei voinici şi jucători. Precum şi 

expresia foarte semnificativă, că cine primeşte “căluşul” va avea noroc şi 
va fi ferit de boli. 

Deci calul are un dublu caracter în obiceiul nostru, după cum am văzut 
că-l are şi ca demon al vegetaţiei, care dă rodul, dar îl poate şi lua. Şi chiar 
acest dublu caracter al demonilor ne întăreşte şi mai mult în credinţa 
mărturisită la începutul acestei cercetări, că căluşarii sunt reprezentanţi ai 
Ielelor. Ideea fundamentală a obiceiului conform concepţiei relevate mai 
sus este: boala a fost cauzată de lele, deci trebuie vindecată tot prin lele. 101 * 

Nu poate fi trecut cu vederea alt punct obscur, anume raportul între 
lele şi cal 102 *. Vorbind despre trăsăturile caracteristice ale Ielelor, am 
relevat faptul că ele sunt adesea considerate ca personificata vântului sau 
vârtejului. 103 * Nu numai Ielele, ci şi calul este adus în raport foarte intim cu 
vârtejul şi vântul. în afară de exemplele cunoscute din mitologia clasică (caii 
lui Achile, centaurii etc.), se întâlnesc asemenea identificări şi în credinţele 
populare. Se găsesc chiar exemple când fiinţe demonice înrudite cu Ielele 
noastre pot lua înfăţişarea unui cal. 104 ' Această împrejurare, precum şi 
faptul că atât Ielele cât şi calul artificial din obiceiurile amintite mai sus este 
de obicei alb, ne îndeamnă să punem întrebarea dacă nu cumva calul din 
jocul căluşari lor este o reprezentare therimorphă a Ielelor, cu atât mai vârtos 
cu cât înfăţişarea paralelă ca om şi animal a acestor fiinţe este cunos¬ 
cută. 105 * 

în sfârşit, ar rămâne să ne ocupăm pe scurt şi cu o altă figură însem¬ 
nată din acest joc, cu mutul căluşarilor. Această persoană apare la noi şi în 
societatea cerbaşilor (brezaci) la Crăciun. Ea nu este legată numai de jocul 
căluşarilor, ci este şi una dintre cele mai răspândite figuri, pe care o întâlnim 
foarte des şi la alte popoare, sub cele mai variate forme şi asocieri. Uneori 
apare independent, în număr mai mare, ca de pildă în partea orientală a 
Peninsulei Balcanice, la bulgari şi în regiunile limitrofe, la romani. La 
populaţia bulgară se poartă numirea de kukovi, kukeri şi umblă în lunea 
Rusaliilor sau cu o săptămână mai târziu. l06 * La noi sunt cunoscuţi în 
Dobrogea şi pe malul Dunării. Şi aici au aceeaşi numire: cuci, ca şi la 
bulgari. 107 * Precum am văzut la jocul boriţa al ceangăilor din Ţara Bârsei, 
mutul lor se numeşte iarăşi kuka. 108 * Şi la ceangăii din Moldova apar în 
grupuri mai mari şi se numesc matahale. 10s * Am întâlnit această figură şi 
în jocul aruguciarilor la aromâni (bubuşarul) şi în jocul numit eska la bulgari 
(arapii). 

Nu lipseşte nici în obiceiurile de primăvară ia alte popoare europene. 
De pildă Kneht Ruprecht (Klas - Ruklas) la germani seamănă mult cu blojii, 
cucii de la noi. El apare adesea şi în societatea căluţului (Schim-melre- 
iter). 110 ^ 

Caracteristica generală a acestei persoane este, cum am mai relevat 
şi la jocul căluşarilor, înfăţişarea ciudată, îmbrăcămintea caraghioasă, cu 
fel de fel de haine şi blâni, chiar şi cu clopote, fn mână are o vergea, bici sau 
altă unealtă, cu care loveşte pe cei din jurul lui. 1 ^ Loviturii primite de la ei 
i se atribuie adesea o putere deosebită, ca de pildă: de a alunga duhurile 
rele, sau de a face mai sănătoşi pe cei loviţi, a-i scuti de boli etc. El este de 
obicei mut şi îşi permite să facă multe glume chiar pe socoteala publicului, 
lucruri care sunt de altfel caracteristice tuturor figurilor mascate. Uneori, 
cum a fost observat de noi în Ţara Haţegului, unde l-am întâlnit la Crăciun 
în societatea cerbului, poartă phallus făcând obscenităţi. Tot astfel avem 
ştiri şi despre mutul căluşarilor din judeţele Viaşca şi Ialomiţa., care îşi 
permite să facă unele necuviinţe pe socoteala căluşarilor. 112) Obscenităţi 
au fost remarcate şi de arhiepiscopul din Orhida în pasajul citat despre 
obiceiul Rusaliilor din veacul al Xlll-lea. Evident că acest caracter phallic al 
mutului este o influenţă provenită din cultul lui Dionysos şi credem că nu 
greşim când privim şi în această figură un reprezentant al demonului 
fecundităţii, ca purtător al phallusului, simbolul forţei productive . 113 ' 

Cauza muţeniei sale mi se pare a fi mai mult psihologică decât de altă 
natură. El este mut probabil pentru că acesta este obiceiul tuturor figurilor 
mascate, spre a nu se trăda şi spre a câştiga o aparenţă şi mai misterioasă. 
Nu-i exclus însă să aibă şi altă origine, probabil în legătură cu credinţele 
despre lele. Astfel, ne putem gândi şi la credinţa poporală după care 
persoana care vede Ielele şi spune acest lucru amuţeşte. într-adevăr, după 
cum am mai văzut din rolul său în jurul căluşarilor, el este un fel de persoană 
protectoare a lor, apărându-i împotriva Ielelor cu lovituri de bici. 

Vedem cum din toate resturile tradiţionale mai mult sau mai puţin 
conservate, dar foarte des alterate, se poate reconstitui un substrat de 
obiceiuri de primăvară şi vară, comune la cele mai multe popoare europene. 
Comparând aceste obiceiuri ia popoare din apus cu cele din răsăritul 
Europei, vedem cum la cele dintâi predomină elementul vegetaţiei, în timp 
ce la celelalte dansul constituie elementul principal şi raportul cu vegetaţia 
lipseşte uneori total. 

Dacă ne-am extins şi asupra unor obiceiuri care nu suntstrâns înrudite 
cu jocul căluşarilor, am făcut o pentru că avem convingerea că obiceiurile, 

ca şi alte fenomene, nu se pot studia izolat, ci împreună cu tot complexul de 
obiceiuri aparţinătoare aceluiaşi ciclu, lată motivul pentru care, ocupân- 
du-ne cu jocul căluşarilor, am atins aproape întreaga sferă de obiceiuri de 
primăvară şi vară şi îndeosebi pe cele de la Rusalii. 

Credem că putem constata următoarele: 

a) Jocul căluşarilor este un obicei misterios de asociaţie de o parte cu 
cultul solar (dansurile cu arme), iar de alta cu cultul zânelor 

b) Un strâns raport între căluşari şi lele şi căluşarii apărând ca 
reprezentanţii Ielelor. Nici unul din rezultatele cercetărilor noastre nu este 
atât de sigur ca această constatare. 

c) Căluşarul în forma sa originală a fost un dans de arme, al cărui scop 
era de a alunga pe demonii păgubitori sănătăţii. 

d) înrudirea sa cu obiceiurile similare la alte popoare europene, 
îndeosebi cu cele indicate de noi la popoarele din Peninsula Balcanică. 

e) Căluşarii şi-au luat numele de la figura de cal (căluşul), care este 
un demon al sănătăţii şi fecundităţii. 

f) Data la care se ţin aceste jocuri, păstrarea numelui de Rusalii, 
pentru dansatorii din Macedonia, precum şi atestarea acestui obicei pe 
acelaşi teritoriu încă din veacul al Xlll-tea, ne îndeamnă să căutăm o 
legătură directă între jocurile căluşarilor şi serbările practicate în legătură 
cu anticele Rosalia, sau cel puţin o puternică influenţă venită din această 
parte. 1 ^ 

Cluj, 1922 Extras din “Dacoromania”, 1921 - 1922, Cluj, 11, p.215 - 

254. 

cit., p.96. 

103. Cf. capitolul despre Vântoasele din studiul lui Şăineanu despre Iele. Op. 
cit. . p. 96. 

104. Ci. Mannhardt. W. u. “Feldk". 11. p. 89 - 102. 

105. Ibidem. 1 l.p. 32. 

106 Marinov. Sobrinik Sofia. 1. 1907. Amaudoff. " Sobrinik”. IV, p. 273. XVI - 
XVII. 10. De acelaşi. în limba germană: Die bulg. est brauche. p. 26 - 33. 

107. S. FI. Marian. “Sărbătorile la români", 1. p. 282; S. Popescu. "Cucii" 
în:Şezătoarea. 1. nr. 2. p. 40. 

108. Horger, 1. c. . p. 110. 

109. Wuchinann Gyorgyen " Ainoldval csangok szokasairol’. Etnoger. . XVIII. 

p. 288. 

110. Landeskundewder Provii iz Brandenburg. 111, p. 240. 

111. Mannhardî consideră această vergea ca simbol al vieţii (Lebensrute). care 
provoacă creşterea şi alungă din corp pe demonii boalelor (Wald - und Feldkulte. 1. p 
278-281) 

112. Voronca. “Sărbătoarea moşilor’*, p. 91. 

1 13. Mannhardî consideră această persoană, ca şi figura calului, un demon al 
cerealelor (Korndamon). Myth. Forschunger. p. 167 

114. Acestea sunt rezultatele pe care le-am putut obţine cu mijloacele ce ne stau 
la dispoziţie în Cluj. Lipsa unei biblioteci mai bogate în materiale de folclor nu ne-a 
permis să urmărim această problemă după dorinţele noastre. Un exemplu. Pentru 
obiceiurile popoarelor apusene am avut la îndemână aproape numai operele lui 
Manhardt. Am fost nevoii a mă lipsi de izvoare atât de importante ca “The golden 
Bough’’ de Freizer. şi minunata operă a lui Antiskoff asupra cultului primăverii la 
popoarele din apus şi la slavi. Mai multe dintre datele noastre au fost culese încă 
înainte de război din opere care astăzi nu ne mai stau la dispoziţie şi deci nu au putut 
fi controlate din nou cu ocazia redactării. Am ţinut de cuviinţă a releva acestea pentru 
explicarea unor lipsuri ale studiului nostru îndeosebi în ce priveşte întrebuinţarea 
izvoarelor. 

ROMULUS VULCĂNESCU 


CĂLUŞARII ŞI CULTUL SOLAR 

în cercetările româneşti şi străine consacrate căluşarilor s-a ajuns la 
concluzia că este vorba de un spectacol complex, de origine străveche, 
probabil din comuna primitivă, şi că abordarea lui este controversată. 

Pentru noi, cum se va constata îndată, nu este vorba numai de un 
spectacol complex, ci şi de o datină mitologică complexă, din care face parte 
integrantă şi spectaculosul. Ca dată mitologică complexă căluşarii reflectă 
ceva mai mult decât ceea ce ne poate oferi un dans ritual cu implicaţii 
multiple. Căluşarii, în tot ce s-a scris şi se va mai scrie despre ei, oferă 
mitologiei române o problematică cu rezonanţe profunde în istoria culturii 
populare a etnografiei, a filozofiei etnice, a etnomuzicologiei şi etnocore- 
grafiei de asemeni. în esenţa ei datina, fiind axată pe o mitologie arhaică, 
polarizează şi rezumă toate celelalte aspecte enumerate, deschizând pers¬ 
pective inedite asupra concepţiei despre viaţă în general şi despre viziunea 
mitologică a lumii în special. 

Ca să înţeleg în ce constă procesul de dezvoltare a datinii, datorită 
concepţiei mitologice care o ilustrează, adăugăm câteva precizări. Numele 
datinii de căluş (în Transilvania), de căluşari (în Muntenia şi Oltenia), de 
căluceni (în Moldova) interesează în mod deosebit deoarece prin el putem 
ajunge la esenţa datinii care stă la baza spectacolului coregrafic actual al 
căluşarilor, care înainte de toate este mitologică. Aşa cum am susţinut în 
lucrarea referitoare la măştile populare, căluşarii fac parte dintr-un ciclu de 
datini consacrate sărbătorilor solstiţiale şi echinoxiale, având ca temă cen¬ 
trală caii solari, care se găsesc în opoziţie cu caii infernali. 

în ce constă în cele din urmă relaţia mitologică dintre cultul solar şi 
căluşari? Câteva precizări. Datina căluşarilor deschide şi închide zilele 
consacrate Rusaliilor (lat. Rosalia), una dintre cele mai vechi şi mai respec¬ 
tate sărbători arhaice la romani, preluată de creştini şi asimilată cu 
sărbătoarea înălţarea. Romanii, şi prin ei daco-romanii, considerau sărbă¬ 
toarea Rosalia (sărbătoarea trandafirilor) ca o zi consacrată cultului 
morţilor, când se făceau praznice la morminte. La daco-romani şi mai apoi 
la români, ziua de Rusalii s-a transformat într-un ciclu de nouă zile numite 
Rusalii care au căpătat şi alte conotaţii în calendarul mitic românesc, pe 
lângă ziua festivă consacrată cultului morţilor (prin Moşii de Rusalii, zi de 
praznic şi de pomană funerară) şi cultul solstiţial al soarelui pentru roade 


128 


bogate în agricultură, pentru protecţia vegetaţiei, a apelor şi a medicinii 
magico-mitice, pentru tratarea unor boli psihosomatice. Zilele de Rusalii au 
fost personificate la români ca zâne tinere şl frumoase, capricioase şi 
vindicative ale pădurilor şi apelor. 

Legătura dintre căluşari şi cultul solar, independent sau dependent 
de Rusalii, a fost enunţată şi studiată de mai mulţi oameni de ştiinţă români 
şi străini... Dimitrie Cantemir, Franz losef Sulzer, Tudor Pamfile, Th. T. 
Burada, Th. Speranţia, Elena Niculiţă - Voronca, Romulus Vuia şi recent 
Gail Kligman. 

în legătură cu explicarea originii căluşarilor s-au luat trei poziţii 
teoretice: una latină, alta greacă şi alta tracă; fiecare poziţie cu ipotezele ei 
de lucru sau teoriile ei. 

Poziţia teoretică se referă la originea latină a căluşarilor, exprimată 
prin patru teorii, e cea mai populară. După primele trei teorii, căluşarii sunt 
moşteniţi de români de la daco-romani, care la rândul lor i-au moştenit de 
la coloniştii romani, pe diferite căi, în forme şi studii variate de expresie 
dramatică. Prima teorie latină se referă la originea salică după care căluşarii 
sunt un relict etnografic şi o reminiscenţă folclorică a vechiului spectacol de 
coregrafie rituală executat pe Quirinal de doisprezece săli, preoţi ai zeului 
Marte şi eroului Hercule, în timpul zilelor lui aprilie sau mai. Compoziţia cetei 
de căluşari, ierarhia ei, structura şi dansul ritual al sălilor, desfăşurat sub 
supravegherea căpeteniei lor Vates (în română vătaf). Preoţii salicieni 
executau salturi atletice şi recitau versuri sacre. Unii lingvişti derivă ter¬ 
menul căluşari din supranumele sălilor “collisali”. 

A doua teorie latină se referă la originea sabinică, după care căluşarii 
sunt o imitaţie parţială a jocului alegoric reprezentând răpirea femeilor 
sabinilor de către romani, în cap cu Romulus, fondatorul mitic al Romei. în 
amintirea acestui important eveniment legat de vechea Romă, jocul ar 
reflecta raportul în care soldaţii romani îmbrăcaţi în veşminte femeieşti au 
atacat pe sabini, şi pe această cale le-au răpit femeile. Similitudinile scoase 
în relief de susţinătorii acestei teorii inedite nu justifică structura complexă 
a performanţei datinii moştenite de români, în care tema răpitului este numai 
un episod insignifiant în unele variante ale jocului. 

A treia teorie latină stabileşte originea căluşarilor într-o legătură di¬ 
rectă cu sărbătoarea Rosaliei (devenită la români Rusaliile), considerând 
dansurile cu arme ale căluşarilor ca făcând parte din cultul solar. Această 
variantă care interpretează pe căluşari ca reprezentanţii siguri ai Ielelor 
pune accentul, de asemeni, pe unele episoade tardive, influenţate de o 

demonologie feudală referitoare la sărbătoarea Rusaliilor la români, în 
unele privinţe asemănătoare cu a Rusaliei la slavi. 

A patra teorie latină stabileşte originea căluşarilor din numele unei 
societăţi sacre care joacă un dublu joc: colliisium şi collosii, un joc de grup, 
în unele variante ale jocului. 

Concomitent, au fost formulate două teorii ale originii căluşarilor din 
două dansuri rituale greceşti. 

Prima teorie a originii greceşti derivă căluşarii din dansul ritual al 
corentilor, preoţi cretani, consacrat cultului orgiastic al morţii zeiţei Rehca, 
soţia lui Cronos şi protectoarea vegetaţiei. Ca preoţi ai cultului Chtonian, 
corenţii erau distincţi în câteva grupe prin caracterul lor semirăzboinic. 
Dansul lor a pătruns din Creta în peninsula greacă, la Sparta şi Atena, în 
secolul al VMea î. e. n., de unde s-a extins în Tracia, pe ambele maluri - 
sudic şi nordic - ale Dunării, perpetuând amintirea naşterii lui Zeus, în forma 
unui mim alegoric ca scrimeur. Unii teoreticieni români afirmă că srimeunur 
în căluşari este în legătură cu un motiv mitologic tipic antic. 

A doua teorie a originii greceşti derivă din dansul magic al preoţilor 
numiţi agyrtai, care erau dedicaţi cultului fertilităţii zeiţei Demeter. Colegiul 
aguratailor desfăşoară o activitate periodică, asemănătoare aceleia a thi- 
asilor. Dansul lor este pregătit dinainte, consemnat prin jurăminte stricte şi 
condus de o căpetenie pentru a se desfăşura în locurile publice, în faţa 
templelor, în curţile caselor înstărite şi organelor de stat. 

Teoriile originii trace a căluşarilor sunt cele mai plauzibile, pentru că 
scot în evidenţă în primul rând câteva aspecte importante ale mitologiei 
acestei teme. 

Prima teorie tracă se referă la originea pyrhică a căluşarilor. După 
această teorie, căluşarii ar fi moştenit particularităţile dramatice ale dansului 
războinic trac stabilit în noianul vremurilor de către Cabiri sau Dioscuri, dans 
relatat destul de obscur de mitologii antici. Pentru acest dans jucătorii 
îmbrăcau veşminte femeieşti, îşi mascau feţele, îşi schimbau vocile şi 
acţionau complet deghizaţi. în fond, dansul trac pyrhic ar fi fost iniţial 
influenţat şi de jocurile dedicate semidivinităţii Pyrha, care era zâna pămân¬ 
tului roşiatic, din care Zeus a conceput rasa umană. Teoretic, dansurile 
pyrhice ar fi putut constitui baza unor secvenţe dramatice care să acţioneze 
asupra căluşarilor, fără ca totuşi să explice complexitatea lor la poporul 
român. 

A doua teorie tracă referitoare la originea căluşarilor derivă această 
datină complexă la români din Kolabrismos, un dans solstiţial solar trac cu 


130 


implicaţii rituale ludice, medicale, războinice şi cathartice. Datina se desfă¬ 
şura mai ales în cerc, în hore care la solstiţiul de vară imită mersul soarelui 
pe cer; începea la răsăritul soarelui şi se termina la apusul lui. La kolabris- 
mos nu participau decât bărbaţi. în dansul lor ritual bărbaţii purtau toiage - 
mascoide care simbolizau razele solare, transformate mai apoi în mascoide 
de cai solari. 

Pe kolabrismos-ul trac, care se desfăşura ca un ritual solar complex, 
se altoiesc rituri magico-mitice, medicale, apotropaice, tropaice, cathartice. 
războinice etc. 

Moştenirea kolabrismosu-lui se transmite normal la daco-romani şi la 
români în datina căluşarilor, de asemeni complexă, în care pe lângă alte 
activităţi rituale se desfăşoară şi dansul ritual cu caii solari, transmis atât de 
dansul căluţilor la solstiţiul de iarnă (un rit solar influenţat şi de cultul cailor 
solari - comuni în Europa de Vest sub formă de Pferd - Ritters la germani, 
cheval jupon la francezi şi hobby horse la englezi), cât şi în dansul căluşa¬ 
rilor la solstiţiul de vară, care perpetuează astfel rolul cailor solari. Dar în 
Oltenia se juca, până nu demult, şi un "căluş de iarnă”, la malul Dunării, pe 
gheaţă, la solstiţiul de iarnă. 

în fond, cercetările de obicei mitice au scos în evidenţă pentru căluşari 
ca datină şi alte surse de informaţie, care s-au suprapus peste cultul solar 
la daci, şi transmis prin daco - romani la români, ca relicve din cultul solar 
celtic. Influenţa cailor solari din cultul soarelui la celţi nu este deci exclusă, 
cum nu este exclusă nici datina Carnavalului trac, cu dansul ritual al calului 
funerar la romani. Se pare că culturaţia celtică a calului solar se întinde pe 
întreaga Europă, unde celţii au pătruns şi au imprimat anumite forme de 
cultură şi civilizaţie. 

De altfel, în jocul căluşarilor simulacrele de bastoane - cai sau de efigii 
de cai - s-au menţinut până în secolul al XIX -lea, ceea ce înseamnă că 
bastoanele căluşarilor nu sunt săbii, cum s-a susţinut, ci mascoide de cai 
solari. 

Aşa cum am afirmat în studiul consacrat măştilor populare, în jocurile 
cu măşti şi prosopoforiile viale “bastoanele sunt instrumente (...) care 
secundează mascarea (...), simbolizând prin manipularea lor prerogativele 
ludice străvechi ale dansatorului. Jucătorii întrebuinţează încă bastoanele 
ca să se sprijine pe ele, să se avânte în salturi înalte (ca la căluşari), se luptă 
cu ele ca în săbii (uneori în căluşari), să sară peste ele (ca în uncheşii), să 
închipuie prin ele picioare artificiale de animale rituale (cai, capre, brezaie), 

să bată cu ele pământul în ritm de dans (în capră), să ameninţe cu ele cerul 
(ca în urâţii) etc. 

Bastoanele ludice (...) mai păstrează în structura lor artistică reminis¬ 
cenţe formale de cult arhaic. Unele din ele, prin caracterul lor special, 
amintesc de vechea lor funcţiune rituală. Acesta e cazul bastoanelor nodu¬ 
roase, contorsionate,strâmbe asemenea unor frânturi de schelete vegetate 
întrebuinţate în jocul urâţilor de pe Valea Trotuşului. Ceata de urâţi în unele 
secvenţe ale jocului ameninţă cu ele duhurile rele ale pământului şi mai ales 
ale văzduhului, probabil într-un fel de reeditare Sudică a tradiţiei săgetării 
norilor la geto-daci. Prin forma lor îngrijită, cum sunt bâtele - măciuci ale 
uncheşilor sau bastoanele mascoide de cai ale căluşarilor - amintesc de 
resturi magico-miîice astăzi uitate în joc. Şi referitor numai la mascoidele de 
cai şi situaţia lor specială în jocu J căluşarilor, câteva precizări în plus: 
mascoidele de cal din jocul căluşarilor sunt elemente auxiliare măştilor de 
călăreţi, dependente prin structura lor morfologică şi funcţiunea lor ludică 
de aceleaşi simboluri. în jocul căluşarilor - caii au fost substituiţi, înainte de 
secolul al XVIII-lea, prin bastoane, care în fond îndeplinesc aceeaşi funcţie 
ludică. Datorită acestei substituiri, putem susţine ipoteza că bastoanele 
căluşarilor sunt bastoane mascoide de cai şi ca atare trebuie să li se acorde 
importanţă pentru a înţelege rostul lor în jocul căluşarilor. La originea lui, 
jocul căluşarilor a fost, cum reiese, un dans ritual al unuia sau mai muLor 
mascoide de cal. De la aceasta sau aceste mascoide de cal vine probabil 
şi numele străvechi al jocului căluşului, aplicat mai apoi la jocul din căluş şi 
în cete din urmă la căluşari. Mascoida calului în jocul căluşarilor reda iniţial 
capul unui cal alb, al unui cal solar, în jurul căruia gravita întregul joc. 

Căluşarii sau jucătorii acestei mascoide oficiau cu ajutorul mutului 
acţiuni ce materializau aspecte principate sau secundare din povestea 
etiologică a calului solar astfel transsimbolizat. în fond, mascoida capului 
de cal este o mască reductivă extracorporală ce se purta înfiptă într-un băţ 
special modelat. Simulacrul de cap de cal era învăluit într-o blană de iepure 
şi prevăzut cu hăţuri poleite. Primul căluşar sau călucean, cum spunea 
Dimitrie Cantemir, purta şi juca mascoida în tropotul jucătorilor şi în salturile 
lor voiniceşti ce imitau galopul şi tropotul calului. Unele indicaţii folclorice 
par a susţine ideea că într-un trecut îndepărtat aproape toţi căluşarii jucau 
cu mascoide de cai: “Mascoidele de cai se reduceau cu timpul (...) la bâte 
ce stilizează ad usum aceste figurări. în ritualistica mitică, bâtele mascoide 
suplinesc funcţiunea uneltelor ludice corespunzătoare. Jocul bastoanelor 
căluşarilor imită astăzi jocul mascoidelor de cai. Aşa se explică interpre- 

tarea neverosimilă că bâtele căluşarilor reprezintă săbii simbolice cu care 
iniţial jucătorii luptau (...). Forme asemănătoare întâlnim în bastoanele cu 
cap de cal utilizate in jocuri competiţionale în Germania. Bâtele mascoide : 
reduse ia suportul lor material, bâta propriu-zisă, au putut apoi fi uşor 
asimilate unor săbii, considerate simbolic ca atare, deoarece erau provenite 
din unele adstraturi ludice (..) asimilate forţat (...) prin contaminarea altor 
jocuri similare, în care era simulată uneori atingerea, alteori lupta şi bătaia 
cu ciomegele. 

în datina căluşarilor, ca şi a căiuţilor, întrevedem deci supravieţuirea 
unor aspecte de ritual dintr-un străvechi cult solar autohton care a suferit 
aculturaţii lente însă repetate în istoria lui mitică, de la ceiţi, romani şi slavii 
sudici. 

ROMULUS VULCĂNESCU 


MĂŞTILE DE CĂLUŞARI 

Dintre obiceiurile cu măşti referitoare la vânătoarea primitivă, ca fostă 
ocupaţie de bază în regiunea noastră istorico-culturală, sunt comune oare¬ 
cum jocurile cu măşti de urs, lup, corb, bour şi mistreţ... şi în fine jocurile cu 
caracter agricol cu măşti vegetale şi antropomorfe, reale sau fictive, a căror 
semnificaţie în literatura etnologică ... se referă când la reprezentarea 
fitomorfă a unor demoni ai vegetaţiei, pentru a personifica primăvara, când 
la un ritual agricol de primăvară al fertilităţii solului (căluşarii şi cucii la 
români, rusaliile şi kukerii la bulgari etc.).. . 

în secolul al XVII-lea, Mitropolitul Dosoftei în “Vieţile Sfinţilor” asea¬ 
mănă jocurile cu măşti ale “călucenilor” şi ale “cucilor” cu “iscodiri diavo¬ 
leşti”, pentru că jucătorii români, ca şi în mascarada păgână greacă a 
katagoghionului, poartă în mână idoli împodobiţi cu un fel de obrăzare, 
ghiduşaşte, cântând, descântând dintr-însele. Măştile acestea populare 
nord-dunărene, în unele din aspectele lor figurative, grave sau groteşti, 
seamănă cu măştile populare sud-dunărene, de kukeri, socotite de oame¬ 
nii de ştiinţă bulgari, îndeosebi de Mihail Dranaudov, a fi materializările unor 
episoade de mitologie cinegetică şi agrară. 

In secolul al XVIII-lea, DimitrieCantemir menţionează pentru Moldova 
deghizarea cu măşti a căluşarilor şi a turcanilor în celebra lui lucrare 
“Descriptio Moldaviae”. Pe vremea lui, deci în 1716, căluşarii se îmbrăcau 
în straie femeieşti, în cap îşi puneau cununi împletite din pelin şi împodobite 
cu flori; vorbeau ca femeile şi ca să nu se cunoască îşi acopereau obrazul 
cu pânză albă. 2) 

Unele dintre cele mai vechi, mai frecvente şi mai controversate jocuri 
populare cu măşti din cultura noastră este cel al căluşarilor. Motivele reale 
sau ipotetice ale controversei se referă la mascarea căluşarilor şi la rostul 
iniţial al acestei mascări, pentru că în ipoteza actuală căluşarii joacă de¬ 
mascaţi. în realitate, în forma lor arhaică, jocul căluşarilor a fost un joc de 
grup impar, cu mai multe soiuri de măşti. Aşa cum va reieşi din relatările 
noastre, căluşarii întrebuinţau trei categorii de măşti: masca - costum de 
mut, maschete de panglici sau de pânză albă a căluşarilor propriu-zişi şi 
mascoide de cai. 

Două relatări despre vechimea căluşarilor în Transilvania au fost 
scoase în evidenţă pentru secolul al XVI-lea de Theodor Burada. A doua 

din aceste relatări prezintă un interes deosebit pe tema abordată de noi, de 
aceea înţelegem s-o prezentăm in extenso. Ea se referă la sărbătorirea pe 
care a dat-o Zigmund Bathory, principele Transilvaniei, la 19 octombrie 
1599, în cinstea Beatricei, fiica mai mare a lui Mihai Viteazul şi a familiei 
domnitorului Ţării Româneşti, în Alba-lulia, sub ruinele de pe Piatra 
Caprei 3) 

Din aceste două relatări lipsesc menţiunile referitoare la purtatul 
măştilor. E un argument acesta relativ la structura jocului însuşi? Nu, 
deoarece în împrejurări fastuoase în care s-a desfăşurat jocul căluşarilor, 
o dată pentru a demonstra individual gradul de asimilare al jocului din partea 
unui entuziast, un poet, şi a doua oară pentru a demonstra colectiv, într-o 
serbare triumfală, gradul de virtuozitate a unei cete de o sută de căluşari, 
nu era indicat să se joace mascat, în faţa unor căpetenii încoronate. în 
ambele cazuri s-a prezentat un căluş stilizat, conform cerinţelor indicate de 
festivităţile de rigoare de la o curte de monarhi. 

După Dimitrie Cantemir, căluşarii erau mascaţi cu pânze albe pe faţă 
sau cu maschete din panglici colorate, ce atârnau de sub cununiţe de flori 
medicinale. Dimitrie Cantemir lasă să se înţeleagă că pânzele albe le 
acopereau feţele ca nişte prosoponuri eline. 

Jucătorii în număr fără de soţ 7,9,11 ...se îmbracă în straie femeieşti, 
fn cap îşi pun cunună de pelin şi împodobită cu flori: vorbesc ca femeile şi, 
ca să nu se cunoască, îşi acoperă obrazul cu pânză albă. Toţi au în mână 
câte o sabie fără teacă cu care ar tăia îndată pe oricine ar cuteza să le 
dezvelească obrazul; au peste o sută de jocuri felurite şi câteva aşa de 
meşteşugite, încât cei ce joacă parcă nici nu ating pământul şi parcă zboară 
în văzduh.. . Nu dorm altundeva decât pe sub acoperişul bisericii şi zic că 
dacă ar dormi într-alt loc, i-ar căzni îndată strigoaicele. Norodul lesne 
crezător pune pe seama căluşarilor puterea de a izgoni boli îndelungate. 

Paralel cu pânzele albe care ca nişte prosoponuri le maschează 
feţele, se întâlnesc şi maschete din panglici care le atârnă de sub gura 
căciulii sau pălăriilor, jur-împrejurul capului, acoperindu-le faţa. Din această 
maschetă de panglici a rămas astăzi coama de panglici ce atârnă la spatele 
pălăriei căluşarilor. 

Căciula vătafului de căluşari a îndeplinit nu de mult un rol magic activ. 
Se punea pe capul gazdei care era colindată pentru ca asemeni unei căciuli 
vrăjite din basme să apere în timpul colindatului şi ca prin acest act să 
transmită puterea ei avitidemonică celui vizat. Iar cu mascoida căciulii, 
vătaful atingea pe bolnavii de epilepsie spre a-i vindeca. 

Dimitrie Cantemir sesizează indirect şi unele deosebiri dintre căluşari 
şi remarcă o anumită ierarhie a deghizării. Căpetenia mascată era numit 
“starif şi a doua căpetenie mascată “pimnicer”. Care din acestea era mutul 
propriu-zis nu ştim, însă bănuim că pimnicerul. în secolul al XlX-lea, pim- 
nicerul apare menţionat şi sub alte două nume: ca “blojul căluşarilor” (bloj - 
murdar, boit, mascat) şi ca “mutul căluşarilor”. în consecinţă, mutul nu este 
un personaj ludic de umplutură coregrafică; el face parte organică din jocul 
căluşarilor. Nu a intrat în acţiune la sfârşitul perioadei feudale, cum s-a putut 
crede, ca un erou al satirei sociale antifeudale, ci e un personaj străvechi 
de ordin tabuistic, care participă magic de la începutul jocului căluşarilor. 
De aceea masca-costurn de mut potenţializează procedeul mai vechi al 
deghizării prin vopsire sau “blojire”. De aici probabil că vine numele iniţial al 
mutului, de “blojul căluşarilor”, de la mânjirea jucătorului cu vopsele pe faţă 
pentru a-şi ascunde astfel mai bine identitatea, procedeu arhaic de 
degh izare care trădează factura ei de mască tabu; însemnele ce ţin de unele 
simboluri general-umane ale virilităţii (nasul mare şi lung, gura cărnoasă, 
dinţi cu strungăreaţă, limba scoasă), ca şi cele ce ţin de rituri ale fecundităţii 
şi meditaţiei (usturoiul, leuşteanul, pelinul şi magheranul). 

în variantele mai vechi, masca-costum a mutului era dublă, o mască 
facială şi o mască sexuală. în ceea ce priveşte mascheta sexuală, stratul 
exterior al măştii corespundea unei persoane neutre sub raport sexual, iar 
stratul inferior al maschetei corespundea unei persoane virile, redate prin- 
tr-un phallus. în dreptul pântecului, sub un şort, atârna mascheta sexuală, 
în anumite figuri din jocul căluşarilor, care după datină erau menite să 
combată magic sterilitatea, mutul descoperea mascheta sexuală astfel 
ascunsă şi începea dansul phallic al virilităţii. Asistenţa nu considera 
această maschetă falică ţinând de obscenitate sau indecenţă. Era pentru 
ea expresia unei credinţe şi a unei practici magico - medicale. în legătură 
cu masca-costum de mut, unele superstiţii se refereau la totalitatea măştii, 
altele numai la partea sexuală a măştii. Dintre acestea, mai cunoscute erau 
atingerea măştii în timpul jocului de unii bolnavi, îmbrăcarea măştii contra 
anumitor boli indicate. Ultima operaţie, distrugerea reală a măştii, se făcea 
după ce aceasta era îmbrăcată de un bolnav. Tot atunci mutul îşi rupea fâşii 
din costum, pentru a le da foc sau a le îngropa în afara satului, în taină, lângă 
o apă. Presupunem că într-un trecut îndepărtat această distrugere a măştii 
- costum de mut - se făcea integral şi cu un ritual complet (...) 

Etimologia scoate în evidenţă tehnica travestirii şi caracterul muţe¬ 
niei Structura măştii dezvăluie fizionomia unui tânăr sau a unui moşneag, 

a unui erou anonim sau a unui vraci deghizat în erou ludic, funcţiunea măştii 
descoperă străvechi rituri agro-pastorale de fecunditate şi fertilitate a solului 
şi prin transsimbolizarea acestor rituri de prolificitate şi vivificare umană. 

Antonio Mario Del Chiaro menţionează câteva date despre jocul 
căluşarilor, care sunt importante pentru conţinutul lor. “în săptămâna 
Rusaliilor, cete de ţigani colindă târgul mascaţi cu foi de tablă sunătoare la 
călcâi, care produc un sunet bizar în timpul dansului, cu sărituri care ţin până 
ce cad leşinaţi de oboseală^i fac spumă la gură. Aceşti dansatori se numesc 
de către români căluşari”. ' 

Relatarea că jocul mascat era practicat de “cete de ţigani”, se poate 
datora unei confuzii lexice şi erori de transcriere (fiind vorba de “cete de 
ţărani”). Sau observării unui caz izolat la un târg în care să fi jucat căluşarii 
de o asemenea ceată, deşi alte menţiuni similare acesteia referitoare la 
jocul căluşarilor nu mai posedăm. 

în secolul al XVIII-lea, Josef Franz Sulzer descrie căluşarii din Tran¬ 
silvania, menţionând mai ales masca de mut: “în general ei au printre dânşii 
un individ mascat pe care îl numesc mut fiindcă fără a vorbi are obiceiul de 
a îspăimânta şi de a lovi din glumă pe toţi acei pe care îi întâlneşte şi mai 
cu seamă pe femei. Câte o dată acest individ are pusă pe obraz o mască 
cu cap de cocoară sau de cocostârc, al cărui plisc tras printr-o sfoară 
ascunsă plesneşte în cadenţa jocului, spre mirare, după ritmul muzicii”. 6) 

în acest caz, Josef Franz Sulzer face confuzie între unele forme 
contaminate ale căluşarilor cu capra şi jocul turcii propriu-zise. 

Prezenţa măştii - costum în jocul căluşarilor este atestată în vremea 
noastră de varianta intitulată “căluşul de iarnă”. 

El e practicat în Oltenia, în nordul Calafatului în ziua de şase ianuarie 
(de Sf. Ion), căluşarii făcând oficiul de iordănători. 7) 

în structura lui primară, căluşarii a fost un joc mascat de factură 
agro-pastorală, în care întreaga acţiune rituală reflecta pe plan ludic marile 
episoade ale vieţii: naşterea, nunta, munca, boala, moartea şi învierea. Aşa 
ne explicăm cum în unele variante ale jocului se întrevăd încă urme 
“naraţiuni coregrafice” în care este vorba de un erou civilizator, caricaturizat 
parţial în reprezentarea mitică a unui mut, sau ipostaziat ca un vătaf de 
căluşari. 

în sud-estul Europei, jocurile similare căluşarilor sunt la sârbi, 
koledarii, la sloveni, korenti, iar la bulgari Rusaliile. 

lată echivalentele sârbeşti şi bulgăreşti. Koledarii sunt cete de 
colindători ce umblă iarna, între doi şi şase ianuarie, mascaţi pentru a dansa 


137 


şi a asigura fertilitatea noului an. Doi koledari sunt mascaţi cu capete de 
berbec, poartă gheb şi săbii. Ei încarnează pe monştrii pădurii. Aceştia sunt 
însoţiţi de un personaj mitic numit Snaska, deghizat în femeie ce trece, cu 
o furcă în mână. în grupă intră şi patru cântăreţi care cântă arii inteligibile, 
acompaniaţi de un cimpoi. Koledarii se bat în săbii, sar făcând un zgomot 
infernal, sunându-şi clopotele atârnate de brâu. Cercetătorii sârbi acordă 
jocului o importanţă deosebită, socotindu-l un dans ritual consacrat zeiţei 
fertilităţii ogoarelor. 

în Slovenia, convoaiele mascate de korenti practică jocul la sfârşitul 
lui februarie, în ultima zi din carnavalul de primăvară. Sunt cinci bărbaţi, 
îmbrăcaţi în piei de oaie, cu măşti de piei pe faţă, cu limbi lungi scoase printre 
dinţi de fasole (...) înarmaţi cu bastoane. 


1 VULOÂNESCU, ROMIJLUS. Măştile i>opularc, Bucureşti. Bucureşti. Editura 
Ştiuiţilica. 1970. p 105-171 

2 VULOÂNESCU, ROMIILUS. Op. cil p. 5 1. 

3 BIJRAOA. THEODOR T. Istoria teatrului în Moldova, voi 1, pg. 08-70. 

4 CANTKMIR. DIM1TRIE. Descrierea Moldovei, pg. 249 

5 DEL O 1LARO, ANTONIO MAR1A. Revoluţiile Valahiei. pg 35 

O SULZER. JOSEFFR Koltnde EtneStudieuberroinanlscheWeiliinchtslieder. 
Sibiu. 1900. p 400 

7 OPR1ŞAN. H. Căluşarii. Bucureşti. 1909 

Căluşeriu de pe câmpie 

Localitatea: RUSU DE SUS 
Judeţul: Bistriţa-Nisăud 

Informator: 

Vasile Moruţan 

Data culegerii: 19 dacambrla 1952 
Particularităţi: înaintea fiecărei figuri se 
execută o "Preumblată** 



"Preumblata 


n 


Z 


'l 


Z 




*2 


y 


22 ' 4S 


t Jiut 


22 


JLJiiJI 




O) , -it) , 


uitit jttitj 


180 






























"Bătuta cu stîngu! 


ff 



\h 




*v 

A 

\ 


o 

n 

*> 




< 


> 


\*. 


vi; 

n 

Ci 


> 


bf> 





182 



























"Stearsa" 




183 



































I I I 


9o 

1 


! ! 


tL l l Jt 


”Cu stîngur 




*> 

i 

A 


V 


I 


II 


)J ii 


II 


iau 


+9 

L_ 


h 


t 


-J 


y 


'i > 

*s ^ 

i i i 

AVA 

l l I 




n 


*1 5 to 


! 


.i J* JjL t 



184 



















”Cu dreptul” 


g 




o. 

i 


i 

v 


'i 

a 

i 

A 


H 


: l L L L 




n 

i 

v 


D 

i 

A 


*k 

I 

V 


p r~ 


J» ii J 








Stf 90 


") 


\ 


J’iUA 4J-JUT 


"A de sus” 


ti 


l.£ 


/ 


nn 


100 


t7\ 

II II 






% 

1 

*) 

I 

A 


f R 

I 

V 


T 


II 


iiii 


185 






















V 



/ 

”, Săritura" 


6 » 

<S o 6 

5) 0? 

i >j (3) < 

1 i rr 

A v i , 

‘4- Jl it 

J J J J 


nr- 


90 


1 

*> 


90 


£it Jtt 



186 

























"Genunchii 


ft 


a* * 





"Foarfecă mică” 



187 

























A 


vi ^ 


G\ vi 


'l 'l 'l 'l 'l'l 

X 'i 

• 


Jt it -IL : 


/ 


"Foarfecă mare” 



vi g , 

n 'i 




vi »^\ G\ vi 

'i 'i 'i 'i -n 




188 

































CĂLUŞERIU 



189 















































































































































































































































MELODII DE JOC 

Coregrafi din ţară 


Iubitori şi cunoscători ai jocului tradiţional românesc - profesori, 
culegători, coregrafi - care au adus pe scenă perle de dans venindu-ne 
din genuni de istorie şi păstrate pentru binele spiritualităţii noastre, parte 
a obiceiurilor ninse de pulberea anilor şi care dăinuiesc peste vreme, 
înseninându-ne viaţa, s-au dovedit: 

Vasile Andriescu; Constantin Anduţă; Emil Antohi; Ioan Apolzan; 
Ion Auroaica; Gheorghe Baciu; Marin Badea; Lică Baltă; Marin Barbu; 
Vladimir Bedea; Petre Bodeuţ; Ioan Boldea-Velişcu; Comeliu Octavian 
Botoş; Iacob Brummer; Valeriu Buciu; Andrei Bucşan; Vasile Bucur; 
Tamara Cap; Floria Capsali; Stelian Cebucescu; Gheorghe Cholevas; 
luliana Ciocan; Aurică Ciornei; Ciprian Cipu; Onel Constantin; Maria 
Constantinescu; Petre Corpadi; Constantin Costea; Ion Cristian; Lucreţia 
Cristoloveanu; Florea Crişu; Iacob Dance; Tiberiu Danciu; Alexandru 
Dobrescu; Marin Dobriţă; Leontina Dorea; Nichita Dragomira; Mitiţă 
Dumitrescu; Ilie Dumitru; Dumitru Emilian; Nicolae Ene; Elisaveta 
Farcaşiu; Vera Făcăianu; Nicolae Fulga; Gavrilă Ghiur; Anca 
Giurchescu; Nicolae Goga; Veronica Hânghianu; Ion Horujenco; 
Gheorghe V. Ilaşcu; Bebe Ionescu; Nicoleîa Ispirescu; Mircea Ivănescu; 
Roman Jora; Gheorghe Kelemen; Kozâk Albert; Lorincz Lajos; Andrei 
Lungeanu; Ioan Macrea; Iulian Malea; Ionel Marcu; Stelian Martin; 
Ion Mihai; Nicolae Mija; Miklos Antal; Ioan Motoc; Spiridon Movilă; 
Ioan Munteanu; Viorel Nistor; Cătălin Oancea; Dorin Oancea; Mircea 
Ocoş; Nicolae Pârvu; Natalia Petreanu; Ion Polexe; Ion Popa-Stere; 
Dumitru Popescu-Jumătate; Gheorghe Popescu-Judeţ; Ion Popescu; 
Ioan Pumnea; Traian Rapiţă; Mureş Rădăşanu; Cezar Rădulescu; 
Gheorghe Rotariu; Mihai Runcan; Gheorghe Sfârlogea; Ioan Simionca; 
Leonte Socaciu; Constantin Stancu; Tudorel Stănescu; Marian Stănoiu; 
Marin Stârcu; Ilie Stelian; Octavian Stroia; Ion Surdu; Mişu Surdu; 
Gheorghe Ştefan, Valeriu Tarbă; Gheorghe Teodorciuc; Sever Tita; 
Theodor Vasilescu; Viorel Vatamaniuc, Ioan Cornelii! Vasiliu; Florea 
Vladimirescu; Dorin Vizitiu; Petre Vlase; Gheorghe Zaharescu; 
Sigismund Zaifeld; Ion Zăpucioiu. 

